Story: Hama Emme kamakah | Mihaaru\n04 ޖޫން 2020 - 10:007comments\n(ޖޫން 2، 2020، އަންގާރަދުވަހުގެ ބަޔާ ގުޅޭ)\nއެޕާޓްމަންޓްގެ އެހެން ސްވިޗްތައް އޮންކުރަން ފެށި އެވެ. ފަހަރަކު ބޮތްކެއް ދިއްލެމުން، ގޮސް، މުޅި ތަން އަލިވި އެވެ. އޭރު އެއީ، ބޭރުން ފެންނަ ކަހަލަ ބާ ތަނެއް ނޫނެވެ. އެއީ އެހާމެ ހިތްގައިމު، އެހާމެ މުއްސަނދިކަން ބޮޑު، ރީތި އެޕާޓްމަންޓެކެވެ. އޭނާ ފޮށި ހިފައިގެން ދިޔައީ ކޮޓަރިއާ ދިމާއަށެވެ. ދެ ފަރާތަށް ދެ ކޮޓަރި ހުއްޓެވެ. އެތަނުން އެއް ކޮޓަރީގެ ދޮރުގެ ތަޅުގައި ހިފާލައި، އަނބުރާލި އެވެ. އޭނާ ދޮރު ހުޅުވާލި އެވެ.\nއެކަމަކު ވަންނަން ބަލައިލި އިރު ކުރިމަތީގައި ހުރީ ފިރިހެނެކެވެ. އޭނާގެ ދެ ލޯ ބޮޑުވި އެވެ. ދެން ފެނުނީ، އެ މީހާގެ އަތުގައި އޮތް އެއްޗެއް، އޭނާގެ މޫނަށް ޖެހި ތަނެވެ.\nކުއްލިއަކަށް އަނބުރައިގަނެ، ހުސޭނުބޭ ހުރި ތަނަށް ވެއްޓެން ދިޔަ އެވެ. އެކަމަކު އެމީހާ އޭނާ ހިފެހެއްޓި އެވެ.\nބޮޑެތި ސޯފާ ގޮނޑިތަކުގެ މެދުގައި ހުރި ބިއްލޫރި މޭޒުމަތީގައި އަތުރާލާފައި ވަނީ އެ ފޮޓޯތަކެވެ. އޭގެ ތެރެއިން އޭނާއަށް ވަކިކުރަން އެނގެނީ މައުސޫމްގެ ފޮޓޯ އެކަންޏެވެ. މަރުވެފައި އޮތީ ލަކުޑި ފްލޯއެއްގެ މައްޗަށެވެ. ކައިރީގައި ހުސް ލެ އެވެ. ދެން ހުރި ފޮޓޯތަކުން ފެންނަނީ ނިދާ ހެދުމުގައި އޮތް އަންހެނެކެވެ. ދެން ކުޑަ ތިން ފިރިހެން ކުދިންނެވެ.\n"މިއީ ކަލޭ ޖަވާބު ދޭން ޖެހޭ ކަމަކީ،" ކުރިމަތީގައި އިން މީހާ ބުންޏެވެ.\nހުސޭނުބޭގެ ދެ އަތް ފަހަތަށް ބަނދެ، އަނގަމަތީގައި ކަޅު ފޮތިގަނޑެއް އައްސާފައިވެ އެވެ. އެ ފޮތިގަނޑު، މީގެ ކުޑައިރުކޮޅެއް ކުރިން ތަންކޮޅެއް ދޫކޮށްލީ، ހަޅޭއްލަވައިފި ނަމަ މޭޒު މަތީގައި އޮތް ވަޅިން ރައްދުދޭނެ ކަމަށް ބުނެ، އިންޒާރު ދީފަ އެވެ. އޭގެ ފަހުން އެމީހާ ގެންދިޔައީ ހުސޭނުބެއަށް އެ ފޮޓޯތައް ދައްކައި، ސުވާލުކުރަމުންނެވެ.\nކަޅު މީހެކެވެ. އިސްތަށިގަނޑު ވެސް އެހާމެ ކަޅެވެ. ތުނބިއެއް ނެތެވެ. އެކަމަކު ވަރުގަދަ ކަޅު މަތިމަހެކެވެ. ދެ ލޯ ތަންކޮޅެއް ރަތެވެ.\nއެމީހާ ވާހަކަ ދައްކަނީ ދިވެހިންނެވެ. ހުސޭނުބެއަށް ލިބުނު ޝޮކާއި އަދިވެސް ހައިރާންވެފައި އެ އިނީ އެހެންވެގެންނެވެ. އެހާ ސިއްރުން އޭނާ އުޅެމުން އަންނަ ތަނެއް ހޯދީ ކިހިނެއް ކަމާ މެދުގަ އެވެ. މައުސޫމުގެ މަރުގެ ބަދަލު ހިފަނިއްޔޭ ކިޔައިގެން އުޅުނަސް މިއީ އަނެއްކާ ފުލުހުންގެ ތެރެއިން ބައެއް ބާވަ އެވެ؟ އެކަމަކު އެ ސުވާލާ މެދު ވިސްނުމުގެ ބޭނުމެއް ނެތެވެ. މުޖޭ އެ އޮތީ އޭނާގެ ވާހަކަ ކިޔައިދީފަ އެވެ. ކުރިމަތީގައި އިން މީހާ އެހެން ބުންޏަސް ނުބުންޏަސް، މުޖޭގެ މަރާ ހަވާލުވިޔަސް ނުވިޔަސް، ހަގީގަތަކީ އެ އެވެ.\n"އަހަރެން ބޭނުމެއް ނޫން މިތަނަށް ގެންނަނީ ކޮން ކަހަލަ ނާސި އަންހެނުންނެއްތޯ ބަލާކަށް. ކަލޭ ގޮސް ވަންނަ ބާއަކީ ކޮބައިތޯ ބަލާކަށް. އަހަރެން ބޭނުންވަނީ، މި ފޮޓޯތަކަށް ބަލާފައި، ކަލޭގެ ހިތަށްއަރާ އެއްޗެއް. ބުނެބަލަ، ކީކޭ ހިތަށްއަރަނީ؟"\n"ވަރަށް ހިތާމަވެރި...." ހުސޭނުބެއަށް ބުނެވުނީ އެހާ ހިސާބަށެވެ. އޭނާއަށް ކުރިއަކަށް ނުގެންދެވުނެވެ.\nއެމީހާ އެއްވެސް އެއްޗެއް ނުބުނެ ބަލަހައްޓައިގެން އިނެވެ. ހުސޭނުބެއަށް އިސްޖަހާލެވުނެވެ. ހިމޭންކަމުގެ އިރުކޮޅެކެވެ. ސިޓިން ރޫމުގެ ހަތަރު އޭސީގެ ތެރެއިން އެއް އޭސީން، އިވެމުން އަންނަ އަޑު ނޫން އެހެން އަޑެއް ނެތެވެ.\n"ވަރަށް ހިތާމަވެރި... ދެން އެ ނޫން އެއްޗެއް ނެތީ ބުނެވެން؟" އެމީހާ ސުވާލުކުރި އެވެ.\nހުސޭނުބޭ އިނީ އިސްޖަހައިގެންނެވެ. މިހާ ނިކަމެތި ހާލެއްގައި އޭނާ ދުވަހަކު ވެސް ނީދެ އެވެ. އޭނާގެ ހިތަށް ކުއްލިއަކަށް އެރީ ނަލަ އިބްރާހިމެވެ. އެ ބޮޑު މަހުޖަނު އޮރިޔާންކޮށްފައި އިންދާ ކަނޑުމަތިން ފެނުނީ ގެއްލިގެން ހޯދަމުން ދިޔަތާ އެތައް ދުވަހެއް ފަހުންނެވެ. ނަލަ އިބްރާހިމް ބޭޒާރުވި ގޮތަކީ، މާ ބާރުގަދަ ކަމަށް ދައްކައިން އުޅޭ މުއްސަނދިންނަށް ބަޔަކު ދިން ފިލާވަޅެކެވެ. އެކަމަކު އެ ފިލާވަޅު އޭނާއަކަށް ނުލިބުނެވެ. އަދި މިހާރު އޭނާއަކީ ނަލަ އިބްރާހިމްގެ ދޮށީ ދަރިފުޅާއި މުޅި އާއިލާ މަރާލުމުގެ ޒިންމާ ނަގަން ޖެހޭ އެކެކެވެ.\nއަދި މިހާރު ނިކަމެތިފައި އެ އިނީ އޭނާ އެވެ.\n"ބަލަ އިސްޖަހައިގެން، ފިނޑިވެގެން މިކަމެއް ނުވާނެ. ނިކަން ފިރިހެނަކަށް ވެފައި ކިޔައިދީ ބަލަ، މި ފޮޓޯތަކުން ކަލެއަށް ކުރި އަސަރެއް. ކަލެއަށް މިހާރު ކުރާ އަސަރެއް!" އެމީހާ ބުންޏެވެ.\nއޭނާ ވެސް ގަބޫލުކުރެ އެވެ. ފޮޓޯތަކުން އެ ފެންނަނީ އަނިޔާވެރިކަމުގެ އެންމެ މަތީ ދަރަޖަ އެވެ. މައުސޫމް އާއިލާ ކަތިލާފައި އޮއްވާ ނަގާފައިވާ އެހާ ސާފު ފޮޓޯތަކެއް އޭނާ އަދި ނުދެކެ އެވެ. އެހެންކަމުން އެއީ ވެސް ފުލުހުންގެ ތެރެއިން މި މީހާއަށް ލިބުނު އެއްޗެއްކަން، އޭނާގެ ހަ ވަނަ ހިއްސު ބުނެ އެވެ.\n"ވަރަށް އަސަރުކޮށްފި. ތިކަހަލަ ކަންތައް ނުވާނެ ކޮށްގެންނެއް...."\n"ކާކު އެކަން ކުރީ؟" ހުސޭނުބޭގެ ވާހަކަ މެދުކަނޑާލާފައި އެމީހާ ސުވާލުކުރި އެވެ.\n"ނޭނގޭ...." ހުސޭނުބޭ، އެމީހާއާ ދިމާއަށް ކަޅި ހިންގާލަމުން ބުންޏެވެ.\n"ނޭނގެއޭ!" މަލާމާތުގެ ރާގެއްގައި، ތަންކޮޅެއް ބާރަށް އެމީހާއަށް ބުނެވުނެވެ.\nދެން ގޮނޑި މަތީގައި އޮތް އޭނާގެ ދަބަސް ހުޅުވާލާފައި، އޭގެ އެއް ޖީބުން ފޮޓޯތަކެއް ނެގި އެވެ. މޭޒު މަތީގައި ބެހެއްޓި އެވެ. އޭނާ އެއަށް ބަލައިލި އެވެ. ރުކެއްގައި އައްސާފައި އިން ފަސް މީހުންގެ ފޮޓޯ އެވެ. އެ އެންމެން ވެސް ތިބީ ހޭނެތިފައިކަން އެނގެ އެވެ.\n"މިއީ ކަލޭ ބުނެގެން މައުސޫމްގެ އާއިލާ ގަތުލުކުރި މީހުން. އެ މީހުން އަމިއްލައަށް އެކަކު އަނެކަކަށް ހަމަލާދީ މަރުވެއްޖެ. މިއީ މަރުވުމުގެ ކުރިން ހޭނެތިފައި ތިބިތަން. ޔަގީނުން ވެސް މި މީހުންނަށް ވުރެ ކަލޭގެ ހިތްވަރު ގަދައެއް ނުވާނެ. މި މީހުންނާ ކުރި ހުރިހާ ސުވާލަކަށް ތެދަށް ޖަވާބުދިން. ދެން މިހާރު މިއީ ކަލޭ ވާހަކަ ދައްކަން ޖެހޭ ވަގުތު،" އެމީހާ ބުންޏެވެ.\n"އަހަރެން ކޮން ވާހަކައެއް ދައްކާނީ؟" ހުސޭނުބޭ ސުވާލުކުރި އެވެ.\n"މުޖޭއާ އެކަން ހަވާލުކުރީ ކަލޭ. ކަލޭ ފޮނުވި ލަންކާ މީހަކު އެ ރަށަށް ގޮސް އެޑްވާންސަށް ފަސް ލައްކަ ޑޮލަރު ދިނީ. ދެން އެމީހާގެ ފޯނުން ކަލެއަށް ގުޅި. ދެއްކީ ކޮން ވާހަކައެއް ކަމެއް ނޭނގެ. އެކަމަކު އެ އަނިޔާވެރިކަމަށް އެއް މިލިއަން ޑޮލަރު ހޭދަކުރީ ކަލޭ. ސުވާލަކީ، ކީއްވެހޭ މައުސޫމާއި އޭނާގެ މުޅި އާއިލާ މަރާލަން ޖެހުނީ؟" އެމީހާގެ ހަތަރު ކަޅި، ހުސޭނުބެއާ ދިމާއަށެވެ.\nއެ ދެއްކި ވާހަކާގައި ދޮގެއް ނެތެވެ. ދެން އޭނާއަށް ހެދެން އޮތީ ކޮން ދޮގެއް ހެއްޔެވެ؟ އޭނާ ދޮގެއް ހެދިޔަސް އެނގޭނެ އެވެ. އެކަމަކު އޭނާގެ ކަންބޮޑުވުމަކީ އެ ކުރި ސުވާލެވެ. އެކަން ކުރަން ޖެހުނީ ކީއްވެގެން ހެއްޔެވެ؟\nމިއީ މީހަކު ބުނެގެން ކަމެއް ކުރީމާ ލިބޭ ލަނޑެވެ. މިއީ އެހެން ބައެއްގެ ފައިދާ އިސްކޮށް، ތިމާ އޭގެ ތެރެއަށް ވަނީމާ ބޯން ޖެހޭ ބޮނޑި އެވެ. އޭނާ އިނީ ގޮތް ހުސްވެ، ރަނގަޅަށް ބެދިފަ އެވެ. އެހެންކަމުން ދޭނެ ޖަވާބެއް ނޭނގުނެވެ. ހޭއެރުމާ އެކު އޭނާއަށް ތަންތަން ފެނި، ކުރިމަތީގައި އިން މީހާގެ ލޮލަށް ބަލައިލެވުނު ވަގުތު ވެސް، "ދުވަސް މި ދިއައްޔޭ" ހިތަށްއެރި އެވެ. އޭނާގެ ފަހަތުން އެގޮތަށް އުޅެ، މި އެޕާޓްމަންޓް ހޯދައި، އޭނާގެ ކުރިން މި ތަނަށް ވަދެ، އޭނާގެ ކޮޓަރީގައި ފިލާ ހުރެވޭނީ، އޭނާގެ ވިސްނުމަށް ވުރެ މާ ކުރީގައި އުޅޭ މީހަކަށެވެ. އާނއެކެވެ. ކުރިމަތީގައި އިން މީހާ އުޅެނީ މާ ކުރީގަ އެވެ.\n"ކީއްވެގެންހޭ މައުސޫމްގެ މުޅި އާއިލާ ގަތުލުކުރީ. އޭނާގެ ދަރިންތައް ގަތުލުކުރީ؟" އެމީހާ ހަރުކަށި ރާގެއްގައި ސުވާލުކުރި އެވެ. ދެން ވެސް ހުސޭނުބޭ އެއްޗެކޭ ނުބުނުމުން، އޭނާގެ ދަބަހުގައި ހިފާލި އެވެ.\n"އެންމެ ރަނގަޅު، އަހަރެން ބަހައްޓާނަށް ފޮޓޯތަކެއް. ކަލޭ ޖަވާބު ދޭތި!" އެހެން ބުނެފައި ދަބަހުން އަނެއްކާވެސް ނެގީ ފޮޓޯތަކެކެވެ.\n"މިއީ ތަފާތު ހަ މީހުން،" އޭނާއާ ދިމާއަށް ފޮޓޯތަކުގެ ނުފުށް ދިއްކޮށްގެން އިނދެ، އަތުތެރޭގައި ތާސްބައިގެ ގަނޑުތައް އަތުރާލަ ގޮތަށް އަތުރާލަމުން، އެމީހާ ބުންޏެވެ. ދެން ފަހަރަކު ގަނޑެއް މޭޒު މަތީގައި ބާއްވަން ފެށި އެވެ.\n"މި މީހާއަށް އެނގޭނެތަ؟" މުސްކުޅި އަންހެނެއްގެ ފޮޓޯގަނޑާ ދިމާއަށް އިޝާރަތްކޮށް، އެމީހާ އެހި އެވެ. އެއީ މައުސޫމްގެ މަންމަގެ ފޮޓޯ އެވެ.\nއެއްވެސް ޖަވާބެއް ނުދީ ހުސޭނުބޭ އިނީ އެވެ.\n"މި ދެ މީހުންނަށް އެނގޭނެތަ؟" ދެ އަންހެނުންގެ ފޮޓޯ އެއް ފަހަރާ ބާއްވައި ސުވާލުކުރި އެވެ. އެއީ މައުސޫމްގެ އެއްބަނޑު އެއްބަފާ އަންހެން ދެ ކޮއްކޮ، ޔުމްނާ އިބްރާހިމާއި ނަސްރާ އިބްރާހިމްގެ ފޮޓޯ އެވެ.\nހުސޭނުބޭ ހަމަ އިނީ އެވެ.\nއެމީހާގެ ކަޅި އޭނާގެ މޫނަކުން ނުނެއްޓެ އެވެ. އެކަން އެނގޭތީ، ހުސޭނުބޭގެ ނަޒަރު ދޫކޮށްލައިގެން އިނީ އެ ފޮޓޯތަކަށެވެ. އެހެން އިނަސް ހުސޭނުބެއަށް ޔަގީންވެ އެވެ. މައުސޫމުގެ މަރުގެ ޝައްކު، އެމީހާ މިހާރު އެ ކުރަނީ މުޅި އާއިލާއަށެވެ.\n"ރަނގަޅަށް ބަލަން އިނދޭ. އަދިވެސް ވަކި ޖަވާބެއް ނެތް، އެހެންނު. އެންމެ ރަނގަޅު...." އެހެން ބުނެފައި، މައުސޫމުގެ ދެ ކޮއްކޮއާ ދިމާވާ ގޮތަށް، ދި ފިރިހެނެއްގެ ފޮޓޯގަނޑު ބޭއްވި އެވެ. ހުސޭނުބެ ބަލައިލި އެވެ. އެއީ ޔުމްނާގެ ފިރިމީހާ އަހުމަދު ސޯދިގާއި ނަސްރާގެ ފިރިމީހާ މުހައްމަދު ނިހާދުގެ ފޮޓޯ އެވެ.\n"ކަލެއަށް ހަމަ އެއްވެސް ކަމެއް ނޭނގޭ ކަމަށް ހަދައިގެން ދޯ ތި އިނީ،" އެމީހާ ބުންޏެވެ.\n"މިއިން އެއްވެސް މީހަކު ހަމަ ނޭނގެނީ؟" އަނެއްކާވެސް އެމީހާ ސުވާލުކުރި އެވެ.\n"ތިއީ ނަލަ އިބްރާހިމްގެ ކުދިންނާއި އެ މީހުންގެ ފިރިންނެއްނު،" ހުސޭނުބެ ބުންޏެވެ.\n"މައުސޫމްގެ މަރުގައި މި މީހުންގެ ބައިވެރިވުމެއް އޮންނާނެތަ؟" އެމީހާ ބާރުވެރި އަޑަކުން ސުވާލުކުރި އެވެ.\n"އަހަންނަކަށް ނޭނގޭ،" އެމީހާއާ ދިމާއަށް ބަލައިލަމުން ހުސޭނުބެ ބުންޏެވެ.\nއެމީހާގެ އަތުގައި އޮތް ފަހު ފޮޓޯގަނޑު ދެއްކުމުގެ ބަދަލުގައި މޭޒު މަތީގައި ބަންޑުން ބޭއްވި އެވެ. ދެން ގޮނޑީގައި ބުރަކަށި ރަނގަޅަށް ޖައްސާލައި، އޭނާގެ ދެ އަތް، ގޮނޑީގެ މަތީގައި ބާއްވާލި އެވެ. ހަށިގަނޑު ދަމާލީ އެވެ.\n"މުޖޭމެން ވެސް ފުރަތަމަ ހެދީ އެއްވެސް ކަމެއް ނޭނގޭ ކަމަށް. އެކަމަކު އަހަރެން އެއިން ކޮންމެ މީހެއްގެ ނޭފަތް ފަޅާލައި، ލޯމަތީގެ ކަށިގަނޑު ބިނދޭ ވަރަށް އުޅޮނބަށިން ޖަހާލީމާ، އެ ހިސާބުން ވާހަކަ ދައްކަން ފަށައިފި. ކަލޭގެ އުމުރުން ފަސްދޮޅަހަށް އެ ދަނީ. ހިފަހައްޓާލެވޭނެތަ؟" އެ މީހާ ބުންޏެވެ.\nނުހިފެހެއްޓޭނެ އެވެ. އޭނާގެ އެ ހިތްވަރު ނެތްކަން އަމިއްލަ ނަފުސަށް ވެސް އެނގެ އެވެ. އެކަމަކު ވާހަކަ ދައްކާނީ ކިހިނެއް ކަން އޭނާގެ ވިސްނުމަށް މާ ބޮޑަށް އަދިވެސް ނާންނަނީ އެވެ. ދައްކަން ވެސް ބޭނުންވެ އެވެ. އެކަމަކު ދެން ކުރިމަތިވާނީ ކޮން ކަމެއްކަން ލަފާނުކުރެވޭތީ، ލަފުޒުތައް އުޅެނީ ދުލާ ހަމައަށް ނުގެނެވިގެންނެވެ.\n"އެންމެ ރަނގަޅު،" އެމީހާ އެހެން ބުނެފައި ތެދުވެގެން، ހުސޭނުބޭގެ ފަހަތަށް ގޮސް މަޑުކޮށްލި އެވެ. ދެން އޭނާގެ އެއް ފަރާތުން ގޮނޑީގައި ބާއްވާލާފައި އޮތް ކަޅު ފޮތީގެ ކޮތަޅެއް ކަހަލަ އެއްޗެއް ނެގި އެވެ. އޭނާއަށް ހޭވެރިކަންވީ އިރު، އަނގަ މަތި ބަނުމުގެ އިތުރުން، ބޮލާ އެކު މޫނުގައި އަޅާފައި އޮތީ ވެސް އެ އެވެ.\nއެމީހާ ކުއްލިއަކަށް ހުސޭނުބޭގެ ބޮލަށް އެ ކޮތަޅު ކޮއްޕާލި އެވެ. ދެން އަނގަ މައްޗާއި ނޭފަތާ އެކު، ބާރަށް އަތުން ހިފަހައްޓާލި އެވެ. އިރުކޮޅަކުން ހުސޭނުބޭގެ ނޭވާ ހާސްވާން ފެށި އެވެ. އެކަމަކު އެމީހާގެ އަތް ނެއްޓޭނެ ގޮތެއް ނެތެވެ. ނޭވާ ކޮޅަށް ގޮސް، ހަޅޭއްލަވަން އުޅެއުޅެ އަޑެއް ނުނިކުތެވެ. އެކަމަކު ވެސް އެމީހާ ދުލެއް ނުކުރި އެވެ. މުޅި މީހާގެ ގައިން ދާހިއްލި އެވެ. އެ ފޮތިގަނޑުގެ ތެރޭގައި މޫނު އޮތުމުން އޭނާއަށް ފެންނަނީ އަނދިރިކަމެވެ. ނޭވާ ހާސްވެގެން ދިއުމާ އެކު އޭނާގެ ދެ ލޯ ބޮޑުވި އެވެ. އެހާ ހިސާބުން އެމީހާގެ އަތް ނައްޓާލި އެވެ. ފޮތި ކޮތަޅު ވެސް ބޮލުން ދަމައިގަތެވެ.\nހުސޭނުބެއަށް މާ ނޭވާލެވެ އެވެ. ދުވަހަކު ވެސް އެގޮތަށް އޭނާ ހާހެއް ނުވެ އެވެ. މިއީ މަރުގެ ތުންފަތް މައްޗަށް ވެއްޓުން ކަހަލަ ކަމެކެވެ. ނޭވާ ހާސްކޮށްލައިގެން މަރުވުމުގައި ހުންނާނެ ވޭން، ދިހަ ވަރަކަށް ސިކުންތަށް އޭނާއަށް އިހުސާސްކުރެވިއްޖެ އެވެ.\nއެމީހާ ގޮސް އަނެއްކާވެސް ކުރިމަތީގައި އިށީނެވެ.\n"ދެން އޮތީ ކަލޭ ލައްވާ ގަދަކަމުން ވާހަކަ ދެއްކުން،" އެމީހާ ރުޅިއައިސް ބުންޏެވެ.\n"ބުނޭ! މި މީހުންގެ ތެރެއިން ކާކަށް އެނގޭނީ؟ މައުސޫމްގެ މަންމައަށް އެނގޭނެތަ؟"\n"ނޭނގޭނެ،" ހުސޭނުބެ އެންމެ ފަހުން ޖަވާބުދޭން ފެށި އެވެ.\n"ދެ ކޮއްކޮއަށް އެނގޭނެތަ؟" އޭނާ ބާރަށް ސުވާލުކުރި އެވެ. އެހާ ހިސާބުން ހުސޭނުބެއަށް ކުއްލިއަކަށް ގިސްލެވެން ފެށިއްޖެ އެވެ.\n"އެހެންވިއްޔާ މި ދެ މީހުން؟" ދެ ފިރިންގެ ފޮޓޯގައި އަތް ޖައްސަމުން އެހި އެވެ.\n"ނުވާނެ އެހެންނެއް،" ފޮޓޯ މަތީގައި ކަނާތުން ބާރަށް ޖަހައި، ހުސޭނުބެއާ ދިމާއަށް މޫނު ދިއްކޮށްލަމުން އެމީހާ ބުންޏެވެ.\n"ބުނޭ ރަނގަޅަށް،" އެމީހާގެ ބާރު އަމުރެވެ.\nހުސޭނުބެއަށް ރޮވެން ފެށުނެވެ. އޭނާގެ ހިތުގައި އޮތް ބިރުވެރިކަމުގެ ތެރެއަށް އާ ބިރެއް ވަދެ، އޭނާ ހަފުސްކޮށްލި ފަދަ އެވެ. ސޯދިގާއި ނިހާދަކީ ވެސް އޭނާގެ ރައްޓެހިންނެވެ. ރައީސް ހާލިދުގެ ގާތް މީހުންނެވެ. ރައީސް އޮފީހުގެ ދެ މިނިސްޓަރުންނެވެ. އެހެންކަމުން އޭނާއަށް ބުނެވެން އޮތީ ކީކޭ ހެއްޔެވެ؟\nއޭނާއަށް ފެނުނީ މޭޒު މަތީގައި އޮތް ވަޅީގައި އެމީހާ ހިފި ތަނެވެ. އެއްވެސް އަނިޔާއެއް އޭނާ ބޭނުމެއް ނުވެ އެވެ. ގޭތެރެއަށް ލޭ ތިއްކެއް ވެއްޓޭކަށް ވެސް ބޭނުމެއް ނުވެ އެވެ. އަދި މިހާ ހިސާބަށް އެކަހަލަ އަނިޔާއެއް އެމީހާގެ ފަރާތަކުން ނުފެނެ އެވެ.\n"އަހަރެން ތިން ފަހަރު ގޮވާނީ. ޖަވާބެއް ނުދީފިއްޔާ، ކަލޭގެ ފައިގެ އެއް އިނގިލި ކަނޑާލާނަން،" އެމީހާ ބުންޏެވެ. ދެން "އެކެއް" ކިޔާލުމާ އެކު، ހުސޭނުބެއަކަށް ނީނދެވުނެވެ.\n"ނިހާދަށް އެނގޭނެ. އެކަމަކު ސޯދިގަކަށް ނޭނގޭނެ،" އޭނާގެ ބޮޑު ސިއްރު އެންމެ ފަހުން ބޭޒާރުވި އެވެ. އެމީހާ އޭނާއާ ދިމާއަށް ބަލަން އިނެވެ. ހުސޭނުބޭގެ ލޮލުން ކަރުނަ ފައިބަނީ އެވެ.\n"އަދި ނުނިމޭ. ނިހާދަށް އެނގުނު ގޮތެއް ކިޔައިދީ،" މޭޒު މަތީގައި ކުރިން ވެސް ވަޅި އޮތް ގޮތަށް ބޭއްވި އެވެ.\nދެން އިތުރަށް ހިފަހައްޓަން ޖެހޭ ސިއްރެއް ނެތެވެ. ހުސޭނުބެ ވާހަކަ ދައްކަން ފެށި އެވެ.\nނިހާދަކީ އޭނާގެ އެންމެ ޒުވާން އިރު، "މިސްޓަ މޯލްޑިވްސް" އެވެ. ބޮޑީކުރުމާއި ރީއްޗަށް ހަށިގަނޑު ބެހެއްޓުމަކީ އޭނާގެ އޭރު ވެސް އަދި މިހާރުގެ ވެސް އާދައެކެވެ. ކުރީގައި ނަމަ، މުބާރާތްތަކަށް އަރާށެވެ. މިހާރު ހަމައެކަނި ހަށިގަނޑުގެ ދުޅަހެޔޮކަމަށެވެ.\nއުފަން ރަށަކީ އައްޑު އަތޮޅު ހިތަދު އެވެ. އެކަމަކު އުމުރުން ދިހަ އަހަރުން ފެށިގެން އާއިލާއާ އެކު އުޅެނީ މާލޭގަ އެވެ. މިސްޓަ މޯލްޑިވްސްގެ ފުރަތަމަ ތައްޓާ އެކު، އޭނާގެ ހިތުގައި އުފެދުނު އެއް އިހުސާސަކީ، މަސައްކަތްކޮށްފި ނަމަ ހަޔާތުގައި ފުރިހަމަ ނުކުރެވޭނެ އުއްމީދެއް ނޯންނާނެ ކަމެވެ. ބޮޑީބިލްޑް ކުރުމަކީ، ގިނަ މީހުންނަށް ނޭނގުނަސް، އެންމެ އުނދަގޫ ކުޅިވަރެވެ. އެންމެ ހިތްވަރުގަދަ ކުޅިވަރެވެ. ދުވާލަކު ތިން އިރު އެ ހިފަން ޖެހޭ ބަރުތަކާއި، ކެއުން އެ ގެންގުޅެން ޖެހޭ ކޮންޓްރޯލް ގޮތަކީ، އިންސާނާގެ ހިތްވަރެވެ.\nނިހާދުގެ އުއްމީދަކީ ކުރިއަށް ދެމިގަތުމެވެ. އެ ނިޔަތުގައި މަގުތައް ފުޅާކުރަން ވިސްނި އިރު އޭނާގެ ސިކުނޑިއަށް އައީ ސިޔާސީ ދާއިރާ އެވެ. އޭނާގެ ރީތިކަމާ އެކު މުޅި ރާއްޖެއަށް މަޝްހޫރެވެ. އޭނާގެ ފޮޓޯތައް މާލޭގެ ވަރަށް ގިނަ ތަންތަނުން، ތަފާތު އިސްތިހާރުތަކުން، ފެނެ އެވެ. ހަ ފޫޓު ދެ އިންޗީގެ އިސްކޮޅު އެކަންޏެއް ނޫނެވެ. އޭނާގެ ފަން ވަރުގަދަ އިސްތަށިގަނޑާއި މޫނުގެ ބައްޓަން ވެސް، އިސްތިހާރުތަކަށް ފުދެ އެވެ. އެހެންކަމުން މިސްޓަ މޯލްޑިވްސް އަށް ވުން އެކަންޏެއް ނޫނެވެ. އޭނާގެ ރީތިކަން ވެސް، އިސްތިހާރުތަކުން ޖާގަ ލިބުމާއި އެކި ބްރޭންޑްތަކުގެ އެމްބެސެޑަރުގެ ލަގަބު ލިބެން އެހީތެރިވި އެވެ.\nޖެހިޖެހިގެން ތިން ވަނަ ފަހަރަށް، މިސްޓަ މޯލްޑިވްސްގެ މަގާމު ހޯދަން ވާދަކުރި މުބާރާތުގައި، މުޅިން އެހެން ކަމެއް ކުރިމަތިވި އެވެ. އެ މުބާރާތް ވަރަށް ބޮޑު އަގެއްގައި، ރާއްޖޭގެ އެންމެ ބޮޑު އެއް މަހުޖަނު، އިބްރާހިމް އަހުމަދު، މަޝްހޫރު ނަމުން ނަމަ، ނަލަ އިބްރާހިމް ސްޕޮންސަކުރުމެވެ. އެއް ވަނަ އިނާމަކަށް އޭނާ ހުށައެޅީ އެއް މިލިއަން ރުފިޔާ އެވެ. މުބާރާތުގެ ހަ މަސް ކުރިން އެ ބޮޑު އިނާމު އިއުލާންކުރުމާ އެކު، ނިހާދުއާ ވާދަކުރުމުގެ ބޮޑު ޖޯޝެއް އުފެދި، ބައެއް ބޮޑީބިލްޑަރުން ބޭރު ކޯޗުން ވެސް ގެނަ އެވެ. މީޑިއާގެ ބޮޑު ކަވަރޭޖެއް، ތައްޔާރުވުމުން ފެށިގެން، ކުރިއަށް ދިޔަ އެވެ.\nމުބާރާތް އޮތީ ކާނިވާ ސްޓޭޖްގަ އެވެ. މުނިފޫހިފިލުވުމުގެ ތަފާތު އައިޓަމްތަކާ އެކު ބޭއްވި ޝޯ ބަލަން އެތައް ހާސް ބަޔަކު ޖަމާވި އެވެ. އަންހެނުން ޝައުގުވެރިވީ ބޮޑީބިލްޑަރުން ބަލަންކަމެއް، ގިނަ ފިރިހެނުން ސަމާލުކަން ދިނީ، މުނިފޫހިފިލުވުމުގެ އައިޓަމްތަކަށް ކަމެއް ނޭނގެ އެވެ. އެކަމަކު އޭގެ ތެރޭގައި، އެތަނުން އެއް ބޮޑީބިލްޑަރަށް ހިތް ދީގެން އިން ޒުވާން އަންހެނަކު އިނެވެ: ނަސްރާ އެވެ. ފުރަތަމަ ގޮނޑި ބަރީގައި، އޭނާގެ ބައްޕަ ނަލަ އިބްރާހިމާ ޖެހިގެންނެވެ. ދެން ތިބީ މިނިސްޓަރުންނާއި އެކި ދާއިރާތަކުގެ އިސް މީހުންނެވެ.\nސްޓޭޖަށް ނިހާދު އަރާ ކޮންމެ ފަހަރަކު ނަސްރާގެ ހިތް އުފަލުން ބަންޑުންވެ އެވެ. އޭނާގެ ނަޒަރު ހަމައެކަނި ނިހާދަށެވެ. އެހެން އެންމެން އޭނާގެ ލޯ މަތިން ގެއްލޭ ފަދަ އެވެ. އޭނާއަށް އިނދެވުނީ ބައްޕަ ބުނެލާ ވާހަކަ ވެސް ފުރަތަމަ ނީވޭހާ ފުންކޮށް، ނިހާދުގެ ހިޔާލުތަކުގެ ތެރެއަށް ގެއްލިފަ އެވެ.\nދިވެހި ބޮޑީބިލްޑަރުންނަކީ ނަސްރާ ދަންނަ ބައެއް ނޫނެވެ. އެކަމަކު ކާރުގައި އެއް ދުވަހު ދަނިކޮށް، އާޓިފިޝަލް ބީޗު ސަރަހައްދުގައި، ބޮޑު ބިލްބޯޑެއްގައި ހަރުކޮށްފައި ހުރި އެ ޒުވާން ފިރިހެނާގެ މޫނު އޭނާގެ ހިތް އަތުލައިގަތެވެ. ނިއު ޒީލެންޑްގައި ކިޔަވަން ހުރެފައި، ޗުއްޓީގައި ރާއްޖެ އައިސް، އެކަނިމާއެކަނި މާލެ ވަށައި ބުރެއް ޖަހާލުމުގެ އުއްމީދުގައި ނުކުތް ދުވަހު ފެށި ދަތުރުގައި، އެ ފޮޓޯގަނޑަށް ރަނގަޅަށް ބަލައިލަން ކާރު ހުއްޓާ ވެސް ލެވުނެވެ. އެޕަލް ލެޕްޓޮޕެއް، އޭނާގެ ވަރުގަދަ އަތުގެ ދެ އިނގިލި ކުރިން ހިފަހައްޓާލައިގެން، ހިނިތުންވެފައި އެހުރީ ނަސްރާއާ ދިމާއަށޭ ވެސް، ހިތަށްއެރި އެވެ.\nއެ ހިސާބުން ރާއްޖޭގެ އެންމެ ބޮޑު އެއް މަހުޖަނުގެ އެންމެ ހަގު އަންހެން ދަރިފުޅު، މިސްޓަ މޯލްޑިވްސްގެ މައުލޫމާތު ހޯދަން ފެށި އެވެ. އެކަމަކު އޭނާގެ ހިތް ހަލާކުވި އެވެ. ނިހާދުގެ ލޯބިވެރިޔަކު ހުއްޓެވެ. އެއީ ކާކުކަން ފޮޓޯތަކުން އެނގުމުން، ކުރެވެން ފެށުނީ އެއަށް ވުރެ ވެސް ނާއުއްމީދީ އިހުސާސެކެވެ: ނިހާދުގެ ލޯބިވެރިޔަކީ އެހާމެ ރީތި، އަދި މަޝްހޫރު ފިޓްނަސް އިންސްޓްރަކްޓަރެކެވެ.\nދެ މީހުންގެ މެދަށް ވަނުމުގެ ނިޔަތް ކުރިއަށް ނެރުމުގެ ކުރިން އެނބުރި ނިއު ޒީލެންޑަށް ދާން ޖެހޭ ދުވަސް އޮތީ ގާތްވެފަ އެވެ. އެހެންކަމުން ހިތުގައި ނިހާދު ބާއްވައިގެން، ދެން ހުރި ކަންކަން ކުރުމުގެ ރޭވުންތައް ރޭވުމުގެ ހިޔާލުތަކާ އެކު އޭނާ ފުރީ އެވެ.\nއެހާ ބޮޑު އަގެއްގައި އެ މުބާރާތް ސްޕޮންސަކުރީ، ނަސްރާގެ ބާރުއެޅުމުގެ ތެރެއިންނެވެ. މިސްޓަ މޯލްޑިވްސް އަށް ތަށި ދޭން ވެސް ނިންމީ އޭނާގެ އަތުންނެވެ.\nއެއީ ހަޔާތުގެ އެންމެ އުފާވެރި ވަގުތުކޮޅެވެ. މިސްޓަ މޯލްޑިވްސްގެ ނަން އިއުލާންކުރުމާއި، އެ މަގާމަށް ޖެހިޖެހިގެން ތިން ވަނަ ފަހަށް ނިހާދު ހޮވުމާއި، އިނާމު ދޭން ނަސްރާއަށް ގޮވާލުމާއި، ކުޅިބަލަން ތިބި މީހުންގެ ހަޅޭއްކާއި، މިޔުޒިކްގެ ގަދަ އަޑު ތެރޭގައި، އޭނާ ހިނގާފައި ގޮސް ސްޓޭޖަށް އެރިއެރުން، އެއީ ލޯބީގެ ވާހަކައެއްގެ ބައިތަކެއް ފަދަ އެވެ. އެކި ކުލަކުލައިގެ އަލިތަކުގައި، ނާހިދުގެ އެ ވަރުގަދަ، ރީތި ހަށިގަނޑު ވިދަވިދާ ހުއްޓެވެ. އަންހެން ކުއްޖަކު އައިސް ނަސްރާގެ އަތަށް ދިން ރަން މެޑެލް ހިފައިގެން ގޮސް، ނިހާދުގެ ކުރިމައްޗަށް ހުއްޓުނެވެ. އިސްކޮޅުގައި ފަސް ފޫޓު ދެ އިންޗި ހުރި ނަސްރާއަށް ބަލަން ޖެހުނީ ރަނގަޅު ވަރަކަށް އިސް އުފުލައިގެންނެވެ. އެކަމަކު ނިހާދުގެ އުފާވެރި މޫނާއި، ހިނިތުންވުމާ އެކު، ތިރިވެލި އެވެ. މެޑަލް އަޅުވާލަން އޭނާގެ ކަރު ދިއްކޮށްލި އެވެ.\nއޭގެ ފަހުން ނަސްރާ ހަވާލުކުރީ ތައްޓެވެ. އޭގައި ހިފާފައި ނިހާދު، ކުޅިބަލަން ތިބި އެންމެންނަށް ދައްކާލި އެވެ. ހަޅޭއްލަވަމުން ދިޔަ އެވެ. ނަސްރާއަށް ބަލަހައްޓައިގެން ހުރެވުނީ އެވެ. އަދި އެއް އިނާމު ދޭން އޮތެވެ. އެއް މިލިއަން ރުފިޔާ ޖަހާފައި އޮތް، ފުޅިމަދު ރަމްޒީ ބޮޑު ޗެކެވެ. އެކަމަކު ޗެކާ ހަވާލުވުމުގެ ކުރިން ތިރީހަކަށް ސިކުންތު ދިޔައީ، ކުޅިބަލާ މީހުންނަށް ރަން މެޑެއްޔާއި ތަށި ދެއްކުމާއި ހަޅޭއްލެވުމުގަ އެވެ.\nނަސްރާ ހުރީ ނިހާދުއާ ދިމާއަށް ކަޅި ވެސް ޖަހާނުލައި ބަލަހައްޓައިގެންނެވެ. އެންމެ ފަހުން އެ ފޯރިގަނޑު ހިނދި، އެއް މިލިއަން ރުފިޔާގެ ފައިސާގެ އިނާމާ ހަވާލުވާން އޭނާ އެނބުރިލި އެވެ. އަރިމަތީގައި ހުރި އަންހެން ކުއްޖާ އަތަށް ތަށި ދީފައި، ޗެކްގެ އެއްކޮޅުގައި، އަނެއްކޮޅުގައި، ނަސްރާ ހިފަހައްޓާލައިގެން، އެންމެންނަށް ދައްކާލި އެވެ.\nފޮޓޯ ސެޝަނަށް ފަހު ނަސްރާ ސްޓޭޖުން ފޭބި އެވެ. އޭނާ ބައްޕަ ކައިރިއަށް ގޮސް، އެނބުރި ސްޓޭޖާ ދިމާއަށް ބަލައިލި އިރު ފެނުނީ، ނިހާދު، އޭނާގެ ލޯބިވެރިޔާގެ ގައިގައި ހިފަހައްޓާލައިގެން ފޮޓޯ ނަގަމުން ދާ ތަނެވެ.\nއެކަމަކު ނަސްރާއަށް އެއް ކަމެއް ޔަގީންވި އެވެ: ނިހާދު ހޯދުމުގެ ދަތުރަށް އޭނާ އަދި އެރީ އެވެ. އޭގެ ކުރިން ބައްދަލުވެފައި ނެތް މީހަކަށްޓަކައި ނަސްރާ، އޭނާގެ ބައްޕަ ލައްވާ އެރޭ ހަދިޔާކޮށްލި އެއް މިލިއަން ރުފިޔާއަކީ އެ ލޯބިވެރިޔާ ހޯދުމުގެ ފުށުމެވެ.\nއާންމުންގެ ނަޒަރުގައި ނިހާދާއި އައިމިނަތު ނޫރާއަކީ، ރާއްޖޭގެ އެންމެ ގުޅޭ ދެ ލޯބިވެރިންނެވެ. އެ ދެ މީހުންނަށް އެ ނޫން ބައިވެރިޔަކު ކަމަކުނުދާނެ އެވެ. އިސްކޮޅާއި ހަށިގަނޑެވެ. ރީތިކަމެވެ. ދެން އޮތީ ދެ މީހުންގެ މަޝްހޫރު ކަމެވެ. އެއީ ވެސް، ދެ ލޯބިވެރިން ގުޅޭކަން، އާންމުން ގަބޫލުކުރާ ސިފައެކެވެ.\nއެކަމަކު ލޯބި ދޫކޮށްލާފައި، މުއްސަނދިކަމުގެ ފަހަތުން ދިއުމަކީ އިންސާނީ އާދައެއްކަން، ގިނަ މީހުންނަށް، އެ ވަގުތު ޖެހުމުގެ ކުރިއަކުން ރޭކައެއް ނުލަ އެވެ. މިސްޓަ މޯލްޑިވްސް މުބާރާތުގެ އެންމެ މަތީ ތިން ވަނައަށް، ނަލަ އިބްރާހިމްގެ އެންމެ އަގު ބޮޑު ރިސޯޓުން ދިން ހަފުތާއެއްގެ ހިލޭ ޗުއްޓީއަކީ، ނޫރާގެ އެއްވެސް ކުށެއް ނެތި އެ ލޯބީގައި ނިހާދުގެ އަތުން ރެނދެއް އަޅާލުމުގެ ސަބަބެވެ. އެ ދަތުރުގައި، ތިން ބޮޑީ ބިލްޑަރުންނަށް އެހެން އެއްވެސް މީހަކު ނުގެންދެވެ އެވެ. އެހެންކަމުން ރިސޯޓްގައި، އާއިލާއަށް ހާއްސަ ވިލާގައި، ނަސްރާ ހުރީ ނިހާދުގެ އިންތިޒާރުގަ އެވެ.\nއެކަމަކު އެ އިންތިޒާރާއި ދެން އެއައި ދުވަސްތަކަކީ، ލޯބީގައި ކުށެއް ނެތް އަންހެން ކުއްޖެއްގެ ހިތް ކަތިލެވި، އޭނާގެ ލޮލުން ކަރުނަ އޮއްސުވާލި ހިތްދަތި ސަފުހާއެކެވެ.\n(ތިން ވަނަ ބައި، ޖޫން 8، 2020، ހޯމަދުވަހު)


Priyanka Ge Interview In Kurin Neyngey Baeh Kankan - Vaguthu\nއެމެރިކާގެ ޓީވީ ޕްރެޒެންޓަރު އޮޕެރާ ވިންފޭ އޭނާގެ ޝޯ ''ސުޕަ ސޯލް'' ގައި މަޝްހޫރު ބަތަލާ ޕްރިޔަންކާއާ ކުރި އިންޓަވިއުގައި ޕްރިޔަންކާއާ ބެހޭގޮތުން ކުރިން ނޭނގޭ އެތައް ކަމެއް އެނގިގެން ދިޔައެވެ.\nއިންޓަވިއުގެ ތެރެއިން ފާހަގަ ކޮށްލެވޭ ބައެއް ކަންތައްތަކަކީ:\nސުކޫލުގައި އުޅުނު އިރު ހަނގާގެ ޝިކާރައަކަށްވި\nޕްރިޔަންކާ ބުނެފައިވާ ގޮތުގައި އުމުރުން 16 އަހަރުގައި ތައުލީމު ހާސިލު ކުރުމަށް އެމެރިކާގެ ބޮސްޓަން އަށް ބަދަލުވި އިރު ސުކޫލުގައި އޭނާއަށް ހަނގާ ކުރުމާއި ހަމުގެ ކުލައިގެ ސަބަބުން އެތައް މަލާމާތަކާއި ފުރައްސާރައެއް ކުރިމަތިވިއެވެ. އަދި އެ އުމުރުގައި މިފަދަ ކަންތައްތަކާ މެދު ލަދުގަންނަން ޖެހޭ ކަމެއް ވެސް އޭރު ޕްރިޔަންކާ އަށް ނޭނގެއެވެ.\nއެންމެ ފުރަތަމަ ނިކްއާ މެދު ދެކުނު ގޮތް\nއެންމެ ފުރަތަމަ ނިކްއާ މެދު ދެކެވުނީ ފޮތުގެ ބޭރުގަނޑު ބަލާފައި ގޮތް ނިންމާ އުސޫލު ކަމަށް ޕްރިޔަންކާ ބުންޏެވެ. ފުރަތަމަ ނިކް ޕްރިޔަންކާއަށް މެސެޖު ކުރުމުން ޕްރިޔަންކާ އަށް އިހްސާސްވީ އޭނާ އަށް 35 އަހަރުވެފައިވާ ކަމާއި އަދި އެ އުމުރުގައި އޭނާ ބޭނުންވީ މީހަކާ އިނދެގެން ދަރިން ހޯދަން ކަމަށެވެ. ނަމަވެސް އޭރު ނިކްއަކީ 20 އަހަރުގެ މީހެކެވެ. ނިކްއާ ލޯބީގެ ގޮތުން ގުޅެން ދެން ޕްރިޔަންކާ އެކަމާ އެހާ ސީރިއަސްކޮށް ނުވިސްނާ ކަމަށް ވެސް ބުނެފައިވެއެވެ.\nއަމިއްލަ މީހާގެ ދިފާއުގައި ނުނިކުމެވުނީމަ އެކަމާ ދެރަވޭ\n''އަންފިނިޝްޑް'' ގައި ހިއްސާ ކޮށްފައިވާ ވާހަކަތަކުގެ ތެރެއިން ބައެއް ޑައިރެކްޓަރުން ފަރާތުން އައިސްފައިވާ ކަންތައްތަކާ މެދު އޭރު އެއްޗެއް ނުބުނެވުނީތީ ދެރަވާ ކަމަށް ވެސް ޕްރިޔަންކާ ބުނެފައިވެއެވެ. އޭރު އެކަމާ މެދު އެއްޗެއް ބުނުމަށް ބިރުގަތް ކަމަށް ވެސް ބުނެފައިވެއެވެ.


Iphone 10 ge screen ah ves line aranee.\nއެޕަލް ކުންފުނީގެ އެންމެ ފަހުގެ އުފެއްދުން ކަމުގައިވާ އަދި އެމީހުންގެ އެންމެ ކޮލިޓީ ފޯނު “އައިފޯން 10 ” ގެ ސްކްރީނަށްވެސް ގްރީން ލައިނެއް އަރަމުންދާކަމަށް ބައެއް މީހުން ބުނަމުން އެބަދެއެވެ.\nފަހުގެ އައިފޯން ގެންގުޅޭ ބައެއްމީހުންގެ ޓްވިޓަރ އެކައުންޓްތަކުން ޝެއަރ ކޮށްފައި ހުރި ފޮޓޯތަކަށް ބެލުމުން އެނގެނީ ސެމްސަން ކުންފުނީގެ އެސް7އެޖް އަށް އެރިގޮތަށް ފޯނުގެ ސްކްރީންގެ އެއްފަރާތަކަށް ގްރީން ކުލައިގެ ލައިނެއް ދިގަށް އަރާފައި ހުންނަ ކަމެވެ. މިކަން މިދިމާވަނީ ކޮންސަބަބަކާ ހުރެކަން ކަނޑައެޅިގެން ނޭންގުނު ކަމުގައިވިޔަސް ބައެއް ފަރާތްތަކުން މިކަމާމެދު ތަފާތު ޚިޔާލުތައް ފާޅުކޮށްފައި އެބަހުއްޓެވެ.\nމިފަދަ ލައިނެއް ސްކްރީނުން އެންމެ ފުރަތަމަ ފެނިފައިވަނީ ސެމްސަންގ ކުންފުނީގެ ފޯނުތަކުންނެވެ. އެމީހުންގެ ނޯޓް3އަށްވެސް މިލައިން ވަނީ އަރާފައެވެ. އެކަމަކު އެއީ ޕިންކް ކުލައިގެ ލައިނެކެވެ.\nބެޓްރީ ގޮވުން ފަދަ ހައްލުކުރަންދަތި އަދި ނުވަތަ ހައްލުނުކުވޭ މައްސަލަތައްވެސް މީގެ ކުރިން ސެމްސަންގ ފޯނުތަކުން ދިމާވިޔަސް މިހާރު އެކަން މިއޮތީ އެޕަލްއަށްވެސް ކުރިމަތިވެފައެވެ.\nމިކަމާމެދު އެޕަލް އިން އަދި ވަކިއެއްޗެއް ބުނެފައި ނުވިނަމަވެސް ބޭރުގެ ޓެކްނޮލޮޖީ ޚަބަރުތައް ގެނެސްދޭ ވެބްސައިޓްތަކުގައި މިކަން މިވަނީ ވަރަށް ޢާއްމުވެފައެވެ.\nޒަމާންތަކެއް ވަންދެން އިން “ހޯމް ބަޓަން” ނުހިމަނާ ފުރަތަމަ ފަހަރަށް އެޕަލް އިން އުފެއްދި އަގުބޮޑު، ފޯން “އައިފޯން 10″ މި ދިމާވި މައްސަލަ އަކީ ކިހާވަރެއްގެ ޙަޤީޤަތެއް އޮތް ކަމެއްކަމެއްވެސް އަދި ނޭންގެއެވެ. މިފޯނަކީ ފޭޝިއަލް ރިކޮގްނިޝަން ބޭނުންކޮށްގެން އަންލޮކް ކުރެވޭ ގޮތައް އުފައްދާފައިވާ ފޯނަކަށްވާއިރު މިއީ ރަގަޅު މަޢުލޫމާތެއް ކަމަށްވާނަމަ އެޕަލްއަށް ކުރިމަތިލާންޖެހޭނީ އެމީހުންގެ ވިޔަފާރީގައި ބޮޑު ގޮންޖެހުމަކާ ކަން ޔަޤީނެވެ.\nއައިފޯން 10 64 ޖީބީ ފޯނެއްގެ އަގަކީ 999 އެމެރިކާ ޑޮލަރު (15405 ރުފިޔާ) އެވެ.\nއެޕަލްގެ އެންމެ ފަހުގެ އުފެއްދުން އަދި އެންމެ ކާމިޔާބު ކަމަށް ގިނަ ބަޔަކު ގަބޫލްކުރި އެއް އުފެއްދުމަކީ އެ ކުންފުނިން …


Dhaadhu, Ibbe Adhi Sattu Himeneyhen Ekulavaali Squadaaeku Gaumee Team In Farithakurunthah Fashanee - Vaguthu\nކޮރޯނާ ވައިރަހުގެ ބަންދަށްފަހު އަންނަ އޮކްޓޯބަރު މަހު އަލުން ފަށާ ވޯލްޑް ކަޕާއި އޭޝިއަން ކަޕް ޖޮއިންޓް ކޮލިފިކޭޝަނަށް ތައްޔާރުވުމުގެ ގޮތުން އެކުލަވާލި ގައުމީ ފުޓްބޯޅަ ޓީމުގެ ސްކޮޑުން ހަސަން ނާއިޒް (ދާދު) އާއި އިބްރާހިމް ވަހީދު ހަސަން (އިއްބެ ވަހީދު) ގެ އިތުރުން އިޝާން އިބްރާހިމް (ސައްޓު) އަށް ފުރުސަތު ދީފިއެވެ.\nމި ތިން ކުޅުންތެރިން ހިމަނައިގެން މުޅިއެކު 32 ކުޅުންތެރިންގެ މައްޗަށް އެކުލެވޭ ގައުމީ ސްކޮޑް އެފްއޭއެމުން އިއުލާނު ކޮށްފައިވަނީ މިއަދު އެ އިދާރާ އިން ބޭއްވި އޮންލައިން ނިއުސް ކޮންފަރެންސް އެއްގައެވެ.\nސައްޓު އާއި ދާދު އަދި އިއްބެ ވަހީދު ސްކޮޑުގައި ހިމަނާފައި މިވަނީ މި3ކުޅުންތެރިން ބާކީ ކޮށް ގައުމީ ސްކޮޑް ކުޑަކޮށްފައިވާ ކަމަށް އަޑު ފެތުރިފައިވަނިކޮށެވެ.\nކޮވިޑް-19 ގެ ނުރައްކާ ކުރިމަތިވުމުގެ ކުރިން ގައުމީ ޓީމް އައީ 31 ކުޅުންތެރިންގެ ސްކޮޑަކާއެކު ކޯޗް މާޓިން ކޫޕްމަންގެ އިރުޝާދުގެ ދަށުން ފަރިތަކުރަމުންނެވެ. ކުރީގެ ސްކޮޑަށް އިތުރުވި ކުޅުންތެރިއަކީ ޓީސީ ސްޕޯޓްސް ކްލަބަށް ދާދި ފަހުން ބަދަލުވި އަލީ ޝާމިސް (ތޮއްޕޭ) އެވެ. ތޮއްޕޭ އަކީ މިދިޔަ ސީޒަނުގެ ބޮޑުބައެއްގައި ށ. ފޯކައިދޫ ފުޓްބޯޅަ ޓީމުގައި ތަފާތު މޮޅު ކުޅުމެއް ދެއްކި ކުޅުންތެރިޔެކެވެ.\n32 ކުޅުންތެރިންގެ ސްކޮޑާއެކު، ގައުމީ ޓީމުގެ ފަރިތަކުރުންތައް އަންނަ ޖުލައި މަހުގެ ހަތަރު ވަނަ ދުވަހު ފަށަން ވަނީ ނިންމައިފައެވެ. ފަރިތަކުރުންތައް ކުރިއަށް ގެންދިއުމަށް ހަމަޖެހިފައިވަނީ ދެ ގްރޫޕަކަށް ބަހާލައިގެން ކަމަށް އެފްއޭއެމުން ވަނީ ބުނެފައެވެ.\nކޮވިޑް-19ގެ ސަބަބުން ފަސްކުރި ކޮލިފައިން މެޗުތައް އޮކްޓޯބަރު މަހާއި ނޮވެމްބަރު މަހަށް ތާވަލު ކޮށްފައިވާއިރު، ރާއްޖެ އާއި ޗައިނާ ބައްދަލުކުރާ މެޗް ކުޅުމަށް ހަމަޖެހިފައިވަނީ އޮކްޓޯބަރު މަހުގެ އަށްވަނަ ދުވަހު އެވެ. ރާއްޖެ އާއި ސީރިއާ ވާދަކުރާ މެޗް އޮކްޓޯބަރު މަހުގެ 13 ވަނަ ދުވަހު ކުޅޭއިރު ރަށުން ބޭރުގައި ފިލިޕީންސްއާ ދެކޮޅަށް ރާއްޖެ ކުޅޭ މެޗު އޮންނާނީ ނޮވެމްބަރު މަހުގެ 17 ވަނަ ދުވަހު އެވެ.\nކޮލިފައިންގައި ރާއްޖެ އޮތީ ހަތަރު މެޗުން ހަ ޕޮއިންޓާއެކު ގްރޫޕުގެ ހަތަރުވަނައިގައެވެ. ގްރޫޕުގެ އެއްވަނައިގައި އޮތީ ފަސް މެޗުން 15 ޕޮއިންޓް ހޯދާފައިވާ ސީރިއާއެވެ. ދެވަނައިގައި އޮތީ ހަތަރު މެޗުން ހަތް ޕޮއިންޓް ހޯދައިގެން ޗައިނާ އެވެ. ތިންވަނައިގައި އޮތީ ހަމަ އެ އަދަދަށް ޕޮއިންޓު ހޯދާފައިވާ ފިލިޕީންސެވެ. ފަސްވަނައިގައި އޮތީ ގުއާމެވެ. ގުއާމް މިހާތަނަށް ފަސް މެޗު ކުޅެފައިވާ އިރު އަދި ޕޮއިންޓެއް ލިބިފައިނުވެއެވެ.


Raees Ameen avahaarakollan reyvi hamala!\nރައީސް އަމީން އަވަހާރަކޮށްލަން ރޭވި ހަމަލާ!\nވަޅި ހަރައިގެން އަވާޙަރަކޮށްލަން ރޭވި\nވިހައެއް ދީގެން ނިންމާލަން މަސައްކަތްކުރި\nމައްސަލައިގެ ފައިލް ލެއްޕުނީ އިބްރާހިމްދީއާ ހަމައަށް\nވަރުގަދައަށް ހިލިހިލާ ޖަހާފައިވާ އެމީހާ އުފުލާލައިގެން ރައްޔިތުން ގެންދިޔައީ މާލޭގެ ގުޅަކުޅޭ ފަސްގަނޑަށެވެ. އެއްވެ އޮތް މީހުން ހިލިހިލާގަނޑާއި ބިޑި ކަނޑައިލާ ސިފައިންގެ އަތްމައްޗަށް އުފުލައިލި އެވެ. އެ އެންމެންގެ ކުރިމަތީގައި އެމީހާ ގޮވައިލި އެވެ.\n"އަޅުގަނޑު މިހުރީ އެވެ! ބޭކަލުން އަޑު މަޑު ކުރައްވާށެވެ!" ދެ ފައިގައި ވަރުގަދަށް ހިލިހިލާ ޖަހާފައި ވަނިކޮށް އުފުލާލައިގެން ގެނައި މީހަކީ އަންނަބީލު އިބުރާހިމް ހަބީބެވެ. އޭނާ ހިލިހިލާގެ ކަސްތޮޅުގައި އޭރު އޮންނަތާ ދެ އަހަރަށް ވުރެ ގިނަ ވެއްޖެ އެވެ. އެއީ ވަޅި ހަރައި މުހައްމަދު އަމީނު އަވާހަރަކޮށްލަން ރޭވި ރޭވުމެއް ފަޅާއަރައި ކުށްވެރިވެގެނެވެ.\nއެއީ އޯގަސްޓް ،21 1953 ގައި މުހައްމަދު އަމީނުގެ ވެރިކަން އިންގިލާބު ކޮށްލުމަށް އަމީނުގެ ނައިބު ރައީސް ވެލާނާގޭ އިބުރާހިމް މުހައްމަދު ދީދީ އިސްވެ ހުންނަވައިގެން ދުރާލައި ރޭވި ޕްލޭނުގައި ރައްޔިތުންގެ ނަމުގައި މާލޭގެ ގުޅަކުޅޭ ފަސްގަނޑަށް މީހުން އެއްކޮށް އެންމެ ވަރުއެރި ވަގުތެވެ.\nމުހައްމަދު އަމީން އަވަހާރަކޮށްލުމަށް ރޭވުނު ކަމަށް ބުނާ ރޭވުންތަކެއްވެ އެވެ. އެހެންނަމަވެސް އުފެދޭ ސުވާލަކީ ޑިސެންބަރު 30، 1950 ގައި އޭނާގެ ހަށިކޮޅަށް ވަޅި ހަރަން ރޭވި ރޭވުމުގެ އަޑީގައި މުހައްމަދު ފަރީދު ހުންނެވި ބާވަ އެވެ؟ މުހައްމަދު އަމީނާއި މުހައްމަދު ފަރީދަކީ ދެބެންގެ ދެ ދަރިންނެވެ. ސާޖެންޓް އިބުރާހިމް ހަބީބަކީ މުހައްމަދު ފަރީދުގެ ކޮއްކޯފުޅެކެވެ. މި ބޭފުޅުން ހަސަދަވެރިވެ ތޫނު ހަތިޔާރުން އަނެއް ބޭފުޅަކު އަވަހާރަކޮށްލަން ރާވާ ފާނެ ހެއްޔެވެ؟\nކޮންމެއަކަސް މުހައްމަދު އަމީނު އަވަރާހަރަކޮށްލުމަށް ޕްލޭން އޭއަކާއި ބީއެއްގެ އިތުރުން ސީއެއް ވެސް އައެވެ. އޭގެ ތެރެއިން އެއް ޕްލޭނަކީ ޑިސެމްބަރު 30، 1950 ގެ ރޭވުމެވެ. މި ރޭވުމަށް ބަލާއިރު ބޭރު ފުށަށް ފެންނަނީ އެއީ ސީދާ މުހައްމަދު ފަރީދުގެ ޕްލޭނެއް ކަމަށެވެ. ރާއްވަވާފައި ވަނީ އެކަތި ފަހަރުން ނޫން ނަމަވެސް މުހައްމަދު އަމީނު އަވާހަރަކޮށްލުން ކަމެވެ. ހަމަލާގެ އިސް ހަރަކާތްތެރި އަކީ ސާޖެންޓް އިބުރާހިމް ހަބީބު ކަމެވެ. ޑޮކިއުމެންޓްތަކުން ފެންނަނީ ވެސް އެހެނެވެ.\nއެފަދަ ހަމަލައެއް ދެވޭވަރުގެ ގާބިލު މީހަކު އެ ދުވަސްރު މަދުވާނެ އެވެ. އަންނަބީލު އިބުރާހިމް ހަބީބަކީ ސިފައިންގެ ތަމްރީނުތައް ލިބިވަޑައިގެން ހުންނެވި އެއް ނަމްބަރުގެ ފަހުލަވާނެކެވެ. މި ޕްލޭންގެ އަޑީގައި ކޮންމެ ބޭފުޅަކު ހުންނެވި ނަމަވެސް އެކަމަށް އޭނާ ބޭނުންކޮށްފައި ވަނީ އެއީ އެކަމަށް އެންމެ ގާބީލު މީހާ ކަމަށް ބަލައިގެނެވެ.\nމުހައްމަދު އަމީނަށް ވަޅިން ހަމަލާދީ އަވަހަރަކޮށްލުމަށް ވިދާޅުވީ މުހައްމަދު ފަރީދު ކަމަށް ހަބީބު އިއުތިރާފުވެވަޑައިގެންނެވި ލިޔުންތައް "އެކިއެކި ކަން ލިޔާ ފޮތު" ގައި ހުންނާނެ އެވެ.\nޑިސެންބަރު 30، 1950 އައި އިރު މުހައްމަދު އަމީނަކީ ގައުމު ހިންގުމުގެ "އިންޖީނެ" ވެ. އެކަމާ ނުރުހޭ މީހެއް ނަމަ ޖެހޭނީ މުހައްމަދު ހުއްޓުވާށެވެ. އެ ޕްލޭން ރޭވި ބަޔަކު ބަލައިފައި ވަނީ އެއީ އެންމެ ރަނގަޅު ދަނޑިވަޅު ކަމަށެވެ. އެރޭ އިރު އޮއްސުނު އިރު މަދަރުސަތުއް ސަނިއްޔާ ކައިރީ ޕާކުކޮށްފައި މުހައްމަދު އަމީނުގެ ބައިސްކަލް ހުއްޓެވެ. މާނަ އަކީ މަދަރުސާގެ ތެރޭގައި މުހައްމަދު އަމީނު އުޅުއްވުމެވެ. އޭރު އެ މަދަރުސާ ހުންނަނީ މިހާރުގެ ގިރިޓީގެ އެހުރި ކޮށީ ތެރޭގަ އެވެ. އެރޭ ހަބީބު ގެއިން ނުކުމެވަޑައިގެން ބައެއް ރައްޓެހިންގެ ގޭގެއަށް ވަދެވަޑައިގެން ރަށުތެރޭގައި އުޅުއްވި އެވެ. ޗާންދަނީމަގުގެ އުތުރު ކޮޅުން ބަގީޗާގޭ ކުރިމަތިން ގިރިޓީގެ ހިމެނޭ ކޮށީގައި ހުންނަ ޓަކިބޭ މިސްކިތާ ހަމައިން ފަރާތް ފަރާތަށް ބައްލަވާފައި ގެއަށް ވަޑައިގަންނަވަނީ އެވެ. ފަހުން ވެސް އެރޭ ނުކުމެވަޑައިގެން އުޅުއްވި އެވެ. ހޭންވޭރުގެ އަށް ވެސް ވަދެވަޑައިގަތެވެ.\nހަބީބުގެ ހަރަކާތްތައް ޝައްކު އުފެދޭ ގޮތްވުމުން އޭނާ ހުއްޓުވައި އަތިރީގެއަށް ގެންދެވުނެވެ. ގަރުނުގެ ފޮތުގައި ބަޔާންކޮށްފައި ހުރި ލިޔުންތަކަށް ބަލާއިރު ހަބީބު އެހެން އުޅުއްވި ދުވަހުގެ ކުރިން އެމަހުގެ 15 ވަނަ ދުވަހުގެ ތާރީހުގައި އަހުމަދު ކާމިލު ދީދީ މުހައްމަދު އަމީނަށް ފޮނުއްވި ސިޓީއެއްގައި ހުރި ވާހަކަތަކުން އެކަން (ހަބީބު އުޅުއްވި ގޮތް) މުހައްމަދު އަމީނަށް އެނގިވަޑައިގެންފައި އޮތުމަކީ މި ޝައްކުވި ސަބަބު ކަމަށް ބެލެވެ އެވެ.\nހަބީބު އަތިރީގެއަށް ގެންދިޔައިރު އެގޭގައި އޭރު ސިފައިންގެ އޮފިސަރު ބަންދު މުހައްމަދު ކަލޭފާނާއި ވެލާނާގޭ އިބުރާހިމް މުހައްމަދު ދީދީގެ މައްޗަށް އެކުލެވޭ ތަހުގީގު ކޮމެޓީއެއް އޮތެވެ. އެ ކޮމެޓީން ސުވާލުތައް ކުރަން ފެށުމުން ހަބީބު ވިދާޅުވި ކަމަށް "އެކިއެކި ކަންކަން ލިޔާ ފޮތާ" ހަވާލާދީ ތާރީހު އިލްމުވެރިޔާ ކަށިމާ އަހުމަދު ޝާކިރު ލިޔުއްވާފައި ވަނީ ފުރަތަމަ ހަބީބު ދެއްކެވީ ވަރަށް ތާކުން ތާކު ނުޖެހޭ ގަބޫލު ކުރަން ދަތި ވާހަކަތަކެއް ކަމަށެވެ.\n"ސިޓީއެއް ދައްކަވާފައި ވިދާޅުވަނީ މި ބައްލަވާށޭ، މިއޮތީ އެ ސިޓީ،" ޝާކިރު ވިދާޅުވި އެވެ. "މި ސިޓީ އަށް ބަލާފައި އަޅުގަނޑަށް ލަފާކުރެވެނީ ރޭވިގެން ލިޔެފައިވާ އޮތް ސިޓީއެއް ކަމަށް. ހަބީބު ހަމަނުޖެހޭ ގޮތަކަށް އުޅުއްވި އުޅުއްވުމަކީ ވެސް އެކްޓް ކުރުމެއް ކަމަށް."\nއެ ސިޓީގައި ބުނަނީ "މުހައްމަދު ޝަމްސުއްދީނަށާއި މަގޭ މަންމާފުޅަށް އަބްދުލްމަޖީދު ރަންނަބަނޑޭރި ކިލެގެފާނު ރަސްކަމަށް އަރާވަޑައިގަތުމަށްޓަކައި މުހައްމަދު ޝަމްސުއްދީނު ރަސްކަމުން ބާލަންވެގެން ރޭވި ރޭވުންތަކާއި އެވާހަކަތައް މަންމާފުޅަށް އެނގިވަޑައިގަންނަވާކަމުން ދައްކަވާފާނެތީ މަންމާފުޅު އަވަހާރަކޮށްލުމަށްޓަކައި ކުރި ކަންތައްތަކާއި އެކިއެކި ދުވަހުން އެކި ވާހަކަ އެކި ތަންތަނުން ފެންނާނެ" އޭ އެވެ.\n"... މިނޫނަސް އެކި ޒާތްޒާތުގެ ވާހަކަތައް ސިއްރިޔާތުގައި އެކި މީސްމީހުންގެ ހިތުގަ އާއި ރަށުތެރޭގައި ފެތުރޭނެ އެވެ. އަދި ރާއްޖެތެރެއަށް އެކި ދުވަސްވަރުން މިކަހަލަ ކަރުދާސް ފެންނަމުންދާނެ އެވެ. މިއިން ކަރުދާހެއް ފެނުނު ކޮންމެ މީހެއްގެ ހިތުގައި މިކަހަލަ ވާހަކަތައް ބަހައްޓައި އަދި ނުފެނުނަސް އެމީހަކަށް އެނގިފައި ހުންނަ ވާހަކަތައް ކަރުދާސް ކަރުދާހުގައި ލިޔެ ހެދުމީ މަގޭ ރޫހުގެ ފާތިހާ" ކަމަށެވެ.\nއެ ސިޓީގައި އަދި ވެ އެވެ: "...ކޮންމެ ކަރުދާހެއްގައިމެ މަރަން ދޭ ބޭސްތަކާއި ލާ ވިހަތަކާއި އެވިހަތައް އެކި ގޮތްގޮތުން އެކި ބަދިގެ ބަދިގޭ މީހުންނަށް ސިއްރުން ދަސްކޮށްދީ ހަދާށެވެ. އެހެނީ މަގޭ ފުރާނައަށް ނުވަތަ މަ ކުށްވެރި ކުރިޔަސް އަތިރީގޭ މަތިކޮޅުގެ ހުރިހާ ދަރިން މި ގޮތުން ނުވަތަ އަދި މިނޫން ގޮތަކުން މަރާ ހުސްކޮށް ދިވެހި ރާއްޖޭގައި ތިޔާގިކަން އުފައްދައި މިނިވަންކަން ފައިދާ ކުރާށެވެ. މި މަސައްކަތްކޮށް މިކަހަލަ ތިޔާގިކަމާއި މީސްތަކުންނަށް އުފަލުގައި އަތިރީގޭ މަތިކޮޅުގެ އަނިޔާވެރިކަމުން ދިވެހިރާއްޖެ މިންޖުކުޅަ ކޮންމެ އަޅަކަށް މާތް ﷲ ދެ ދުނިޔޭގެ ރަހުމަތް ލައްވާނެތެވެ."\n"މިއީ ދޮންބަންޑަރައިންގެ މަތިކޮޅުގެ ރޫހު ތެދުވުމޭ" ވިދާޅުވުން ފަދަ އެނޫނަސް ބައިވަރު ވާހަކަ އެ ސިޓީގައިވެ އެވެ.\nމި ސިޓީ ވީ މައްސަލައިގެ ސައިޒު ބޮޑުވެ ތަހުގީގު ވަރުގަދަ ކުރަން ޖެހުނު ސަބަބަކަށެވެ. އެގޮތުން އަތީރިގެއިން ބަނޑޭރިގެ އަށް ބަދަލުވެ ތަހުގީގު ރަސްމީ ކުރި އެވެ. ވާހަކަތައް ކިޔައިދެއްވަމުން ދިޔައިރު ހަބީބު ވިދާޅުވީ "މުހައްމަދު އަމީން ކޮއްކޮ ގަޔަށް ވަޅިއެއް ހަރަނިކޮށް ތިމަންނާ އަށް ރަސްކަން ލިބިދާނެއޭ،" އޭނާ ގާތުގައި މުހައްމަދު ފަރީދު ވިދާޅުވި ކަމަށެވެ.\nއެ ބަޔާނަށް ބަލާއިރު ރޭވިފައި އޮތް ގޮތެއްގެ މަތިން އެރޭ ވަޅިން ހަމަލާދީ މުހައްމަދު އަމީނު އަވަހާރަކޮށްލުމުގެ ހަރަކާތްތައް ފެށުނީ ކަމަށް ވެސް ބެލެވިދާނެ އެވެ. އަދި އެއީ އެކަތި ފަހަރުން ނިންމައިލުމަށް ރާވާފައި އޮތް ރޭ ކަމަށް ފަހަރުގައި ނުވެދާނެ އެވެ.\nއެހެނީ އެރޭ ހަބީބު ހެންވޭރުގެއަށް ވަޑައިގެން އަހުމަދު ކާމިލު ދީދީ އަރިހުގައި ކެމިސްޓްރީ ފޮތެއް ލިބިދާނެތޯ އެއްސެވިކަން އެއްވެސް ޝައްކެއް ނެތް މިންވަރަށް ސާބިތު ކުރެވެ އެވެ. އަހުމަދު ކާމިލު ދީދީ އާއި އިބުރާހިމް ހަބީބަކީ ވެސް ކެމިސްޓްރީ އިލްމު ދެނެވަޑައިގަންނަވާ ދެ ބޭފުޅުންނެވެ. ފަހަރުގައި ރޭވުމުގައި އޮތީ ވަޅީގެ ހަމަލަ ކާމިޔާބު ނުވި ނަމަވެސް ބާރުގަދަ ވިހައެއްގެ އެހީގައި އަމީނު އަވަރާކޮށްލުން ކަމަށް ވެދާނެ އެވެ.\n"ކެމިސްޓްރީ ފޮތެއް ދީބަލާށޭ" ހަބީބު ވިދާޅުވީމާ އެރޭ ޝައްކުވި ކަމަށް އަހުމަދު ކާމިލު ދީދީ ވެސް ޝަރީއަތުގައި ވިދާޅުވި އެވެ. ހަބީބު އެ އުޅުއްވީ ވިހައެއް ހަދައިގެން ބޭނުން ކުރަންކަން ނޫނީ މީހަކަށް ވިހައެއް ދޭންކަން ކަމަށް ޝައްކު ކުރެވުނު ކަމަށް ޝަރީއަތުގައި ވެސް ކާމިލު ދީދީ ވިދާޅުވި އެވެ.\n"އަޅުގަނޑަށް ލަފާ ކުރެވެނީ އެރެއަކީ ހަމަލާގެ ރޭ ކަމަށް. ލިޔެކިޔުންތަކުން ވެސް ފެންނަނީ އެހެން،" ޝާކިރު ވިދާޅުވި އެވެ.\nހަބީބު ވިދާޅުވި ވާހަކަތަކުގެ ސީރިއަސް ކަމުން ތަހުގީގަށް މުހައްމަދު ފަރީދު ހާޒިރުކޮށް ސުވާލު ކުރި އެވެ. އޭނާ ކުރެއްވީ އިންކާރެވެ. އެކަމަކު އަބްދުﷲ ފަހުމީ ދީދީ އާއި ޝޭހު އިބުރާހިމް ރުޝްދީ އާއި އިބުރާހިމް މުހައްމަދު ދީދީ އާއި އިބުރާހިމް ޝިހާބުގެ ހާޒިރުގައި ހަބީބު ދެއްވި ބަޔާނެއް އޭރު އޮތެވެ.\nއެ ބަޔާނުގައި ބުނަނީ ޑިސެމްބަރު 29، 1950 ވީ ހޮނިހިރ ވިލޭ ރޭ އޭނާގެ ބޭބޭފުޅު އަލްއަމީރު މުހައްމަދު ފަރީދު ފާށަނާކިލެގެފާނާ ބައްދަލުވެ ވާހަކަފުޅު ދައްކަވަމުން ގޮސް "މުހައްމަދު އަމީން ކޮއްކޮގެ ގަޔަށް ވަޅިއެއް ހަރަނިކޮށް ތިމަންނަ އަށް ރަސްކަން ލިބިދާނެއޭ. އޭރުން އިބްރާހިމް ހަބީބަށް މާލިއްޔާގެ ވެރިކަން ދީފާނަމޭ" ވިދާޅުވި ކަމަށެވެ. އެ ބަޔާނަކީ ހެޔޮ ވިސްނުމުގައި ސަލާމަތުން ހުރެ ދެއްވި ބަޔާނެއް ކަމަށް ވެސް އިއުތިރާވެ ވަޑައިގެންފައިވެ އެވެ.\nމުހައްމަދު ފަރީދަކީ އޭރު ވަލީ ކޮމެޓީގެ މެންބަރެކެވެ. އެހެންކަމާއެކު ހަބީބު ފިތުނަވެރި ވާހަކަތަކެއް ދައްކަވަނީ ކަމުގެ ވިސްނުން ވެސް ތަހުގީގު ކޮމެޓީން ގެންގުޅުނެވެ.\nނަމަވެސް އަހުމަދު ކާމިލު ދީދީ މުހައްމަދު އަމީނަށް ފޮނުއްވި ސިޓީ ވެގެން ދިޔައީ ވަރަށް މުހިންމު ހެތްކަކަށެވެ. އޭގައި އޮންނަނީ މުހައްމަދު ފަރީދު ހެންވޭރުގެ އަށް ވަޑައިގެން ދެއްކެވި ވާހަކަފުޅެއްގައި އިބުރާހިމް ފާމްލަދޭރި ކިލެގެފާނު އަރިހުގައި އަހުމަދު ބޭބެ (އަހުމަދު ކާމިލު) ބައްޕަ ދޫކޮށްފައި ކޮއްކޮ އަށް (އަބްދުލް މަޖީދު ރަންނަބަނޑޭރި ކިލެގަފާނު ދޫކޮށްލައި މުހައްމަދު އަމީނަށް) ނަސްރު ދެނީއޭ ވިދާޅުވި ކަމަށެވެ.\nއެ ސިޓީގެ އަދި އޮންނަނީ "... އަޅުގަނޑު ދެންނެވީމޭ އާދޭހޭ އަޅުގަނޑު މިހުރީ ކޮއްކޮ އަށް ނަސްރުދޭށޭ ހެޔޮގޮތުގައި ތަނަށް ހިދުމަތްކުރާ މީހުންނަށް ނަސްރު ދިނުމީ ވާޖިބެކޭ ބައްޕަ ވެސް އެންމެ ފަހުން ވިދާޅުވެފައި ވަނީ ކޮއްކޮ އަރިހުގައި އެންގެވި ކަމެއް ކޮށްގެން އުޅުމަށެވެ. އާދޭހޭ މިދަންނަވަނީ ތިޔަ ބާވަތުގެ ގޯސް ވާހަކަ އަޅުގަނޑު ގާތުގައި ނުދައްކަވާށޭ އަޅުގަނޑުގެ ސިކުނޑި ހަލާކުވެދާނެއޭ އަޅުގަނޑު ކޮއްކޮ އަރިހުގައި އުޅުނަ ދެއްވާށޭ ވަނެ ގޮތެއް ވެގެން ހިނގައިދާނެެއޭ."\nއެރޭ މުހައްމަދު ފަރީދު ދެއްކެވި ވާހަކަފުޅުގައި "މިއުޅޭ މުނާފިގުން ދެރަ ނުވަނީހެއް" އޭނާގެ ބައްޕަ އަބްދުލް މަޖީދު ރަންނަބަނޑޭރިކިލެގެފާނު މާލެ ވަޑައެއްނުގަންނަވާނެ ކަމަށާއި މުހައްމަދު އަމީނު އުޅުއްވަނީ އިބްރާހިމް ފާމުލަދޭރި ކިލެގެފާނު ރަސްކަމަށް ގެންނަން ކަމަށް ވިދާޅުވި ކަމަށް ވެސް އަހުމަދު ކާމިލް، އަމީނަށް ފޮނުއްވި ސިޓީގައިވެ އެވެ. އަމީނަށް މި ސިޓީ ލިބިވަޑައިގަތުމާ އެކު މައްސަލަ ރައްޔިތުންގެ މަޖިލީހުގެ ހާއްސަ ޖަލްސާއަކަށް ހުށަހަޅައި މުހައްމަދު ފަރީދު ދެއްކެވިކަމަށް އަހުމަދު ކާމިލު ދީދީ ދައްކަވާފައިވާ ވާހަކަފުޅުގެ ހަގީގަތް ބައްލަވައި ދެއްވުމަށް އެދިވަޑައިގަތެވެ.\nމި މައްސަލަ އަށް ބަހުސްކޮށް މަޖިލީހުގެ އިއްތިފާގުން ފާސްވީ ރައްޔިތުންނާއި މަޖިލީހުގެ އިތުބާރު އަމީނުގެ މައްޗަށް ދެވިފައި ވަނީ މީހަކު ފޮނުވާ ސިޓީއެއްގެ މައްޗަށް ބިނާކޮށް މަޖިލީހުން އަމީނުގެ މައްޗަށް ދައުވާއެއް ކުރާން ފަށާވަރަށް ވުރެ ތަންދޭ މާމަތީ ދަރަޖައަކަށް ކަމަށެވެ.\nނަމަވެސް މަޖިލީހުގެ ގަވައިދުގެ 24 ވަނަ މާއްދާގެ ދަށުން އެހެން ކަމެއް ފާސްކުރި އެވެ. އެއީ ދައުލަތް ހިންގަން އިސްވެ ހުންނެވި އިސް ވެރިޔާއާ މެދު ވަލީ ކޮމެޓީގެ މެންބަރަކު ދެއްކެވި ކަމަށް އަހުމަދު ކާމިލު ދީދީ ވިދާޅުވާ ވާހަކަތައް ގާނޫނު އަސާސީގެ 66 ވަނަ މާއްދާގެ ދަށުން ޝަރީއަތުން ބެލުމަށެވެ.\nމަޖިލީހުގެ މި ނިންމުމާ އެކު އުއްތަމަ ފަނޑިޔާރު ފަލީލަތުއް ޝޭހު އަބްދުﷲ ޖަލާލުއްދީނުގެ ރިޔާސަތުގެ ދަށުން ތަހުގީގު ފެއްޓެވި އެވެ. އަހުމަދު ކާމިލާއި މުހައްމަދު ފަރީދު ހާޒިރުކުރުމުން ސިޓީގައި ހުރި ވާހަކަތައް ހަމަ އެގޮތަށް ކާމިލުދިދީ ވިދާޅުވި އެވެ. އެފަހަރު ވެސް މުހައްމަދު ފަރީދު ކުރެއްވީ އިންކާރެވެ. ނަމަވެސް "ދައުލަތުގެ ފައިސާ އަށް މުހައްމަދު އަމީނު ހައްދަވަނީ ހިތްޕުޅަށް އެރި ގޮތެކޭ. ރާއްޖޭގެ ރައްޔިތުންނަށް ފުދޭވަރަށް ކާބޯތަކެތި ނުގަނެވިގެން މިއުޅެނީ އެކަމުގެ ނަތީޖާއެއްގެ ގޮތުންނޭ ރައްޔިތުންނަށް ދަތިކަން ލިބެނީ މުހައްމަދު އަމީނު މިތަން ހިންގަވާ ގޮތަކުންނޭ ދިވެހި ދައުލައުގެ ފައިސާ އަށް ވާނުވާ ގޮތެއް ނޭނގެއޭ. ރަންނަ ބަނޑޭރި ކިލެގެފާނުގެ ސިޓީފުޅެއް ވެސް ނައުކޮޅުން ލިބިވަޑައެއް ނުގަންނަވައޭ. ތަނަކު ބަންދުވީ ނޫންކަން ވެސް ނޭނގެއޭ." މުހައްމަދު ފަރީދު ވިދާޅުވި ކަމަށް ފަސް މީހަކު ހެކިބަސް ދިނުމާ އެކު މުހައްމަދު ފަރީދު އިއުތިރާފު ވެއްޖެ އެވެ.\nކުށަށް އިއުތިރާފުވެ ވަޑައިގެންނެވި ނަމަވެސް ދެން ވިދާޅުވީ އާ ވާހަކައެކެވެ. އެއީ މުހައްމަދު އަމީނު އިބްރާހިމް ފާމްލަދޭރި ކިލެގެފާނަށް ރަސްކަން ދޭން އުޅޭ ކަމަށް އޭނާ ގާތުގައި ވިދާޅުވީ ވެލާނާގެ އިބުރާހިމް މުހައްމަދު ދީދީ ކަމަށެވެ.\nއަމީނާއި އިބުރާހިމް މުހައްމަދު ދީދީއާ ގުޅޭ ކޮންމެ ކަމެއްގައި އިބްރާހިމް މުހައްމަދު ދީދީއާ ހަމައިން ބުރަކި ޖެހޭ ގޮތަށް މިކަން ވެސް ވީ އެހެނެވެ. އެއީ އޭނާއާ ބެހޭ ގޮތުން މުހައްމަދު ފަރީދު އެދެއްކެވި ސާބިތު ނެތް ވާހަކައަކަށް ވީ އެވެ. މައްސަލަ އިތުރަށް ބަލާ ނަމަ އޭނާގެ ނަމަށް ކިލަނބު ކަމެއް އަތުވެދާނެ ކަމަކަށްވީ އެވެ. ނަތީޖާއަކަށްވީ ފައިލް ލައްޕާލުމެވެ. އިތުރަށް މައްސަލަ ނުބަލައި މުހައްމަދު ފަރީދު ވަލީ ކޮމެޓީން ވަކިކުރައްވައި ގޭގައި ބަންދުކުރުމަށެވެ. އިބުރާހިމް ހަބީބު ވެސް ހައްޔަރު ކުރުމެވެ.\nސުވާލަކީ މިއީ ހަމަ މުހައްމަދު ފަރީދުގެ ޕްލޭނެއް ހެއްޔެވެ؟\nތާރީހު އިލްމުވެރިން ވިދާޅުވާ އެއް ވާހަކަ އަކީ "ކަން އެގޮތަށް ހިނގާފައިވާ" ކަމަށާއި އެކަމަކު އެއީ މުހައްމަދު ފަރީދުގެ ރޭއްވުމެއް ކަމަށް ނުފެންނަ ކަމަށެވެ. މާނަ އަކީ ފޮރުވިފައިވާ ފަރާތެއް ހުރުމެވެ. އަނެއްކޮޅުން ޝަރީއަތުގެ އެންމެ ފަހު ވަގުތު އިބުރާހިމް މުހައްމަދު ދީދީގެ ވާހަކަ އައުމާއި އެހިސާބުން މައްސަލަ ނިންމައިލުމުން އޭނާ އެކަމުގައި ބައިވެރިވެފައިވޭތޯ ސުވާލު ކުރެވެން އެބަ އޮތެވެ.\n"ވިސްނަވާ ދައުރު ބަދަލުކޮށްލި ވަގުތު އިބުރާހިމް ހަބީބު ހިލިހިލާގަނޑާ އެކު އައިސް ހުރީ. އެއީވެސް ކޮންމެވެސް ބަޔަލު ގެނައިމަތާ. މިކަހަލަ ސަބަބުތަކާ ހުރެ ދަލީލު ކޮށްދޭ އެހެން މީހެއްގެ ރޭވުމެއްގެ ދަށުން ހިނގާފައިވާ ކަމެއްކަން،" ޝާކިރު ވިދާޅުވި އެވެ. "ލީޑަރަކީ ބޮޑަށް ފަރީދެއް ނޫން. އަޑީގައި މީހަކު ހުރި ކަމަށް ބޮޑަށް ބެލެވެނީ."\nއިބްރާހިމް މުހައްމަދު ދީދީ އަކީ މުހައްމަދު އަމީން އެންމެ އިތުބާރު ކުރައްވާ ފަރާތަށް ވެފައި އޭނާއާ މެދު ޝައްކެއް ވެސް ނުކުރެވޭނެ ގޮތަށް ހުރިހާ ކަމެއް ރޭވިފައި އޮތުމާ އެކު، ޝަރީއަތުގައި އޭނާގެ ވާހަކަ އައި ހިސާބުން ހުއްޓާލުމާއި އަދި އަމީނުގެ ވެރިކަން ނިންމައިލި ގޮތުގެ މައްޗަށް ބަލައި ތާރީހުގެ އިލްމުވެރިން ސީދާ އިބްރާހިމް މުހައްމަދު ދިދީގެ ރޭވުމެކޭ ވިދާޅު ނުވިއަސް އެއީ އޭނާގެ ރޭވުމެއް ކަމަށް ބަލާނެ ޖާގަ އެބަ އޮތެވެ.\nތާރީހު ރައީސް މުހައްމަދު އަމީން ރޯދަ މަހާ ރޯއްޖާ


vnews - Saudi anhenun Abaya laigen beyrah nukume ulhun muhimmeh noon: Sheikh Abdullah al-Mutlaq\nސައުދީ އަންހެނުން އަބާޔާ ލައިގެން ބޭރަށް ނުކުމެއުޅުން މުހިންމެއްނޫން: އައްޝައިޚް އަބްދުﷲ އަލް މުތުލަގު\nއަބާޔާ ހެދުން ލައިގެންތިބި ސައުދީ އަންހެނުންތަކެއް މަގަކުން ހިނގާފައިދަނީ:\nސައުދީ އަރަބިއްޔާގެ އަންހެނުން އާންމުންގެ ތެރެއަށް ނުކުންނަ އިރު، ހަށިގަނޑުގެ ވަނާތައް ނޭނގޭގޮތަށް، ގަޔަށް ދޫކޮށް ހުންނަ އަބާޔާ ހެދުން ލައިގެން ނުކުތުމަކީ މުހިންމު ކަމެއް ނޫން ކަމަށް ސައުދީ އަރަބިއްޔާގެ މަޝްހޫރު އިސް ދީނީ އިލްމުވެރިއެއް ކަމަށްވާ އައްޝައިޚް އަބްދުﷲ އަލް މުތުލަގު ވިދާޅުވެއްޖެއެވެ.\nސައުދީ އަރަބިއްޔާގެ އެންމެ އިސް ދަންނަ ބޭކަލުން ހިމެނިވަޑައިގަންނަވާ އެންމެ އިސް މަޖިލީހުގައިވެސް ހިމެނިވަޑައިގަންނަވާ އައްޝައިޚް އަބްދުﷲ އަލް މުތުލަގު ވިދާޅުވީ، އިސްލާމީ އުންމަތުގެ މުސްލިމް މާތް އަންހެނުންގެ %90 އަންހެނުން އަބާޔާ ނުލާ ކަމަށެވެ.\n"އެހެންވީމާ، އެއްވެސް މީހަކަށް އަބާޔާ ލާން އަޅުގަނޑުމެން މަޖުބޫރު ކޮށްގެން ނުވާނެ" ސައުދީ އަރަބިއްޔާގެ ޓީވީއަކުން ގެނެސްދިން ޕްރޮގްރާމެއްގައި ހުކުރު ދުވަހު ވާހަކަފުޅު ދައްކަވަމުން އައްޝައިޚް އަބްދުﷲ އަލް މުތުލަގު ވިދާޅުވިއެވެ.\nސައުދީ އަރަބިއްޔާގެ އަންހެނުން އާންމުންގެ ތެރެއަށް ނުކުންނައިރު އަބާޔާ ލައިގެން ނޫންގޮތަކަށް ނުކުތުމަކީ ގާނޫނަކުން މަނާކޮށްފައި އޮންނަ ކަމެކެވެ. ގާނޫނީގޮތުން ކުރަން ލާޒިމް ކޮށްފައި އޮންނަ ކަމެކެވެ.\nސައުދީ އަންހެނުން އާންމުންގެ ތެރެއަށް ނުކުންނައިރު އަބާޔާ ލައިގެން ނުކުތުމަށް އޮންނަ ގާނޫނަށް ބަދަލެއް ގެންނަން އުޅޭ ވާހަކައެއް ސައުދީ ސަރުކާރުން ނުބުނެއެވެ.\nއެހެންނަމަވެސް، އައްޝައިޚް އަބްދުﷲ އަލް މުތުލަގުގެ ވާހަކަފުޅަކީ، ސައުދީ އަރަބިއްޔާގެ އިސް ބޭފުޅެއްގެ ފަރާތުން މިކަމާ ގުޅިގެން އެއްޗެއް ވިދާޅުވި ފުރަތަމަ ފަހަރުކަން ފާހަގަ ކޮށްފައި ވެއެވެ.\nއައްޝައިޚް އަބްދުﷲ އަލް މުތުލަގުގެ ވާހަކަފުޅާއި ގުޅިގެން ސޯޝަލް މީޑިއާގައި އެތައްބަޔަކު ޝުއޫރު ފާޅުކުރަމުން އެބަގެންދެއެވެ. ބައެއް މީހުން ޝައިޚްގެ ވާހަކަފުޅަށް ނުރުހުން ފާޅުކުރަމުން ގެންދާއިރު، ބައެއް އިލްމުވެރިން އެ ވާހަކަފުޅަށް ތާއީދު ކުރައްވައި ޝުއޫރު ފާޅުކުރައްވަމުން ގެންދަވައެވެ.\nސައުދީ ރަސްކަމުގެ ވަލީއަހުދުގެ މަގާމަށް މުހަންމަދު ބިން ސަލްމާން ވަޑައިގެންނެވި ފަހުން، ސައުދީ އަރަބިއްޔާއަށް އިސްލާހީ ވަރަށް ބޮޑެތި ބަދަލުތައް ގެންނަވަމުން އެބަ ގެންދަވައެވެ. އެގޮތުން، ސައުދީ އަންހެނުންނަށް އަމާޒު ކުރައްވައިގެންވެސް ވަރަށް ގިނަ ފިޔަވަޅުތައް އަޅުއްވަމުން އެބަ ގެންދަވައެވެ.\nއެފިޔަވަޅުތަކުގެ ދަށުން، ސައުދީ އަންހެނުންނަށް ފުޓްބޯޅަ ސްޓޭޑިއަމްތަކަށް ވަނުމުގެ ހުއްދަ ދީފައިވަނީ މިދިޔަމަހުއެވެ. މިއީ، ފުޓްބޯޅަ މެޗްތައް ބަލަން އަންހެނުން ސްޓޭޑިއަމްތަކަށް ވަނުމަށް ހުއްދަ ދިން ފުރަތަމަ ފަހަރެވެ.\nމީގެ އިތުރުން، އާއިލާ މީހަކާއި ނުލައި ސައުދީ އަންހެނުންނަށް ފުރަތަމަ ފަހަރަށް ވެހިކަލް ދުއްވުމުގެ ހުއްދަ ދިނުމަށްވެސް ސައުދީ ރަސްގެފާނު މީގެ ހަތަރުމަސް ކުރިން ރިޔާސީ ގަރާރެއް ނެރުއްވާފައި ވެއެވެ. މި ގަރާރުގެ ދަށުން ސައުދީ އަންހެނުންނަށް ވެހިކަލް ދުއްވުމުގެ ހުއްދަ ރަސްމީގޮތުން ދިނުމަށް ހަމަޖެހިފައިވަނީ މިއަހަރުގެ ޖޫންމަހުން ފެށިގެންނެވެ.\nސައުދީ އަރަބިއްޔާގައި އަންހެނުންނަށް ބައެއް ކަހަލަ ދޫތައް ދެމުން ގެންދިޔަ ނަމަވެސް، އަދިވެސް ބައެއް ކަހަލަ ކަންތައްތައް ހިފެހެއްޓިފައި ވެއެވެ. އޭގެ ތެރޭގައި އަންހެނުން ތައުލީމު ހާސިލްކުރުމާއި، އެއްތަނުން އަނެއްތަނަށް ދަތުރުފަތުރު ކުރުމުގައި ބައްޕަ، ފިރިމީހާ ނުވަތަ އެއްބަނޑު ބޭބެގެ ހުއްދަ ހޯދަން އޮންނަ އޮތުން ހިމެނެއެވެ.


Idhikolhu Muzaaharaa Ge Therein Dhidhoo Dhaairaage Kureege Member Latheef Hayyaru Koffi - Vaguthu\nއިދިކޮޅު މުޒާހަރާގެ ތެރެއިން ދިއްދޫ ދާއިރާގެ ކުރީގެ މެމްބަރު ލަތީފު ހައްޔަރު ކޮށްފި\nސަރުކާރު އިދިކޮޅު ކޯލިޝަނުން ކުރިއަށް ގެންދިޔަ މުޒާހަރާގެ ތެރެއިން ދިއްދޫ ދާއިރާގެ ކުރީގެ މެމްބަރު އަބްދުލް ލަތީފް މުހައްމަދު (ދިއްދޫ ލަތީފް) ހައްޔަރު ކޮށްފިއެވެ.\nމުޒާހަރާގެ ތެރެއިން ލަތީފު ހައްޔަރު ކޮށްފައިވާކަން "ވަގުތު" އަށް ވަނީ ކަށަވަރުވެފައެވެ.\nއިދިކޮޅުން މާލޭގައި ކުރިއަށް ގެންދާ މުޒާހަރާތަކުގައި ގިނަ ބަޔަކު ހައްޔަރު ކުރި ނަމަވެސް، މީގެ ކުރިން އެމީހުން ވަނީ ދޫކޮށްފައެވެ.\nއެހެން ނަމަވެސް ދާދި ފަހުން ފުލުހުން ބޭއްވި ނޫސްވެރިންގެ ބައްދަލުވުމުގައި ވަނީ ހިޔާ ފްލެޓް މައްސަލައިގައި މިހާރު މުޒާހަރާ ކުރަމުން ގެންދާ މީހުންގެ މައްޗަށް ޤާނޫނުލް އުޢޫބާތުގެ 510 ވަނަ މާއްދާގެ ދަށުން ދައުލަތުގެ ހިންގުމަށް ހުރަސްއެޅުމާއި ދައުލަތުގެ އެހެނިހެން މަސައްކަތްތަކަށް ހުރަސްއެޅުމުގެ ކުށުގެ ތުހުމަތުކޮށް ދައުވާ ކުރާނެ ކަމުގެ އިންޒާރު ދީފައެވެ.\nފުލުހުން މިއިންޒާރު ދީފައި ވަނީ މިމަހުގެ 19 ވަނަ ދުވަހުގެ ހަވީރު އިދިކޮޅު ޕީޕީއެމް އާއި ޕީއެންސީ އިން ފްލެޓް މައްސަލައިގައި މުޒާހަރާއެއް ކޮށްފައި ވަނިކޮށެވެ. އަދި ފްލެޓް މައްސަލައިގައި ސަރުކާރަށް ވަރަށް ބޮޑަށް ފާޑުކިޔުން އަމާޒުވެ ސިލްސިލާ މުޒާހަރާތަކަކަށް އިދިކޮޅު ފަރާތްތަކުން ގޮވާލާފައި ވަނިކޮށެވެ.\nމީގެ އިތުރުން ފުލުހުން ވަނީ އެއްވުން ރޫޅާލުމަށްޓަކައި އަޅަންޖެހޭ ފިޔަވަޅުތައް އަޅާނެ ކަމަށާއި ބާރުގެ ބޭނުން ކުރަން ޖެހިއްޖެ ހާލަތެއްގައި އެކަން ވެސް ކުރާނެ ކަމަށްވެސް ވިދާޅުވިއެވެ. މުޒާހަރާ އަކީ ގާނޫނާއި ހިލާފަށް ހިންގާ އަމަލުތަކެއް ކަމަށާއި އެހެންކަމުން މިފަދަ އެއްވުންތަކުގައި ބައިވެރިނުވުމަށް އާންމުންނަށް އޭނާ ވަނީ ގޮވާލާފައެވެ.\nފެބުރުއަރީ 21, 2021 19:01\nފުލުހުން ގޮވާއެއްޗެއްގޮވާ ފުލުހުންވެސް ވިސްނާ ތި ވެރިކަމާ ކީ ބަދަލުވާނެއެއްޗެއް ގާނޫނުލްއުގޫބާތުގެ 510ވަނަ މާއްއެއިރުންވެސް އޮންނާނެ ވިސްނާފަ ކުރާކަމެއް ކުރާތީ\nފެބުރުއަރީ 21, 2021 22:45\nނިކުންނަންވީ!! މިނުބައި ނުލަފާ ސަރުކާރަށް އަޑުއިއްވަންޖެހޭ!! ކަމެއް ނުކުރެވޭ އަދި ކުރި ވައުދުތައްވެސް ނުފުއްދޭއިރު ރައިސް ޔާމީންގެ ސަރުކާރުން ދިވެހި ނިކަމެތި ރައްޔިތުންގެ ޙައުގުގައި އެޅި 7000 ފުލެޓުންވެސް ކުރީ ވައްކަން!! ޒުވާނުންނަށް ޚާއްސަކޮށްގެން އަޅާ ނިމެމުންދާ 1 ކޮޓަރީގެ ފުލެޓުންވެސް ކުރީ ވައްކަން!! އެތަންތަން ބޮޑު އަގުގަ ވިއްކާލާފަ ލާރިކޮޅުވެސް ކާލީ ތޯއްޗެއް!! ތިމަންމެން ސަރުކާރާ ޙަވާލުވާތާ އެއް އަހަރުތެރޭ ނިންމަން ބުނި ފުލުހުންނާ ސިފައިންގެ ފުލެޓްތައްވެސް ނިންމާނުލެވުނު!! މަރާލައިފާ މީހުންގެ މައްސަލަތައް ބަލާ އިންސާފު ހޯދައިދީ އެކަން ނިންމާނެކަމަށްބުނީ އެއްމަސްތެރޭ!! ތިން އަހަރު ވެރިކަމަށް ވެގެންދާއިރު އެކަމެއްވެސް ނުކުރެވުނު!! ތިމަން ލޯނު ނުނަގާނަމޭ ރައްޔިތުންގެ ބޮލުގައި ދަރަނި ނާޅުވާނަމޭ ބުނެ އައި ސަރުކާރުން އިންޑިޔާއަށް މިގައުމު ވިއްކާލައިފި!! ހަމަ އެކަނި އެގައުމުން 1 ބިލިޔަން ޑޮލަރުގެ ލޯނު ނަގައިފި!! މިވަރަށް ލޯނު ނަގައިގެން ގައުމުގެ އިގްތިސޯދަށް ފައިސާ ވަންނަނެ އެއްވެސް މަޝްރޫޢެއް ނުހިންގާ!! ޔާމީން ލޯނު ނަގައިގެން ކުރީ ގައުމަށާ ރައްޔިތުންނަށް ފައިދާވާނެ މުހިންމު މަސައްކަތްތަކެއް!! އޭގެތެރޭ ދެތިންކަމެއް ދަންނަވާލަން!! ހުޅުމާލެ ބްރިޖް! ދަރުމަވަންތަ ހޮސްޕިޓަލް!! 7000 ފުލެޓް! ހުޅުލެ އެއަރޕޯޓްގައި އާރަންވޭއަކާއި އާ ދެބުރި ޓާމިނަލް އާއި އާ ސީޕްލޭން ޓާމިނަލް!! މިކަހަލަ ކިތަންމެ ކަމެއް ތިބޭފުޅުން ގުނާ އަދަދު ނުކުރެވޭނެ!! ޔާމީން ކޮށްފައިވާ އަދި ކުންފުނިތަކާއި ޙަވާލުކޮށްފައިވާ ފްރޮޖެކްޓްތަކުން މިސަރުކާރަށް ކުރެވޭކަމަކީ ވައްކަންކުރުން!! އަޑި ނޭނގޭ އެއްބަސްވުންތައް ހަދާ އިންޑިޔޢަށް ގައުމު ވިއްކަމުން އަޅުވެތިކުރަމުންދާއިރު ރައްޔިތުން ބަލަން ތިބެގެން ނުވާނެ!! މިއީ ރައްޔިތުން ނިކުންނަންވީ ވަގުތު!! ވަގުތު ފާއިތުވެދިޔަނުދީ!! ނިކުންނަވާ އަޑުއުފުލާ! ރައްޔިތުންގެ ބައިވެރިވުން ގައުމަށްޓަކައި މުހިންމުވީ ވަގުތު އަޑުއަހަންޖެހޭ!! އެންމެންވެސް ޒިންމާ ނަންގަވާ!! ހުރިތަނުން ތެދުވެ ހިތްވަރާ އާއަޒުމަކާއެކު ހަށިފޮޅާލާފަ ނިކުންނަވާ!!


Gugurumaa-eku Boakoh Vaarey Veheyne Kamah Lafaakoh Dhekunah WHITE ALERT Nerefi - Vaguthu\nގުގުރުމާއެކު ބޯކޮށް ވާރޭ ވެހޭނެކަމަށް ލަފާކަށް ދެކުނަށް ވައިޓް އެލާޓް ނެރެފި\nރާއްޖޭގެ ދެކުނުގެ އަތޮޅުތަކަށް ގުގުރުމާއެކު ބޯކޮށް ވާރޭ ވެހި މޫސުން ގޯސްވާނެ ކަމަށް ލަފާކޮށް މޫސުމާބެހޭ ގައުމީ އިދާރާއިން ވައިޓް އެލާޓް ނެރެފިއެވެ.\nމޫސުމާއި ބެހޭ ގައުމީ އިދާރާއިން ވައިޓް އެލާޓް ނެރެފައިވަނީ، ގއ.އަތޮޅުން ފެށިގެން އައްޑު އަތޮޅާ ހަމައަށް މިއަދު ހަވީރު 04:30 އިން މިރޭ 09:30 އާ ހަމައަށެވެ.\nމޫސުމާ ބެހޭ ގައުމީ އިދާރާއިން ހާމަކުރި ގޮތުގައި މި ގަޑިތަކުގައި މި އަތޮޅުތަކަށް ގުގުރުމާއެކު ބޯކޮށް ވާރޭ ވެހުން އެކަށީގެންވެއެވެ. ވުމާއެކު މޫސުމަށް ސަމާލުވުމަށް މޫސުމާ ބެހޭ ގައުމީ އިދާރާއިން އިލްތިމާސް ކުރެއެވެ.\nދެކުނަށް ވިއްސާރަ ވާނެކަމަށް މެޓް އޮފީހުން ލަފާކޮށްފައިވާއިރު ވޭތުވެދިޔަ ދުވަސްތަކުގައި ރާއްޖޭގެ އުތުރަށް ވިއްސާރަ ކޮށްފައިވާކަން ފާހަގަކޮށްލެވެއެވެ.\nމެދު ތެރޭގެ އަތޮޅުތަކަށް ވިއްސާރަ ކުރާނެ ކަމަށް ލަފާކޮށް ހުދު އިންޒާރު ނެރެފި\nބޮޑުބަޔަކަށް 50 މޭލަށް ވައިގަދަވާނެ ކަމަށް ލަފާކޮށް ހުދު އިންޒާރު ނެރެފި\nމުޅި ރާއްޖެއަށް މޫސުން ގޯސްވެއްޖެ


މިސަރުކާރު ވެރިކަމާ ޙަވާލުވިއިރު ބައިތުލް މާލުގައި ލޯލާރިއެއް ވެސް ނެތް – Maldivian Democratic Party\nމިސަރުކާރު ވެރިކަމާ ޙަވާލުވިއިރު ބައިތުލް މާލުގައި ލޯލާރިއެއް ވެސް ނެތް\nމިރާއްޖޭގައި ހިނގަމުން އައި ޚުދުމުޚުތާރު ވެރިކަން ބަދަލު ކުރުމަށްފަހު އާސަރުކާރާ ވެރިކަން ޙަވާލުވިއިރު މިރާއްޖޭގެ ބައިތުލްމާލުގައި ލޯލާރިއެއްވެސް ނެތެވެ. އެ ލޯލާރި ނެތަސް ސަރުކާރު މިދަނީ ހިނގަމުންނެވެ. ރައީސް ނަޝީދު ވިދާޅުވެފައިވާ ފަދައިން ލޯލާރިއެއް ނެތަސް ގައުމު އެމަނިކުފާނު އެގެންދަވަނީ ހިންގަމުންނެވެ.\nނިމިދިޔަ 30 އަހަރު ދުވަހުގެ ތެރޭގައި ރާއްޖޭގެ ރައްޔިތުންނަށް ލިބިފައިނުވާފަދަ އެތައްޚިދުމަތެއް އެންމެ ތިންއަހަރު ދުވަހުގެ ތެރޭގައި އެވަނީ ލިބިފައެވެ. ރައްޔިތުން ބަދަލު ކުރިސަރުކާރުގެ ވެރިން ތިބީ ވަރުގަދަ ގުއިރޯނެއް ދަންމަވައިގެން އެރޯނުގައި ރައީސް ޖެހޭނެ ކަމުގެ ފޮނިހުވަފެން ދެކެ ދެކެއެވެ. ރާއްޖޭގެ ބޭންކްތަކާ ސަރުކާރުގެ ކުންފުނިތަކާ ބައިތުލްމާލު އޮތީ އަތަށް ކަހާލާފައެވެ. އެހެންކަމުން އެވެރިން ޔަގީންކުރީ ތިންމަސްދުވަހުން ސަރުކާރުވެއްޓި އަނެއްކާވެސް އެ ބައިމީހުންނަށް ވެރިކަން ކުރަން ލިބޭނެ ކަމުގައެވެ. ދަރާ ވިކިފައިވާ ސަރުކާރު މިހާރު ހަށިފޮޅާލައިފިއެވެ. 2012 ވަނައަހަރު ހިންދެމިލާނެއެވެ.\nކުރަފިވިސްނުމުގެ ޑިކްޓޭޓަރ ޝިޕަކުން މިރާއްޖޭގެ ވެރިކަން ޙަރާމަށް ކޮށް މުޅި ދިވެހި އުންމަތް ޚަރާބުގެ ތެރެއަށް ވައްޓާލާފައި ވީނަމަވެސް އެކަން ރައްޔިތުންނަށް އެނގޭކަން އެވެރިންގެ ހަނދާނަކު ނެތެވެ. އެމުސްކުޅި ޑިކްޓޭޓަރުންނަށް\nދެންކުރެވޭނީ އެހެންބާވަތެއްގެ ވެރިކަމެކެވެ. ވެރިކަން ހޯދޭނީ ވިއްކާލާނެ އެއްޗެއްވެސް އޮތްބަޔަކަށްތާއެވެ. ރައްޔިތުންގެ ކުރިމަތީގައި 30 އަހަރުވަންދެން ދޮގު ހެދިބަޔަކު ރައްޔިތުން ލޮލުގެ ހިމަކޮޅުންވެސް ނުބަލާނެއެވެ. ކަންމިހެން ހުރުމާއެކު ސަރުކާރަށް އަޅުގަނޑު ގޮވާލަނީ މޮޔަވެފައިތިބި ބަޔަކު ހިތުހުރި ގޮތަކަށް މިރާއްޖޭގެ އިންސާނުންގެ ތެރޭގައި އުޅުމަށް ދޫކޮށްނުލެއްވުމަށެވެ.\nސަރުކާރުން އެންމެ ފުރަތަމަ އިސްކަމެއް ދޭންވީ އިދިކޮޅު ޕާޓީއަކުން ރައްޔިތުންގެ ޙައްގުގައި މަސައްކަތް ކުރާނޭ ގޮތް އެފަރާތްތަކަށް ދަސްކޮށްދިނުމަށެވެ. ބައެއްޕާޓީ ތަކުން ދެކެނީ މުޅީން އެހެން ނުކިސްވަރު ގޮތަކަށް ސަރުކާރު ވައްޓާ ލުންނޫން އެހެންކަމެއް ޕާޓީސިސްޓަމުގައި ނުއޮންނަ ކަމުގައެވެ. އެހެންކަމާ އެކު އިދިކޮޅު ޕާޓީތަކުން ސަރުކާރު ޒިންމާދާރު ކުރުވާނޭގޮތް ކޮންމެވެސް ޕްރޮގްރާމެއްގެ ތެރެއިން ނަމަވެސް ދަސްކޮށްދީގެން މެނުވީ މިރާއްޖޭގެ ޑިމޮކްރަސީއަށް މިކުރާ ދަތުރުގެ ރާސްތާ ސާފެއްނުވާނެއެވެ.\nތިރީސް އަހަރުވަންދެން ވެރިންގެ ވާހަކަ ނުދެއްކި ތިބި ރައްޔިތުންގެ ކުރިމަތީގައި ހަމަ އެމީހުން މިއަދުވެސް އެދައްކަވަނީ ދުނިޔެ އިން އުވިދާ ފަލްސަފާ ތަކަށް ރައްޔިތުންގެ ވިސްނުން އަނބުރާލުމުގެ ވާހަކަތަކާ ވެރިންގެ ނުބައިވާހަކައެވެ. ތިމާމެން ވެރިކަން ކުރާނަމަ ވެރިންނަށް ކިޔަމަންނުވާ މީހުންނަކީ މަގު ފުރެދިގެން ވާބައެކެވެ. އެހެންވެރިންނަށް ކިޔަޔަމަން ނުވިޔަސް މަގު ނުފުރެދެއެވެ. ދީނަށްވެސް ހަދަނީ ހަދާނެގޮތެކެވެ. މިސަރުކާރު ވެރިކަމާ ޙަވާލު ވުމަށްފަހު މަސައްކަތް އެކުރަނީ ރައްޔިތުންނަށް މިނިވަންކަމަކީ ކޮބައިކަން ދަސްކޮށްދީ ސަރުކާރުން ރައްޔިތުންނަށް ދޭންޖެހޭ އަސާސީ ހައްގުތަކަކީ ކޮބައިކަން ދަސްކޮށް ދިނުމަށެވެ. އެންމެ މަހުޖަނެއްގެ ޖީބުން އަސާސީ ޚިދުމަތް ފޯރު ކޮށްދެވޭވަރުގެ ކުޑަކުޑަ އާބާދީއެއް އޮތް މިގައުމުގެ ރައްޔިތުންނަށް ސަރުކާރަކުން 30 އަހަރު ވެރިކަން ކޮށް ނިންމާލިއިރު އެރައްޔިތުންގެ އަސާސީ ޚިދުމަތްތައް ފުރިހަމަކޮށް ނުދެވުނު ކަމީ ލަދުވެތިވާންޖެހޭނެކަމެއް ނޫންހެއްޔެވެ. މިރާއްޖޭގެ ރައްޔިތުން ގޭބަންދުން ރަށުބަންދުން އަތޮޅުބަންދުން ދޫކޮށް އަނގަޔާ އަތްފައިގައި އަޅުވާފައިވާ ކަސްތޮޅުތަކުން ރައްޔިތުން މިނިވަންކޮށް ދިން މިސަރުކާރު ދެމިއޮތުމުން ފައިދާވާނީ ހަމަ ދިވެހި ލޮބުވެތި ރައްޔިތުންނަށެވެ.\nއެއަނިޔާވެރިންނާ އެގާތިލުންނާ އެވަގުން މިގައުމަށް އަނެއްކާވެސް ވެރިވެގަންނަން އެއުޅެނީ އިހުއޮތް ގޮތަށް މިރާއްޖެ ހިންގިދާނެ ކަމުގެ ކުލަހުވަފެން ފެނިގެންތާއެވެ. ނިކަން ދެކެބަލާށެވެ. ސަރުކާރުން ކުރާކަންތަކަށް ފާޑު ކިޔާމީހުން ހައްޔަރު ކުރީ ކާކުހެއްޔެވެ. އެއްވެ އުޅުމުގެ މިވަންކަމުގެ ޙުދޫދުގައި މަގުމައްޗަށް ނުކުންނަ މީހުން ޣައިރުގާނޫނީ އެއްވުމަކަށް ބަދަލުކޮށް ޖަލުތަކަށް ލަމުން ދިޔަ އަނިޔާވެރިއަކު އަނެއްކާވެސް އެމަގަށް ރާއްޖެ ބަދަލުކުރަން އުޅުނަސް ދެން އެކަމެއް ނުވާނެއެވެ.\nދިވެހި ބައިތުލްމާލުގައި އެއްޗެއްނެތިގެން ރައްޔިތުންނަށް ދޭންޖެހޭ އަސާސީ އެއްވެސް ޙައްގަކަށް ހުއްޓުން އަރާފައި ވޭތޯބައްލަވާށެވެ. ސަރުކާރު މިދަނީ ސީދާމަގުން ކުރިއަށެވެ. ރައްޔިތުންގެ ހިތުގެ އުންމީދުތަކަށް ދިރުން ގެނެސްދެމުންނެވެ. އިގްތިޞާދީގޮތުން މުޅިދުނިޔެއަށް ކެތްނުވާވަރުގެ ލޮޅުންތަކެއް އަރާފައިވާ މި ދަނޑިވަޅުގައި ސުމަކުން ފަށައިގެން މިފަދަ ދަރަނި ބޮޑުގައުމެއް އޮޕަރޭޓް ކުރެވޭނީ ކެތްތެރި ވިސްނުންތެރި ސިޔާސަތުގެ ވެރިންނަށެވެ.


Villa air ge gina muvazafun vazeefa in vaki kurumuge masahkai fashifi – Iru\nވިލާ އެއާގެ ގިނަ މުވައްޒަފުން ވަޒީފާއިން ވަކި ކުރުމުގެ މަސައްކަތް ފަށައިފި\nކޮވިޑް-19 އާ ގުޅިގެން ގެއްލުން ލިބެމުން އަންނަ ކަމަށް ބުނެ ވިލާ އެއާގެ ގިނަ މުވައްޒަފުން ވަޒީފާއިން ވަކި ކުރުމުގެ މަސައްކަތް ފަށައިފިއެވެ.\nއެނގިފައިވާގޮތުގައި މިހާރު ވިލާއެއާއިން ހިންގަމުންދާ ފްލައިމީގައި މަސައްކަތް ކުރާ މުވައްޒަފުންތަކެއް މިހާރު ވަނީ ވަޒީފާއިން ވަކިކޮށްފައެވެ. އަދި ބައެއް މުވައްޒަފުން މިހާރު ވަނީ ނޯ ޕޭއަށް ފޮނުވާލާފައެވ\nވިލާއެއާގެ މުވައްޒަފަކާއި ހަވާލާދީ ރާއްޖޭގެ އޮންލައިން ނޫހެއްގައި ބުނފައިވަނީ އެފަދަ ނިންމުމެއް ނިންމިކަން ހާމަކޮށްފައި ވަނީ މީގެ އެއްދުވަސް ކުރިން ބޭއްވި ސްޓާފް މީޓިންއެއްގައި ކަމަށެވެ. އޮންލައިންކޮށް ކުރިއަށް ގެންދިޔަ އެ މީޓިންގައި ވިލާ އެއާގެ ކެބިން ކްރޫއިންނައި ޕައިލެޓުންނާއި ވަނީ ވާހަކަދައްކާފައެވެ.\nމިކާމާ ގުޅޭގޮތުން އަދި ވާލާގެ ބަހެއް ނުލިބެއެވެ.


ހާދަހާވޭ ކުރާހިތް ސަމާސާ 21 ވަނަ ބައި – Esfiya\n“އަޒުމީލް.” ފުންކޮން އަޒްމީލަށް ބަލައިލަމުން ފައުޒާން ބުންޏެވެ. “ޓެލް މީ އެވްރިތިން.” އަޒުމީލު ބުދެއް ހެން ފައުޒާންއަށް ބަލަހައްޓައިގެން އިނެވެ. ވިސްނަމުން ދިޔައީ ކިޔައި ދިނުމުން ވާނެ ގޮތަކާއި މެދު އެވެ.\n“އަޒުމީލް. ހުރިހާ ޑީޓެއިލެއް ޒާން ބޭނުމޭ. ކިޔައިދީބަލަ.” އަޒުމިލު އަނގައިން ނުބުނެ އިނުމުން ފައުޒާން އަނެއްކާވެސް ބުންޏެވެ.\n“ޒާން، އަހަރެން މިވާހަކަ ދައްކައިގެން އަނެއްކާ ޒާންއަށް އަހަންނާ ވަހަކަ ދެއްކުން ހުއްޓާލައިފިއްޔާޔޯ. ނޫނީ އަހަރެން ދެކެ ޒާން ރުޅި ވެސް އައިސްދާނެ.” އަޒުމީލު ވަރަށް ޖެހިލުން ވެފައި އިނދެ ބުންޏެވެ.\n“ޒާން މިވަގުތު މާ ރުޅި އަންނާނެ އަޒުމީލު ތި ވާހަކަތައް ކިޔައި ނުދީފިއްޔާ. ޖަސްޓް ޓެލް މީ.” ފައުޒާން ބުންޏެވެ.\n“އަހަރެން ޒާންއަށް ވުރެން ކުރިން ނަދޫއާ ރައްޓެހިވީން.” އަޒުމީލު އެހެން ބުނެ ހުއްޓާލައިގެން އިނީ ފައުޒާންގެ މޫނަށް އަރާ ކުލަވަރު ބަލާށެވެ. އެމޫނުން އެއްވެސް ނުރުހުމުގެ އިހުސާސްއެއް ފާޅެއް ނުވި އެވެ. ފައުޒާން އަށް އެހާވަރު ވަނީ ފިޒާ ކިޔައި ދީފަ އެވެ. އަޒުމީލުއަށް ވާހަކަ ކުރިއަށް ގެންދިއުމަށް ހިތްވަރު ލިބިގެން ދިޔަ އެވެ. އަޒުމީލު ނަދުވާ އާއި ގުޅުނު ހިސާބުން ފެށިގެން ހުރިހާ ވާހަކައެއް ފައުޒާންއަށް އަޒުމީލު ކިޔައި ދިނެވެ. އަޒުމީލުގެ ވާހަކަ ނިންމާލީ ނަދުވާއާއި ފިރިހެން ކުއްޖަކާ ސިޑިމަތީ ތިއްބާ އަޒުމީލުއަށް ފެނުނު ހިސާބުންނެވެ.\n“އަޒުމީލުއަށް ބަސްޓް ވީމަ ޒާން ކައިރީ ކީއްވެތަ ނުބުނީ؟” ރުންކުރު ގޮތަކަށް ފައުޒާން އަހާލި އެވެ.\n“އޭރު އަހަރެން ޒާންއާ ވާހަކަ އެއް ނުދައްކަމޭ.” އަޒުމީލު ބުންޏެވެ. “އަހަރެން ޒާންއާ ވާހަކަ ދައްކަން ފެށި ފަހުން އަދި އެކަހަލަ މަންޒަރެއް ނުދެކެން.” އަޒުމީލު ބުންޏެވެ.\nދެން އައީ ހަމަހިމޭން ވަގުތު ކޮޅެކެވެ. ދެމީހުން ވެސް އަނގައިން ނުބުނެ ތިބެ މަޑުމަޑުން ކޮފީ ބޮމުން ދިޔަ އެވެ.\n“ޒާން!” އިރުކޮޅެއް ފަހުން އަޒުމީލު ގޮވާލި އެވެ. ފައުޒާން އަޒުމީލުއަށް ބަލައިލަމުން ގޮނޑީގައި ލެގިލާ ހަމަޖެހިލި އެވެ. “އަހަރެން ދެކެ ރުޅި އައިސްފަތަ؟” އަޒުމީލުގެ މޫނުމަތިން ދެރަވެ ކަންބޮޑު ވެފައި އިންކަން ފާޅުވެ އެވެ.\n“ކޮންމެސް ވަރަކަށް.” ފައުޒާން އަޒުމީލުއަށް ބަލަން އިނދެ ބުންޏެވެ. “އެކަމަކު އެއީ އަޒުމީލު ކުރި ކަންތަކަކުން ނޫން. ޒާންއަށް އެކަންތައް ސިއްރު ކުރީމަ.” ފައުޒާން ކޮފީ ފޮދެއް ބޯލި އެވެ. “އެންމެ ކުރިންވެސް ނަދޫއާ ރައްޓެހިވެފަ ޒާންމެނަށް އެވާހަކަ އެންގި ނަމަ ޒާން ނަދޫއާ ރައްޓިއްސެއް ނުވާނެނު. މިކަމުގެ އެންމެ ބޮޑު މިސްޓޭކަކީ އަޒުމީލު ސިއްރު ކުރީމަ.” ފައުޒާން އަޒުމީލަށް ބަލައިލީ ނުރުހިފަ އެވެ.\n“އަހަރެން ވެސް މިހާރު ހިތަށް އަރާ ޒާންއާއި މާޒްއަށް ހުރިހާ ވާހަކައެއް ކިޔައި ދެވުން ނަމައޭ.” އަޒުމީލުގެ މޫނުމަތިން ފެންނަނީ މާޔޫސްކަމެވެ. “އައި އޭމް ސޮރީ. އައި ރިއަލީ އޭމް.”\nފައުޒާންއަށް ފުރަތަމަ ފަހަރަށް އަޒުމީލުގެ ހިތަށް އަރާނެ އެއްޗަކާމެދު ވިސްނާލެވުނެވެ. އަދި އަޒުމީލުއަށް ބޯ ޖަހާލި އެވެ. ފަހަރެއްގައި އަޒުމީލު އެހުރި ތާ މިއަދު ފައުޒާން ހުރިނަމަ ވެސް އެގޮތަށް ކަންތަށް ކުރެވި ދާނެ އެވެ. ކޮންމެ ގޮތެއް ވިއަސް އަޒުމީލު ދެކެ ރުޅިއައިސްގެން ފައުޒާންއަކަށް ނުހުރެ ވޭނެ އެވެ.\n“އަސްލު މައްސަލައަކަށް ބޮޑަށް މިވަނީ ނަދޫއަކީ ފެމިލީ ކުއްޖަކަށް ވީމަ.” ފައުޒާން މިފަހަރު ބުނި ޖުމްލައިން ކޮންމެސް ވަރެއްގެ ހަމަޖެހުމެއް އަޒުމީލުއަށް ގެނެސް ދިނެވެ. ފައުޒާން ބުނި ރާގުން ވެސް ފައުޒާން ރުޅިނާންނަކަން އެގިގެން ދިޔަ އެވެ. “އެހެން ނޫންނަމަ އަޒުމީލުއާއި ޒާންއަށް ވެސް މިކަމުން ސަލާމަތް ވާކަށް މާ ބޮޑު އިޝޫއަކަށް ނުވާނެ.” ފައުޒާން ބުންޏެވެ. އެވަގުތު ހުސްޖޯޑު ގެންދަން ވެއިޓަރެއް އައެވެ.\n“ބްރިންގް ނަޓްސް އެންޑް ބިލް.” އަޒުމީލު ބުންޏެވެ. “ޒާން!” އަޒުމީލު ފައުޒާންއަށް ގޮވާލި އެވެ.\n“ހޫމް؟” ފައުޒާން އަޒުމީލުއަށް ބަލައިލަމުން ބުންޏެވެ.\n“ވަޓް އަބައުޓް ހިބާ؟” އަޒުމީލު މޭޒުގައި އަތް އަޅުވާލާފައި ކައިރި ވެލި އެވެ. ފައުޒާން އަޒުމީލުއަށް ބަލަން އިނެވެ. އަދި ހިނިތުން ވެލި އެވެ.\n“ހިބާއާއި ދުރުވާކަށް ނެތިން.” ފައުޒާން ކުޑަކޮން ހިނިތުން ވެލަމުން ބުންޏެވެ.\n“ޔެސް!” އަޒުމީލު ހެވިލާފައި މޭޒުގައި ޖަހާލި އެވެ. “އަހަންނަށް ހިބާ ފުރަތަމަ ފެނުނު ދުވަހު މަގޭ ހިތް ބުނި ޒާން ހިބާގެ ހިތް އަތުލާނެޔޭ.”\n“ހެހެހެ. ޔޫ ނޯ މީ ބެޓަރ.” ފައުޒާން ހިނިގަޑެއް ޖަހާލަމުން ބުންޏެވެ. އަދި ބިލަށް ލާރިލާފައި ތެދުވި އެވެ. “ހިންގާ ދާން.” ފައުޒާން ބުންޏެވެ. އަޒުމީލު ތެދުވީ ވަރަށް ހިތްހަމަ ޖެހިފައި ހުރެ އެވެ.\nފައުޒާންއާއި އަޒުމީލުގެ ދޭތެރޭ އޮތް ބީރައްޓެހި ކަމާއި ހިތް ނުތަނަވަސް ކަން އެއްކޮން ފިލައި ހިގައްޖެ އެވެ. ދެން ދުވަހަކު ވެސް ފައުޒާންއަށް އެއްވެސް ވާހަކައެއް ސިއްރެއް ނުކުރާނަމޭ އަޒުމީލު ހިތަށް އެރި އެވެ. ނަމަވެސް ހިބާދެކެ އަޒުމީލު ލޯބިވާ ވާހަކައެއް އެކަކު ކައިރީ ވެސް އަޒުމީލު ނުބުނާނެ އެވެ. އެއީ ހަމަ އެކަނި އަޒުމީލުގެ ހިތުގައި އޮންނާނެ އެއްޗެކެވެ. ހިބާ އުފަލުގައި އުޅެންޏާ އަޒުމީލުއަށް އެ ނިމުނީ އެވެ.\nއެދުވަހު ފައުޒާން އަޒުމީލުގެ ބައްދަލު ވުމަށް ފަހު އެއްގޮތަކަށް ވެސް ފައުޒާން ނަދުވާމެން ގެއަށް ނުވަދެ އެވެ. ނުވިތާކަށް ނަދުވާ ގުޅުމުން ފޯނަށް ޖަވާބެއްވެސް ނުދެ އެވެ. މެސެޖު ކުރުމުން ވެސް ޖަވާބެއް ނުދެ އެވެ. އެގޮތުގައި ތިން ދުވަސް ފާއިތު ވެގެން ދިޔައީ ފައުޒާންއާއި ހިބަގެ ގުޅުމަށް އިތުރު ފުރިހަމަ ކަމެއް ގެނެސް ދެމުންނެވެ. ކޮންމެ ރެއަކު ހިބާ ކްލާހުން އައިސް ދެމީހުން ވާހަކަ ދައްކާ ސަމާސަ ކުރަން އެގާރަ ޖަހަން ދެން ތިބެ އެވެ. އަބަދުވެސް ތިބެނީ އުނދޯލީގަ އެވެ. މައްޗަށް އެކަކުވެސް އެގަޑީގައި ނާރާތީ ދެމީހުނަށް ވަރަށް މިނިވަން ކަމާއެކު އެތާ ތިބެވެ އެވެ. ފައުޒާންގެ ކޮނޑުގައި ބޯ އަޅާލައިގެން ހިބާ އިނެވެ.\n“ހިބާއަށް ހަމަ އެއިޓީން ވާ އިރަށް މެރީ ކުރަން ހިބާ ބޭނުން.” ހިބާ ބުންޏެވެ.\n“އެކަމަކު ހިބާ އަދި ވަރަށް ކުޑައެއްނު.” ފައުޒާން އެހެން ބުނުމުން ހިބާ ފައުޒާންގެ ކޮނޑުން ބޯ ނެގި އެވެ. “އަދި ފެމިލީ މީހުން ކައިރީ ވެސް ޒާންއަށް މި އުޅެނީ މިވާހަކަ ނުބުނެ ވިގެން.”\n“ދެން ބުނަން ވީނު. ނަދޫ ކައިރީވެސް ބުނަން ވީނު.” ހިބާ ބުންޏެވެ.\n“ހިބާ،” ފައުޒާން ހިބާ ގެނެސް މޭގައި ޖައްސާލި އެވެ. “ޒާން ވެސް ބޭނުމޭ އެންމެން ކައިރީ ބުނަން. ބަޓް ދެޓްސް ނޮޓް އީޒީ.” ފައުޒާން ބުންޏެވެ. އަދި ހިބާގެ ބޮލަށް ބޮސް ދިނެވެ.\nޖެހިގެން އައި ދުވަހު ހެދުނު ސައިބޯން ފިޒާ އިނެވެ. އޭރު ގަޑިން ދިހައެއް ޖަހާ ބޮޑު ވެއްޖެ އެވެ. ފައުޒާން އައިސް ބަދިގެއަށް ވަނެވެ. އެދުވަހު ފައުޒާންއަށް އޯފް ދުވަހެކެވެ.\n“ޒާންބޭ، ފިޒް ފުރަން އުޅޭއިރު ވެސް ޒާންބެ ތި ހުންނަނީ ހަމަ ޖެހިލާފަ.” ފިޒާ ސައިބޯން އިނދެފައި ބުންޏެވެ.\n“ދެން ޒާންބެ ކީއްތަ ކޮށްދޭންވީ؟” ފައުޒާން މޭޒުކައިރި ގޮނޑިއެއްގައި އިށީންނަމުން ބުންޏެވެ. “ކޮބާ ހިބާއާ ދޮންބަތުއާ ދެމީހުން؟”\n“ދެމީހުން ރީތި ވެލައިގެން ފިހާރައަށް ހިގައްޖެ. މިއަދު ފިޒްއަށް މީރު އެއްޗެއް ހަދައިދޭން ވެގެން ހިބާއާ ދޮންބަތުއާ އެއުޅެނީ.” ފިޒާ އެހެން ބުނަމުން ތެދުވެގެން ގޮސް ތަރުމޯޒުން ޖޯޑަކަށް ސައި އަޅައިގެން އައިސް ފައުޒާން ކައިރީ ބެހެއްޓި އެވެ.\n“ފިޒް ވަރަށް ހެޕީ ވެފަ މިހިރީ. ފިޒްއަށް ލިބިފައި ތިބީ ފިޒްދެކެ ވަރަށް ލޯބިވާ ދެ ފަހަރިން.” ފިޒާ ފައުޒާންއަށް ބަލައިލަމުން ގޮނޑީގައި އިށީނެވެ. ފައުޒާން ފިޒާއަށް ބަލައިލި އެވެ.\n“ކީކޭ؟ ކޮން ދެ ފަހަރިންނެއް؟” ފައުޒާން އަހާލި އެވެ. ފިޒާ އެބުނަނީ ނަދުވާގެ ވާހަކަ ހެއްޔެވެ. އެކަމަކު ކުރީދުވަހު ނަދުވާ ކަމު ނުދާ ވާހަކަ ވެސް ދެއްކީ ފިޒާ އެވެ.\n“ދޮންބަތުއާ ހިބާ އާ އެއްނު.” ފައުޒާން ތުބުގައި ޖަހައިގެން އިން ސައިތަށި ބަންޑުން ނުވީ ކިރިޔާ އެވެ. ފައުޒާން ކޮށިއަރައި ގަތެވެ. “ޒާންބޭ އާރ ޔޫ އޯލް ރައިޓް؟” ފިޒާ ފައުޒާންއަށް ބަލަން އިނދެފައި އަހާލި އެވެ.\n“އާން. އައި އޭމް ފައިން.” ފައުޒާން ކަރު ކެހިލަމުން ބުންޏެވެ. “އެކަމަކު ހިބާ؟”\n“ކޮންމެހެން ނޭގޭ ކަމަށް ހަދާނެ ކަމެއް ނެތް. އައިކެން ސީ އެވްރިތިން.” ފިޒާ ބުންޏެވެ. “ދޮންބަތުއަށް ވެސް ދޮންބެއަށް ވެސް ހުރިހާ ކަމެއް އެނގޭ. މަންމަ އެކަނި މިގޭގަ ބްލައިޑް ވެގެން އެ އުޅެނީ.” ފިޒާ ބުންޏެވެ. ފައުޒާން އިނީ ބުނާނެ އެއްޗެއް ނޭގިފަ އެވެ. އެންމެނަށް ސިއްރުން އުޅުނަސް އެންމެނަށް ސިއްރެއް ނުވި ނޫން ހެއްޔެވެ. އިނގުނީ ކިހިނެއް ކަމެއްވެސް ފައުޒާންއަކަށް ނޭގެ އެވެ.\n“ކިހިނެއް ފިޒްއަށް އެނގުނީ؟” ފައުޒާން އިނދެފައި އަހާލި އެވެ.\n“އެނގޭނެނު. ޒާންބެ ހިބާއަށް ބަލަން ހުންނަނީ ނުލާހިކު ލޯބިން. ސަމާސާ ކޮށްލުމުން ހިބާ ރަކި ވެގެން ބަލައިލަނީ ވެސް އެހާލޯބި ގޮތަކަށް،” ފިޒާ ހީލަމުން ބުންޏެވެ. “ތި ދެމީހުން އުޅޭ ގޮތް ބަލަން ކުޑަ އިރުކޮޅަކު ވެސް މަޑުކޮށްލައިގެން ހުރީ ވިއްޔާ އިނގޭނެ.”\n“ފިޒް، މިކަންތައް އަދި ސިއްރެއްގެ ގޮތުގަ ބާއްވަދޭން ވީނު.” ފައުޒާން ރަކި ގޮތަކަށް އިނދެފައި ބުންޏެވެ. މަންމައާއި ތުއްތައްތައަށް އެގިއްޖެއްޔާ ވާނެ ގޮތެއް ނޭގޭތީ ފައުޒާން ބިރު ގަތެވެ.\n“އޯކޭ، އެކަމަކު ގޮތެއްގެ މަތިން.” ފިޒާ ބުންޏެވެ. ފައުޒާން ސުވާލުން ފުރިގެން ވާ ގޮތަކަށް ފިޒާއަށް ބަލައިލި އެވެ. “ފިޒްގެ ފޮރިން ފްރެންޑްސް ކޮޅަށް ގެންދާނެ ހަދިޔާ ކޮޅެއް ޒާންބެ ޖެހޭނެ ގަނެދޭން. އޭރުން ފިޒްގެ އަނގަ ހަމަ ޒިޕްޑް.” ފިޒާ ބުންޏެވެ. ފައުޒާން ހިނި އައެވެ. އަދި އެއްބަސް ވުމުގެ ގޮތުން ބޯޖަހާލި އެވެ.\n” މިރޭ ތި ގަންނަން ދާން ހިންގާ.” ފައުޒާން ބުންޏެވެ. ފިޒާ އަވަހަށް އެއްބަސް ވެލި އެވެ.\n“ހިބާ ގޮވައިގެން ދާނީ.” ފިޒާ ބުންޏެވެ. އެވަގުތު ހިބާއާއި ރިފާ ކޮތަޅު ތަކެއް ހިފައިގެން އައިސް ވަނެވެ.\n“ކީކޭ ހިބާއޭ ކިޔައިގެން ތި ކިޔަނީ؟” ހިބާ ހެވިފައި ހުރެ ބުންޏެވެ.\n“މިރޭ ފިޒްއާ އެއްކޮން ބާޒާރަށް ދާން ވެގެން ފިޒް ބޭނުންވަނީ ހިބާވެސް ގޮވައިގެން ދާން.” ފައުޒާން ބުންޏެވެ. “ހިބާއަށް ދެވޭނެތަ؟”\n“ހިބާ ކްލާސް ނިމޭނީ ނައިންގަ. ނިމިގެން ދެވިދާނެ.” ހިބާ ފިޒާއަށް ބަލައިލަމުން ބުންޏެވެ.\n“އޯކޭ ފިޒްއާ ޒާންބެއާ ހިބާ ކްލާސް ނިމޭގަޑިއަށް ކޮލެޖް ކައިރިއަށް ދާނަން. އޭރުން އެތަނުން ދެން ފިހާރަތަކަށް ވަންނަމުން އަންނާނީ ގެއަށް.” ފިޒާ ހަމަޖައްސާލި އެވެ. ހިބާ ބޯޖަހާލަމުން ހީލި އެވެ.\nއެދުވަހު ކެއްކުމުގެ ކަންތަކުގައި ރިފާއާއި ހިބާ އުޅެމުން ދިޔައިރު ފައުޒާން އިރުކޮޅަކާ ބަދިގެއަށް ވަދެ އެވެ. އައިސް ހިބާ ތަރުކާރީ ކޮށަން އުޅެނިކޮން އެ އަތުލާ ކޮށަން ފެށި އެވެ.\n“މިއުޅެނީ އަވަސް ކޮށްދޭން ވެގެން.” ފައުޒާން ބުންޏެވެ. ރިފާ އެދެމީހުނަށް ބަލައިލާފައި ހިނިތުން ވެލައިގެން ހުރެ ރިފާ ކުރަމުން ދިޔަ ކަންތަކައިގެން ރިފާ އުޅެ އެވެ. ހިބާ ވެސް ފައުޒާން ކަންތައް ކޮށްދޭތީ ފަހަރަކު ކަމެއް ފައުޒާންއާއި ހަވާލުކޮށްލަ އެވެ. އިސާ ހިތަކު ކެއްކުމުގެ ކަންތައް ނިމިއްޖެ އެވެ.\n“ދެން ހިބާ ސާފުކޮށްލާ. ދޮންބަތު މިދަނީ ދޮވެފަ ހުރި އެއްޗިހި ހިއްކަން އަޅަން މައްޗަށް.” ރިފާ ބަދިގެއިން ނުކުމެގެން ދަމުން ބުންޏެވެ. މޭޒުކައިރީ ފައުޒާން އިނދެފައި ރިފާ ދިއުމުން ތެދުވި އެވެ. އަދި ތަށިދޮންނަން ހުރި ހިބާގެ ފުރަގަހަތުން ބައްދާލި އެވެ.\n“އޭ! ފައުޒާން،” ހިބާ ތެޅި ގަންނަމުން ބުންޏެވެ. “މީހަކު އައިސް ދާނެ.”\n“އެންމެނަށް އެނގޭނު.” ފައުޒާން ހިބާގެ ކޮނޑުގައި ދަތްދޮޅި ޖައްސާލަމުން ބުންޏެވެ.\n“އެކަމަކު ވެސް.” ހިބާ ބުންޏެވެ. އަދި ތަށިދޮވުން ހުއްޓާލާފައި އެނބުރުނެވެ. ފަައުޒާން ހިބާގެ ލޮލަށް ބަލަން ހުއްޓެވެ.\n“ހިބާ ދެކެ ލޯބި ވޭތަ؟” ހިބާ ފުރަތަމަ ފަހަރަށް ލޯބީގެ ވާހަކަ ދައްކަން ފެށި އެވެ.\n“ނުބުންޏަސް އެނގޭނު.” ފައުޒާން ބުންޏެވެ.\n“ތިހެން ވިއްޔާ ތިހިން ނޫޅޭ. ތަންކޮޅެއް ދުރުން އުޅޭ.” ހިބާ ބުންޏެވެ. ފައުޒާން ހިބާގެ އުނަގަނޑުގައި ހިފާ ކައިރި ކޮށްލި އެވެ. އަދި ހިބާގެ ތުންފަތަށް ބޮސް ދިނެވެ.\n“ދެން ނޫޅޭނަން.” ފައުޒާން ހީލަމުން ބުނެލި އެވެ. އަދި ބަދިގެއިން ބޭރަށް ނުކުތެވެ.\nއެރޭ ހިބާ އާއި އަޒްކާ ކިލާސް ނިމިގެން ނުކުތް އިރު ފިޒާއާއި ފައުޒާން ކޮލެޖް ކުރިމަތީ ހުއްޓިލައިގެން ހިބާގެ އިންތިޒާރުގައި ތިއްބެވެ. އޭރު މާޒް ސައިކަލު މަތީ އިނެވެ. އަޒްކާ މާޒްއަށް ގުޅައިގެން ގެނައީ ހިބާ ބާޒާރަށް ދާވާހަކަ ބުނުމުން ނެވެ.\n“ހިބާ،” ފިޒާ އަށް ހިބާ ފެނުމުން ގޮވާލި އެވެ. އަޒްކާ އައިސް ސައިކަލަށް އެރުމުން ފައުޒާންއާއި ފިޒާ ކައިރިއަށް ހިބާ ހިގައި ގަތެވެ. ތިން މީހުން ގޮސް ވަނީ އަންހެން ކުދިންގެ ސާމާނު ވިއްކާ ބޮޑު ފިހާރައަކަށެވެ. ފިޒާގެ ރައްޓެހިންނަށް ކަމުދާނެ ހެން ހީވާ އެއްޗެހި ފިޒާ ނެގި އެވެ. ހިބާއަށް އެތަނުން ފެނުނީ ހިތްތަކެއް އެލުވާފައި ހުރި ވަރަށް ރީތި ކެވެލި ކޮޅެކެވެ. އެ އިނީ ސޯކޭސްއަކަށް ލާ ތަޅު ލާފަ އެވެ. ހިބާ އޭތި ރީތިވެގެން އަގު އަހާލި އިރު ވަރަށް އަގުބޮޑެވެ. ކީއްވެތޯ އަގުބޮޑީ އަހާލުމުން ފިހާރަ ސޭޓު ބުނީ އެއީ ހުދުރަނާ އަލިމަހުގެ އެއްޗެއް ކަމުގަ އެވެ. ހިބާ އަދިވެސް އެއަށް ބަލައިލި އެވެ.\nފައުޒާން ތަންކޮޅެއް ދުރުގައި ހުރެފައި އައިސް ފިހާރަ ސޭޓުކައިރީ ބުނެގެން އޭތި ބަލައިލަން ނެގި އެވެ. އަދި ހިބާގެ މޫނަށް ބަލައިލާފައި ބޯ ހޫރާލަމުން އަނެއްކާވެސް އެ ބޭންދި އެވެ.\n“މާ އަގުބޮޑު ދޯ.” ހިބަ ބުނުމުން ފައުޒާން ބޯ ޖަހާލި އެވެ.\nބާޒާރުކޮށް ނިމިގެން ތިންމީހުން ވަނީ ކައިރީގައި ހުރި ރެސްޓޯރެންޓަކަށެވެ. ފިޒާ ބަނޑުހައި ވެގެން އުޅޭ ވާހަކަ ބުނުމުންނެވެ. އެންމެން އޯޑަރު ދިނުމަށްފަހު އެކިވާހަކަ ދައްކަން ތިއްބެވެ.\n“އޭ ހިބް؟” ފިރިހެން އަޑަކުން މީހަކު ގޮވާލުމުން ބަލައިލި އިރު ހިނިއައިސްފައި ހުރީ ހިބާމެން ވަރުގެ ފިރިހެން ކުއްޖެކެވެ.\n“ޔާން! ކޮން އިރަކު މާލެ އައީ؟” ހިބާ ހައިރާން ވެފައި އަހާލި އެވެ.\n“ޓޫ ޑޭސް ވެއްޖެ. ޒެކް ނުބުނޭތަ؟” ގައިގެ ކުލަ ހިބާއާއި ދާދި އެއްގޮތް ފަން އިސްތަށިކޮޅެއް ލާފައިވާ އެ ޒުވާން ކުއްޖާ ބުންޏެވެ. ހިބާ ބޯޖަހާލި އެވެ.\n“ޔާން، މީ ފައުޒާން އިނގޭ. ދެން މީނީ ފައުޒާން ކޮއްކޮ ފިޒާ.” ހިބާ ފައުޒާންއާއި ހިބާ ތަޢާރަޕް ކޮށްދިނެވެ. “މީ ލަޔާން، ހިބާގެ ކޮއްކޮ.”\n“ލަޔާން އާދޭ ޖޮއިން ވެލަން.” ފައުޒާން ބުންޏެވެ.\n“މިއުޅެނީ ފްރެންޑްސް ކޮޅަކާ އެއްކޮން. އަންނާނަން އެމީހުން ކައިރީ ބުނެލާފަ.” ލަޔާން އެހެން ބުނެ އެތަނުން ހިގައްޖެ އެވެ.\n“އެއީތަ ހިބާ ދޮންމަންމަގެ ދަރިފުޅު؟” ފައުޒާން އަހާލި އެވެ. ހިބާ ބޯ ޖަހާލި އެވެ.\n“އޭނައަކަށް އަދި ނޭގޭތަ ހިބާ ބައްޕަ އަކީ އޭނަގެ ބައްޕަ ނޫން ކަމެއް؟” ފައުޒާން ބުންޏެވެ.\n“އާން. ތިވާހަކަ ނުދައްކައްޗޭ. އޭނަ ދެރަވާނެ.” ހިބާ ބުންޏެވެ. އިރުކޮޅަކުން ލަޔާން އައެވެ. އައިސް ފިޒާ ކައިރީ އިށީނެވެ.\n“ކޯޗަކަށް އޯޑަރ ދިނީ؟” ލަޔާން އަހާލި އެވެ.\n“ފްރައިޑް ރައިސްއަށް.” ފައުޒާން ބުންޏެވެ. “ލަޔާން އޯޑަރ ދޭން ވީނު.”\n“އޯކޭ ވާނެ. ޝެއަރ ކުރާނީ. އެހެން ނޫނަސް ހިބްއަށް އެއްކޮނެއް ނުކެވޭނެ އެއްނު.” ލަޔާން ބުންޏެވެ. ހިބާ ލަޔާން އަށް ބަލައިލި އެވެ.\n“ޔާން އަކަށް ނޭގޭނެ. ހިބާ މިހާރު ގިނައިން ކަމޭ.” ހިބާ ބުންޏެވެ. ލަޔާން އެހެން އިންނައިރު އިރުކޮޅަކާ ފިޒާއަށް ބަލައިލަ އެވެ.\n“ކޮންމެސް ތާކުން ދެކޭ ކުއްޖެއްހެން ހީވަނީ.” ލަޔާން އެންމެ ފަހުން ފިޒާއަށް ބުންޏެވެ.\n“ތިވާނީ އޮސްޓްރޭލިއާއިން ކަމަށް” ފައުޒާން ލާނެތް ގޮތަކަށް ބުންޏެވެ.\n“އެގްޒެކްޓްލީ!” މޭޒުގައި ޖަހާލަމުން ލަޔާން ބުންޏެވެ. “ބްރިޓިޝް ޔުނީގަތަ އުޅެނީ؟”\n“އާން.” ފިޒާ ބޯޖަހާލީ ހައިރާން ވެފައި އިނދެ އެވެ.\n“މެޑިސިން ސްޓުޑެންޓެއް ދޯ.” ލަޔާން އަހާލި އެވެ. ފިޒާ އަދި އިތުރަށް ހައިރާން ވެފައި ބޯ ޖަހާލި އެވެ. “ޔާން ހަދަނީ ބިޒްނަސް. ޔާންގެ ފްރެންޑެކޭ ރެޖީން އަކީ. ރެޖީންގެ ފްރެންޑެއްނު ތީ.”\n“ޔާ. އާރ ޔޫ އިން ސޭމް ޔުނީ؟” ފިޒާ އިނީ ގަބޫލު ނުކުރެވިފަ އެވެ. މީގެ ކުރިން ފިޒާއަށް ލަޔާން ފެނިފައެއް ނެތެވެ. ލަޔާން ބޯ ޖަހާލި އެވެ. ދެމީހުން ވާހަކަ ދައްކަން ފެށި އެވެ. ޔުނިވަރސިޓީގެ ވާހަކައާއި ކިޔަވާ މާއްދާ ތަކުގެ ވާހަކަ އެވެ. ރައްޓެހިންގެ ވާހަކަ އެވެ.\nފައުޒާން މަޑުމަޑުން ހިބާގެ އަތުގައި ހިފާލި އެވެ. ހިބާ ބަލައިލުމުން ނިތް އަރުވާލާފައި ހިބާއާއި ކައިރިއަށް ޖެހިލި އެވެ.\n“މީ ރަގަޅު ކަމެއްނު.” ހިބާގެ ކަންފަތް ކައިރިއަށް އަރިވެލާފައި ފައުޒާން ބުންޏެވެ. ހިބާ ހިނިތުން ވެލި އެވެ. އެރޭ ކައިނިމިގެން ނުކުތް އިރު ލަޔާންގެ ފޯނު ނަންބަރާއި އެހެން އައިޑީތަށް ވެސް ވަނީ ފިޒާގެ ފޮނުގައި ނޯޓް ކުރެވިފަ އެވެ. ދެމީހުން ވަނީ މާކުރިން ފެނިފައި ވާ ދެ ރައްޓެހިންނަށްވެ ނިމިފަ އެވެ.\n“ޔާން، ދޮންބެ މާލޭގަ އުޅޭތަ؟” ރެސްޓޯރެންޓްގެ ދޮރުކައިރީ ހުރެފައި ހިބާ އަހާލި އެވެ.\n“ދޮންބެ ވީ ދުބާއީގަ. ބައްޕަ ވެސް ވީ ދުބާއީގަ. މިހާރު ގޭތެރެ ވަރަށް ފަޅު. ހިބް އަންނަން ވީނު ގެއަށް. ބައްޕަ އުޅެނީ ހިބްގެ މަންމަ ގެންނަން ވެގެން. ޒެކް ބުނީ ހިބްގެ މަންމަ ނާންނާނެޔޯ.” ލަޔާން ބުންޏެވެ.\n“މަންމަ އަންނާނެ ހެން ހިބްއަށް ވެސް ހިޔެއް ނުވޭ. އެކަމަކު މަންމަ އައިސްސިއްޔާ ހިބް ގެންދާނެ ގެއަށް.” ހިބާ މާނަވީ ގޮތަކަށް ފައުޒާންއަށް ބަލައިލި އެވެ.\n“ހިބް ދަނީ. ގުޅާނަން އިނގޭ.” ލަޔާންގެ ރައްޓެހިން ރެސްޓޯރެންޓުން ނުކުތްތަން ފެނުމުން ލަޔާން ބުންޏެވެ. އަދި ފިޒާއާއި ސަލާންކޮށްލުމަށް ފަހު ހީލާފައި ހިގައްޖެ އެވެ.\n“ޒާންބެއާ ސަލާމެއް ނުކުރެ. ހަމަ ފިޒްއާ އެކަނި ސަލާން ކުރީ.” ފައުޒާން ފިޒާއަށް ބަލައިލާފައި ޅަ ގޮތަކަށް ދިމާކޮށްލި އެވެ. ފިޒާ ރަކިވެގެން ފައުޒާންގެ ކޮނޑުގައި ޖަހާލި އެވެ.\nފައުޒާން ލިފްޓުން ނުކުންނަމުން ބުނި އެއްޗަކުން އެންމެން ގެއަށް އައިސް ދޮރުން ވަނީ ހެމުން ހުމުންނެވެ. އޭރު ހަފީޒާ ސޯފާގައި އިށީދެގެން އިނެވެ. ހަފީޒާގެ މޫނުމަތިން ފެންނަން ހުރީ ވަރަށް ނުފެންނަ ސިފައެކެވެ. ހަފީޒާ އިނީ ކޮންމެސް ކަމަކާ ނުރުހިފައިކަން އެނގުނީ އެންމެން އައިތަން ފެނި ކުއްލިއަކަށް ތެދުވުމުން ނެވެ.\n“ފައުޒާން! ފައުޒާން މިހާރު ތި އުޅެނީ ކޮން ވައްތަރަކަށްތަ؟ ހީކޮށްގެން ތި ހުންނަނީ އަހަންނަށް އެއްވެސް ކަމެއް ނޭގޭނެޔޭ ދޯ.” ހަފީޒާ ނުހަނު ބާރަށް އެހެން ބުނީ ވަރަށް ނުރުހިފައި ހުރެ އެވެ. ފައުޒާންއަށް ބަލައިލެވުނީ ހިބާއާއި ދިމާ އަށެވެ. އަނެއްކާ މަންމައަށް ހިބާއާއި ފައުޒާންގެ ގުޅުން އެނގުނީ ހެއްޔެވެ.\nހިބާ ވެސް ހުރީ ބިރުން ވިރިވިރި އެވެ. ދުވަހަކުވެސް ހަފީޒާ ރުޅިއައިސްފައި ހުއްޓާ ހިބާއެއް ނެދެކެ އެވެ. ފިޒާ ވެސް ހުރީ ހަދާނެ ގޮތެއް ނޭގި ކަންތައްބޮޑު ވެފަ އެވެ. ހަފީޒާ އެގޮތަށް އެއްޗެއް ބުނާނީ ވަރަށް ރުޅިއައިސްގެން ކަން ފިޒާއަށް އެނގެ އެވެ. ހިބާއާއި ޒާންބޭގެ ކަންތަކާ މަންމަ އަނެއްކާ ގަބޫލު ނުވަނީ ބާއޭ ފިޒާ ހިތަށް އަރަމުން ދިޔަ އެވެ.\n“ފައުޒާން ތިގޮތަށް ކަންތައް ކުރާނެ ކަމަކަށް އަހަރެން އުއްމީދުވެސް ނުކުރަން.” ހަފީޒާ ބުނަމުން ދިޔަ އެވެ. އެވަގުތު ކޮޓަރިން ފައްވާޒްއާއި ރިފާވެސް ނުކުތީ ހަފީޒާ މާބާރަށް ހަޅޭއްލަވާ އަޑަށެވެ. އެދެމީހުންވެސް ތިބީ ބުނާނެ އެއްޗެއް ނޭގިފަ އެވެ. ހަފީޒާ ރުޅިއައިސްފައި ހުއްޓާ ރިފާއަށް ވެސް ދުވަހަކު ނުފެނެ އެވެ. އެހެންކަމުން ރިފާވެސް ހުރީ ވަރަށް ހިތް ނުތަނަވަސް ވެފަ އެވެ. އެންމެން ވެސް ބަލަނީ ފައުޒާންއާއި ހިބާއަށެވެ. އެދެމީހުންގެ ވާހަކަ ހަފީޒާއަށް އެގިގެން ނުރުހުން ވީކަމުގައި އެންމެން ވެސް ހިތަށް އަރަމުން ދިޔަ އެވެ.\nހިބާ ހުރީ ވަރަށް ދެރަވެފަ އެވެ. އަދި އެހާމެ ބިރުވެސް ގަނެފަ އެވެ. ހިބާގެ ލޮލުން ވަނީ ކަރުނަ ނިރާލާފަ އެވެ. ދެން ހިބާއަށް އެގޭގައި ވެސް ނޫޅޭވޭނެހެން ހިބާއަށް ހީވި އެވެ.\nAadha kurey….but…thank u…vvvv nice mi part vs…next part vs v avaha inge up kohdheche…\nIs nadhuvaa preg?\nEhn meehehge dhari akah preg viyyaa salhi vaane..\nStory v salhi.. waiting fr next part..\nFinally mivaahaka ehkn kiyaalan libihje….v rythi vaahakaeh\nEnme kiyahiyva story. Vvv reethi mi story.\nMivaahaka ehkoh kiyailaifin heylaa huregen v v v reethi\nNadhuwa fani hedhi dho. I hate you Nadhuwa\nAvahah up kohdhyba plx vvvvvvvv reethi keep it up. . Alheh zaan ge manma hibaayaa ruhibala nadhuvaa beyvafa rheri vikan zaan enmehnah ahngaa bala plx avahah up kohdheh chey\n.. .waiting for the nxt part\nOh nice avahah next part up koahlabaa mihaaru kiyaahitun nuhurevey thank aasi nice story eh genes deytey ???\nPlx thankolheh avahah up khdhybala\nEikko kiyaalan libeyne konthaakun baa\nwarah salhi mibai ves 😀 alhey whats happening?? Fauzan aa Hiba dhiru nukuracchey Aasi 🙂\nހަޤީޤީ ހިތާމަ ލޯބި September 5, 2016\nހާދަހާވޭ ކުރާހިތް ސަމާސާ7ވަނަ ބައި\nހިތް އެކީ ދެވިއްޖޭ..11\nއުމުރަށް ތިޔަ ނަމުގައި…..\nހިތާމަ ކުރުވާހަކަ ލޯބި July 16, 2018


ބުރަވި ނަމަވެސް ހީވާގިވެލާށެވެ! ސުވަރުގެ ލިބުމުން ޙާޞިލުކުރަން ކުރި ބުރަ މަސައްކަތްތަކާ އުފުލި ތަކްލީފްތަކުގެ މަތިން ހަނދާން ނެތިގެންދާނެއެވެ!\n"އިމްތިޙާނަށް ތައްޔާރުވުމަށް މަސައްކަތްތް ކުރުމުގައި ކިތަންމެ ވަރަކަށް ވަރުބަލިވި ނަމަވެސް އިމްތިހާނުން ރަނގަޅު ނަތީޖާއެއް ޙާޞިލުކުރެވިއްޖެނަމަ ކުރި ހުރިހާ ބުރަ މަސައްކަތްތަކެއްގެމަތިން ހަނދާން ނެތެއެވެ.\nހަމައެފަދައިން ސުވަރުގެ ވެއްދެވުމުން ލިބޭ އުފުލުގައި ސުވަރުގެ ޙާޞިލުކުރަން އެމީހަކު ދުނިޔޭގައި ހުރެގެން ކުރި ބުރަ މަސައްކަތްތަކާއި އުފުލި ތަކްލީފްތަކުގެ މަތިން ހަނދުމަ ނެތިގެންދާނެއެވެ." –ޝައިޚް ޢަލީ ޒާހިރު ބިން ސަޢީދު ޤާސިމް\nޝައިޚް ޢަލީ ޒާހިރު ވިދާޅުވެފައި އެވަނީ ހަމަ އެންމެންވެސް ކުރަމުން ގެންދާ އިޙްޞާޞްތަކެއްގެ ވާހަކައެވެ. ކުރަމުން ގެންދާ ތަޖުރިބާ ތަކެއްގެ ވާހަކައެވެ. ވަޒީފާ ލިބުމުން ވަޒިފާ ހޯދަން ކުރި ބުރަ މަސައްކަތް ހަނދާނަކު ނުހުންނާނެއެވެ. ލޯބިވެރިޔާ އާއި ކައިވެނި ކުރެވުމުން ލޯބިވެރިޔާ ޙާޞިލުކުރަން ކުރި މަސައްކަތްތަކެއް ވެސް ހަނދާނަކު ނުހުންނާނެއެވެ.\nއެތާނގެ ދަށުން ފެން ކޯރުތައް ހިނގާ "ފެހިކުލައިގެ ބާލީސްތަކުގައި ލެނގިލައިގެން، އަދި މަޚުމަލު ގެ ގޮދަޑިތަކާއި، ރީތި ދޫލަތަކުގައި ތިބޭ ޙާލުގައި" އަދި "ހެޔޮކަން ބޮޑު، ރީތި އަނބީން އެތަންތާނގައިވާއިރު" އިތުރަށް ހަނދާންވާނީ ކޮން ކަމެއް ހެއްޔެވެ؟


އުމުރަށް އެކީގާ ވާނަމޭ…(2) – Esfiya\nހިތާމަ އެހެނިހެން ދީނީ ލޯބި 22 hours ago\nއުމުރަށް އެކީގާ ވާނަމޭ…(2)\n“ދެންވެސް ތި ދިމާނުކޮށް ސައިބޮއެބަލަ އަވަހަށް ދެމީހުން. ވަޒީފާގެ ފުރަތަމަ ދުވަހު ދެމީހުން ގަޑިޖެހުނީމަ ރިއްޗެއް ނުވާނެ. ހެހެހެ…” ޝަހީން އެހެން ބުނެލުމުން ޝިޔާ އާއި ޝަޔާން ވެސް އަވަހަށް ސައިބޮއެގެން މަގުމައްޗަށް ނިކުތެވެ. މަގުގެ އެއްފަރާތެއްގައި ޕާކްކޮށްފައި ހުރި ޝަޔާންގެ ސައިކަލު ހިފައިގެން ޝަޔާން އައުމުން ޝިޔާ ސައިކަލަށް އެރިއެވެ. އެއާއެކު ޝަޔާން މިސްރާބުޖެހީ ‘ހެޕީ ބީޓްސް’ ކްލިނިކާ ދިމާއަށެވެ.\nމިވަގުތު ރާއްޖޭގައި ހުރި އެންމެ ބޮޑު އެއް އޮފީސް ކަމަށްވާ ‘ގްރީން ވޭވް ‘ އޮފީސް ކުރިމައްޗަށް އެންމެ ފަހުގެ ސައިކަލެއްގައި ދުއްވާފައި އައިސް މަޑުކޮށްލި ކިޔާންއަށް އެންމެންގެ ނަޒަރު އަމާޒުވިއެވެ. އެހެން ނުވާންވީ ސަބަބެއް ނެތެވެ. ފޮރެސްޓް ގްރީން ކުލައިގެ ގަމީސް ގަޔަށް ހިފާލައިފައި ހުރިއިރު އެފަންފަން އިސްތަށިގަނޑު ޖެހެމުން ދިޔަ ވަޔަށް ވިހުރެމުން ދިޔައެވެ. ކުރީކޮޅު މީހުން ބަލާތީ އެކަމާ ރުޅިއައިސްގެން އުޅުނަސް މިހާރު ކިޔާން ވަނީ އެކަމަށް ހޭނިފައެވެ. އަންހެންކުދިން ކިޔާންއަށް ތުއި ދެއްކެމުން ދިޔައިރު އެކަމާ އަޅާވެސްނުލާ ސައިކަލު ޕާކްކޮށްލުމަށް ފަހު ކިޔާން ބާރު ހިނގުމެއްގައި ގޮސް އޮފީހަށް ވަނެވެ. އަވަހަށް ގޮސް ފިންގަރޕްރިންޓް ޖަހާލުމަށްފަހު ލިފްޓަށް އަރަމުން އޭނާ 13 ވަނަ ފަންގިފިލާއަށް ދިއުމަށް ފިތާލިއެވެ.\nހެޕީ ބީޓްސް ކްލިނިކް ކުރިމައްޗަށް ޝަޔާން ސައިކަލު މަޑުކޮށްލުމުން ޝިޔާ ސައިކަލުން ފޭބިއެވެ. އޭރު ޝިޔާގެ ހިތް ދިޔައީ ބާރުބާރަށް ތެޅެމުންނެވެ. ހާސްވެގެން އޭރު ޝިޔާއަށް ދެއަތް ދެއަތާ މޮޑެވެމުން ދިޔައެވެ. ޝަޔާން އަށް އެކަން ފާހަގަކުރެވުމުން ޝިޔާއަށް ހިތްވަރު ދޭން ފެށިއެވެ.\n” ހޭއި..ޝިއްކޮ… ޑީޕް ބްރެތް.. ތިހާ ނާވަސް ވާކަށް ނުވާނެޔޭ.. ދޮންބެގެވެސް ފަސްޓް ޑޭ އޭ މިއީ.. އަދި ދޮންބެއަކަށް ނޭނގެ ކޮންކަހަލަ މީހެއްގެ ޕީއޭ އަކަށް ކަމެއް މިވެވުނީ.. އެއޮފީހުގެ ސީއީއޯ ގެ އޯ އެ އޮފީހުން ބުނީ..ނަތިންގ އިސް ގޮއިން ޓު ހެޕަން.. ޝިއްކޮ ތީ ނުލާހިކު މޮޅަށް ކިޔަވައިގެން ހުރި ކާޑިއޮލޮޖިސްޓެއް ނުން… އިންޝާ ﷲ… ހުރިހާކަމެއްވެސް ރަނގަޅުވާނެ… ” ޝަޔާން ޝިޔާގެ އަތުގައި ހިފައިގެން ހުރެ ވާހަކަދެއްކުމުން ޝިޔާ ވަރަށް ހިތްހަމަޖެހުނެވެ. ހިތަށް ވެރިވެފައި ހުރި ހާސްކަން ވެސް މަޑުމަޑުން ފިލައިގެން ދާންފެށިއެވެ.\n“ތެންކްސް ދޮންބޭ! ޔޫ އާރ ދަ ބެސްޓް ބްރަދަރ އެވަރ.. ގުޑްލަކް..” ޝިޔާ އެހެން ބުނެލަމުން ޝަޔާން އަށް ހަނާ އަޅާލަމުން ގޮސް ކްލިނިކް ތެރެއަށް ވަދެގެން ދިޔައެވެ. އެ ކްލިނިކް ތެރެއަށް ވަދެވުމާއެކު ޝިޔާގެ ދެލޯ ތަރަތަރަ ޖަހައިގެން ދިޔައެވެ. ޝިޔާ ހީކުރި ވަރަށްވުރެ އެތަން މާ ފުރިހަމައެވެ. ލައިލަކް ކުލައިން އެ ކްލިނިކް ގެ ފާރުތައް ފަޅުފިލުވާލާފައިވާއިރު ތަންކޮޅުކޮޅުގައި ހިތުގެ ތަފާތު ބަލިތަކާ ބެހޭގޮތުން މައުލޫމާތު ދީފައި ހަރުކޮށްފައި ހުރި ޕޯސްޓަރުތަކެއް ހުއްޓެވެ. އަދި އެނޫނަސް ރިތި ކުރެހުންތަކުން ވެސް އެ ފާރު އިތުރަށް ފުރިހަމަ ކޮށްލާފައި ވެއެވެ. ލައިލަކް ކުލައިންނާ ހުދު ކުލައިން ފަރުމާ ކުރެވިފައިވާ ރިސެޕްޝަން ކައުންޓާރ ކައިރީގައި ހުއްޓިލަމުން ޝިޔާ ވާހަކަދައްކަން ފެށިއެވެ.\n“ހާއި.. މީ އައިޝަތު ޝިޔާ ޝަހީން.. މި ކްލިނިކަށް އަލަށް ޖޮއިންކުރި ކާޑިއޮލޮޖިސްޓް..” ހިނިތުންވެލަމުން އެހެން ބުނެލުމުން ރިސެޕްޝަން ގައި އިން ކުއްޖާ ޝިޔާ ކައިރީގައި ބުނެލިއެވެ.\n” އެހެން ދެއްތޯ؟ އަޅުގަނޑު މީ ތާރާ.. ހިންގަވާ ޑރ ޝިޔާ ގެ ރޫމަށް. ބޮސް ދެކެވަޑައިގަންނަވާ ގޮތުގައި ކޮންމެ ޑޮކްޓާރ އަކަށްވެސް ހުންނަން ވާނީ ވަކި ރޫމެއް..” ހިނިތުންވެލަމުން ތާރާ ބުނެލުމުން ޝިޔާ ތާރާގެ ފަހަތުން ހިނގައި ގަތެވެ. އެ ކްލިނިކް ގެ ދެވަނަ ފަންގިފިލާއަށް އަރާފައި އެންމެ ފުރަތަމަ އަށް ހުރި ކޮޓަރީގެ ދޮރުގައި ‘ޑރ.އައިޝަތު ޝިޔާ ޝަހީން، ކާޑިއޮލޮޖިސްޓް’ އެހެން ޖަހާފައި އިނުމުން ޝިޔާ އަށް އެއީ ޝިޔާގެ ބަލިމީހުން ބަލާ ކޮޓަރިކަން އިނގުނެވެ. ތާރާ ގޮސް އެތަނަށް ވަނުމުން ޝިޔާވެސް ގޮސް ވަނެވެ.\nޝިޔާ ހީކުރި ވަރަށް ވުރެ އެތަން މާބޮޑެވެ. އެތަނުގައި ޑޮކްޓަރ މޭޒަކާއި ޑޮކްޓަރ އިށީންނަ ގޮނޑިއަކާއި ބަލިމީހާ އިށީންނަ ގޮނޑިއެއްގެ އިތުރުން އެހީތެރިޔާ އިށީންނާނެ ގޮނޑިއެއް އިނެވެ. ގަދަ ފިޔާތޮށި ކުލައިގެ ފާރުގައި ހުދުކުލައިގެ ކަބަޑުސެޓެއް ހަރުކޮށްފައި ވެއެވެ. އެކަބަޑުގެ މަތި ޒީނަތްތެރި ކުރެވިފައިވަނީ ތަފާތު އެކި ވައްތަރު ވައްތަރުގެ މާ ޓުކުރި ތަކުންނެވެ. އޭގެއިތުރުން ބަލިމީހާ އޮށޯންނާނެ އެނދަކާއި ޑޮކްޓަރަށް ޚާއްސަ ކުރެވިފައިވާ ފާޚާނާ އެއްވެސް އެތާނގައި ވެއެވެ.\n“ހޫމް… ތާރާ، އަޅުގަނޑު ވަރަށް ހިތްހަމަ ޖެހޭ މިތަނާ ދޭތެރޭ. އެކަމް އަޅުގަނޑާއި އެހާ މާތްކޮށް ވާހަކަ ނުދައްކައްޗޭ.. ޔޫ ކޭން ޓޯކް ޓު މީ ލައިކް ފްރެންޑްސް..” ޝިޔާ އެހެން ބުނެލުމުން ތާރާ ހިނިތުންވެލަމުން ބޯ ޖަހާލިއެވެ. އެއަށްފަހު އޭނާގެ ޖީބުގައި އޮތް ފޯނު ރިންގްވާން ފެށުމުން ޝިޔާއަށް ޝިޔާ ލާންޖެހޭ ޑޮކްޓަރ ކޯޓު ދައްކާލަމުން ތާރާ އެތަނުން ނުކުތެވެ.\nތާރާ ނިކުމެގެން ދިއުމުން ޝިޔާ އޭނާ މިއަދު އެއްވެސް ޕޭޝަންޓެއް ބަލަން ޖެހޭތޯ ޗެކްކޮށްލިއެވެ. އެއަށްފަހު ޑޮކްޓަރ ކޯޓު ޝިޔާގެ ގަޔަށް ހެޔޮވަރުކޮށްލަމުން އެތާނގައި އިން ލޯގަނޑެއް ކުރިމައްޗަށް ހުއްޓިލިއެވެ. އެ ކޯޓުގައި އޭނާ ފެންނަލެއް ނުހަނު ލޯތްބެވެ. އަދި ދަމުން ތާރާ ދީފައި ދިޔަ ނޭމް ޓެގް ކޮޅު ޖަހާލުމުން ޝިޔާ އިތުރަށް ފުރިހަމަ ކަމަށް ދައްކައެވެ. މިއަދަށް އެއްވެސް ޕޭޝަންޓެއް ނެތުމުން ޝިޔާ ދިޔައީ އެ ކްލިނިކް ތެރެ ކުޑަކޮށް ބަލައިލާށެވެ.\nޝަޔާން ގޮސް ‘ގްރީން ވޭވް’ އޮފީސް ކައިރީގައި ސައިކަލު މަޑުކޮށްލިއެވެ. އެއަށްފަހު ސައިކަލުން ފައިބައިގެން އޮފީސް ތެރެއަށް ވަންނަން ދިޔައިރު ޝަޔާން ވަނީ އާދަޔާޚިލާފަށް ނުތަނަވަސްވެފައެވެ. ނަމަވެސް އެ ހާސްކަމާ ނުތަނަވަސްކަން އެއް ފަހަރުން ފިލައިގެން ދިޔައީ ޝަޔާން އެއޮފީހަށް ވަދެގެން ދިޔައިރު މުއައްޒަފުން އޭނާއަށް މަރުހަބާ ކިޔަމުން ދިޔުމުންނެވެ. އެ އޮފީހުގެ މެނޭޖަރ، އަދީލް އާއެކު ޝަޔާން މިސްރާބުޖެހީ ސީއިއޯ ގެ ކެބިން އާ ދިމާއަށެވެ.\nއަދީލް ގޮސް އެކެބިންގެ ދޮރުގައި ޓަކިޖަހާލުމުން އެތެރެއިން ‘ވަންނާށޭ’ ބުނުމުން އަދީލް ޝަޔާން ގޮވައިގެން އެތެރެއަށް ވަނެވެ. ސީއީއޯ އަށް ޚާއްސަ ކުރެވިފައިވާ ގޮނޑީގައި އިށީނދެގެން އިން ޒުވާނާ ފެނުމާއެކީ ޝަޔާންގެ ދެލޯ ބޮޑުވިއެވެ. އެޒުވާނާއަށް ޝަޔާން ހުރީ ހާސްވެފައިކަން އިނގުމުން އަދީލް ފޮނުވާލުމަށް ފަހު ޝަޔާންއާއި ވާހަކަދައްކަން ފެށިއެވެ.\n” ހާއި ޝަޔާން! ހާދަ ބިރުން ތިހިރީ. އަހަރެން އެހާ ރުޅިގަދައެއް ނުވާނެ. އަހަރެންނަށް ކިޔަނީ އަހްމަދު ކިޔާން ފާރިޝް. އަހަރެންނާއެކީ މަސައްކަތް ކުރަން ވަރަށް ފަސޭހަވާނެ އިނގޭ. މިއަދުން ފެށިގެން އަހަރެން ބަލާނީ ޝަޔާން ތީ އަހަރެންގެ ހަމަ ވަރަށް ގާތް ރައްޓެއްސެއް ގޮތަށް.” ކިޔާން ބުނެލިއެވެ. ޝަޔާން ހިތަށް އެރިއެވެ. ﷲ އަށް ޝުކުރުކުރަމެވެ. މިހާ އެކުވެރި މާހައުލަކުން އަހަރެންނަށް ވަޒިފާ ލިބުނީއެވެ.\n” ވަރަށް ބޮޑަށް ޝުކުރިއްޔާ ކިޔާން ސަރ! އަޅުގަނޑު މިއަދު ކުރަން ޖެހޭނީ ކޮން މަސައްކަތެއް ތޯ؟” ޝަޔާން އެހެން ބުނެލުމުން ކިޔާން ހިނިގަނޑެއް ޖަހާލަމުން ބުނެލިއެވެ.\n” އަޅެ ޝަޔާން. ޕްލީޒް ޑޯންޓް ކޯލް މީ ސަރ! ޔޫ ކޭން ކޯލް މީ ކިޔާން އެހެންނޫނީ ޔާން. މިއީ ބެސްޓް ފްރެންޑްސް އެއްނުން.. އެންޑް މަސައްކަތެއް ހަވާލެއް ނުކުރާނަން ޝަޔާންގެ ފުރަތަމަ ދުވަހަކު. ހިނގާ އަހަރެންނާއެކީ މިއޮފީސް ތެރެ ރަނގަޅަށް ބަލައިލަން.” އެހެން ބުނެލާފައި ޝަޔާން ގޮވައިގެން ތަފާތު އެކި ވާހަކަތައް ދައްކަމުން ކިޔާން ހިނގައިގަތެވެ.\nގަޑިން މެންދުރުފަހު ދޭއް ޖަހަނީއެވެ. ޝަޔާން ސައިކަލުގައި އައިސް ގޭ ދޮރުމައްޗަށް މަޑުކޮށްލި ތަނާހެން ޝަޔާންގެ ފޯނު ރިންގުވާން ފެށިއެވެ. ޝަޔާން ފޯނު ކަންފަތުގައި ޖަހާލަމުން ގެއަށް ވަންނަން ހިނގައިގަތެވެ.\n“ދޮންބެގަނޑާ! ޝިއްކޮ ބަލާ އާދެބަ! ކިހާއިރެއް ގުޅާތާ! ކުރިން ގުޅީމަވެސް ބުނީ މިއަންނަނީއޭ!” ޝިޔާ ބޮޑާހާކާ ކަހަލަ ރާގަކަށް ބުނެލުމުން ޝަޔާން ގާތަށް ހިނިއައެވެ. އެއާއެކު ޖަވާބުގައި ބުނެލިއެވެ.\n” ދެން ޝިއްކޯ! ދޮންބެ ހަނދާން ނެތުނީއޭ.. މިއަދު އޮފީހުގައި ވަރަށް މަޖަލޭ! ދެޓްސް ވައި.. މިދަނީ ހަމަ މިހާރު!” ޝަޔާން އެހެންބުނެލަމުން ފޯނު ބޭއްވީ އެކޮޅުން ޝިޔާ ‘އޯކޭ’ އޭ ބުނެލުމުންނެވެ.\n” ޝޫޓް! އަހަރެންވެސް ޝިޔާ ބަލާ ދާން ހަނދާން ނެތެން ޖެހުނީ ޝިއްކޮގެ ފަސްޓް ޑޭ އެޓް ވޯކް ގެތަ! ޑޭމް މީ!” އަމިއްލަ ނަފްސަށް ކުދިކިޔަމުން ޝަޔާން ސައިކަލަށް އަރާފައި ދުއްވައިލިއެވެ. ނަމަވެސް ޝަޔާން އަކަށް ފަހަތުން ދުއްވާފައި އައި ބޮޑު ލޮރީއެއް އަޅައެއް ނުގަތެވެ.\nThank you sooo much all…. for the support and love you give to this stry..\n3 vana bai miadhu upload kohlaanan…\nހިތާމަ April 6, 2018


WAMCO Bill Dhakkaalan Mihaaru Maa Faseyha - Vaguthu\nވެމްކޯގެ ބިލް ދައްކާލަން މިހާރު މާ ފަސޭހަ!\nވެމްކޯގެ ކުނި އުފުލާ ޕިކަޕެއް -- ފޮޓޯ: އެމްވ ީ ނިއުސް\nދިގު ކިއުއެއްގައި މަޑުނުކޮށް ވެމްކޯގެ ބިލަށް ފައިސާ ދެއްކިދާނެ ފަސޭހަ ގޮތްތަކެއް އެކުންފުނިން ތައާރަފު ކޮށްފިއެވެ.\nމާލެ ސިޓީ، ފުވަންމުލަށް އަދި އައްޑޫ ސިޓީގައި ކުނި މެނޭޖު ކުރުމުގެ ހިދުމަތް ފުޅާ ދާއިރާއެއްގައި ކުރިއަށް ގެންދާ ވެމްކޯއިން މިއަދު ނެރުނު ބަޔާނެއްގައި ވިދާޅުވީ، އެ ކުންފުނީގެ ކަސްޓަމާާ ސާވިސް ސެންޓަރުތަކުުގެ ކިއުތަކުުގައި މަޑު ނުކޮށް ފަސޭހަކޮށް ބިލަށް ފައިސާ ދެއްކޭނެ ގޮތްތަކެއް ހަމަޖައްސާފައިވާ ކަމަށެވެ.\nއެގޮތުން އެކުންފުނީގެ ކަސްޓަމާ ސާވިސް ސެންޓަރުތަކުގެ އިތުރުން، މާލޭގެ ހަތަރު ފިހާރައަކުން ބިލަށް ފައިސާ ދެއްކޭނެ ގޮތް މިހާރު ވަނީ ހަމަޖައްސާފައެވެ. އެ ފިހާރަތަކަކީ އެލް މޯބައިލް 1، ޔޫ ފޯން، މޯބައިލް ލޯޑް، އަދި މެޖެސްޓިކް މޯބައިލްސްއެވެ.\nމި ފިހާރަތައް ހުންނަ މަގުތައް ވެމްކޯގެ ވެބްސައިޓުންނާއި ޓްވިޓާ މެދުވެރިކޮށް ފެންނާނެއެެވެ. އަދި އެ ފިހާރަތަކުގެ ބޭރުގައި ވެމްކޯގެ ބިލަށް ފައިސާ ދެއްކޭނެކަން ފާހަގަކޮށްދޭ ވެމްކޯގެ ލޯގޯ ހިމެނޭ ސްޓިކާއެއްް ތަތް ކުރެވިފައިވާނެ ކަމަށް ވެމްކޯގެ ބަޔާނުގައި ވިދާޅުވިއެވެ.\nވެމްކޯއަކީ ކަސްޓަމަރުުންނަށް ހިދުމަތް ފޯރުކޯށްދިނުމުގައި އިތުރު ފަސޭހަ ގޮތްތަކެއް ހޯދުމަށް އަބަދުވެސް މަސައްކަތް ކުރަމުން އަންނަ ކަސްޓަމަރުންގެ ލޯބި ލިބިފައިވާ ކުންފުންޏެކެވެ.\nފެބުރުއަރީ 22, 2018 16:33\n"ކަސްޓަމަރުންގެ ލޯބި ލިބިފައިވާ ކުންފުންޏެކެވެ" ހުވާމިބުނީ މިފަދަ ކަޑަބަޔަކު މަށެއް މުޅި ދުނިޔެއަކުން ނުދެކެން


Thuhumathu thakun salaamayviyas Angelina Jolie ge inzaaru Brad Pitt ah\nތުހުމަތުތަކުން ސަލާމަތްވިޔަސް އެންޖެލީނާ ޖޯލީގެ އިންޒާރު ބްރެޑް ޕިޓަށް\nބައްޕައެއްގެ ފުރިހަމަ ނަމޫނާ ނުދެއްކޭ ކަމަށާއި ކުދިންގެ ހައްގުތައް ގެއްލޭ ފަދަ އަމަލުތަކެއް ބްރެޑް ޕިޓްގެ ފަރާތުން ފެނި އޭގެ ނޭދެވޭ އަސަރު ކުދިންނަށް ކޮށްފައިވާ ކަމަށް އެންޖެލީނާ ޖޯލީ ކުރި ތުހުމަތުން ޕިޓް ސަލާމަތްވި ނަމަވެސް ޖޯލީގެ ގާނޫނީ ޓީމު އޮތީ މި މައްސަލާގައި ޕިޓަށް ދޫދޭކަހަލަ ވިސްނުމެއްގައެއް ނޫނެވެ.\nހޮލީވުޑްގެ އެންމެ މަޝްހޫރު އަދި އެންމެ ލޯބި ޖޯޑުގެ ގުޅުން ގޯސްވެ ވަރިވެފައިވާއިރު ކުދިންނަށް ކަމޭނުހިތާ މައްސަލަ އާއި އެ ކުދިންގެ ހައްގުތަކަށް އަރައިގަނެވޭ ފަދަ ގޮތަކަށް ޕިޓްގެ އަމަލުތައް ބަހައްޓާފައިވާ ކަމަށް ބުނެ ޖޯލީގެ ޓީމުން ދަނީ އާ މައްސަލަގަނޑެއް ކައްކާލުމަށް ތައްޔާރުވަމުންނެވެ. ޖޯލީ ބުނެފައި ވަނީ އަސްލު ސިފަ އާންމުންނަށް އެނގިދާނެތީ ބްރެޑް ޕިޓް ކަންބޮޑުވާ ކަމަށާއި ސިއްރުތައް ބޭޒާރުވިޔަ ނުދިނުމަށް ކުރެވެން ހުރި ހުރިހާ ކަމެއް އޭނާ ކުރަމުން އަންނަ ކަމަށެވެ.\nއެންޖެލީނާ ޖޯލީ އާއި ބްރެޑް ޕިޓްގެ ކައިވެނި ނިމުމަކަށް އައީ މިދިޔަ އަހަރުގެ ސެޕްޓެމްބަރު މަހު އެވެ. އެއަށް ފަހު ވަރީގެ މައްސަލަ ރަސްމީކޮށް ނިމުމަކަށް ގެނައުމުގެ މަރުހަލާ ކުރިއަށްދާއިރު ޖޯލީ ވަނީ ކުދިންނަށް އިހާނެތިކޮށް ހިތާ ކަމަށް ބުނެ ބްރެޑް ޕިޓްގެ މައްޗަށް އެތައް ތުހުމަތެއް އުފުލައިފަ އެވެ.\nއެގޮތުން މަސްތުވާތަކެތީގެ މައްސަލަ ބްރެޑް ޕިޓްގެ ކިބައިގައި ބޮޑު ކަމަށާއި އޭގެ ނޭދެވޭ އަސަރު އެކި ގޮތްގޮތުން ކުދިންނަށް ކުރާ ކަމަށް ތުހުމަތުކޮށްފައިވެ އެވެ. އަދި ބްރެޑް ޕިޓްގެ ރުޅިގަދަވުމުގެ ނޭދެވޭ އަސަރު ވެސް ކުދިންނަށް ކުރާ ކަމަށް ތުހުމަތުކޮށްފައިވެ އެވެ. ކުދިންނަށް އަނިޔާކޮށް އިހާނެތިކޮށް ހިތާ ކަމަށް ތުހުމަތުކުރި ނަމަވެސް މި މައްސަލަ ތަހުގީގުކުރުމަށް ފަހު އެމެރިކާގެ ކަމާ ބެހޭ ފަރާތްތަކުން ވަނީ ބްރެޑް ޕިޓް ދޫކޮށްލައިފަ އެވެ.\nބްރެޑް ޕިޓާއި އެންޖެލީނާގެ ހަ ކުދިން ތިބިއިރު އޭގެ ތެރެއިން ތިން ކުދިންނަކީ އެޑޮޕްޓްކޮށްފައިވާ ކުދިންނެވެ. ދެ މީހުންގެ އަމިއްލަ ކުދިންނަކީ 10 އަހަރުގެ ޝިލޯހް ނޮވެލް އާއި އަށް އަހަރުގެ ނޮކްސް ލިއޯން އަދި އޭނާއާ އެއްމާބަނޑު ވިވީން އެވެ.\nޖޯލީ އާއި ބްރެޑް ޕިޓްގެ ލޯބީގެ ވާހަކަ ފެށުނީ 2005 ވަނަ އަހަރު ދެ މީހުން އެކުގައި ކުޅުނު "މިސްޓަ އެންޑް މިސިސް ސްމިތު" ގެ ޝޫޓިންގެ ތެރެއިންނެވެ. އޭރު ބްރެޑް ޕިޓް އުޅެނީ ޖެނިފާ އެނިސްޓަންއާ ކައިވެނިކޮށްގެންނެވެ. އެންމެފަހުން އެ ކައިވެނި ރޫޅި ބްރެޑް ޕިޓް އެންޖެލީނާއާ ކައިވެނިކުރީ އެތައް އަހަރެއް ވަންދެން ލޯބިވެރިންގެ ގޮތުގައި އުޅުމަށް ފަހު 2014 ވަނަ އަހަރު އެވެ.\nކައިވެންޏަށް ދެ އަހަރު ފަހުން ވަރިވުމަށް އެދި ކޯޓަށް މައްސަލަ ވައްދާފައިވާއިރު ޖޯލީ ދަނީ ކުދިންގެ ފުރިހަމަ ކޮންޓްރޯލް އަތުލުމަށް މަސައްކަތްކުރަމުންނެވެ.


ކުންޔާ (އަބޫ ނުވަތަ އުންމު ކުރިޔަށްލައިގެން ކިޔޭ ނަންތައް…) 1 – DhiSalafiyyah\nކުންޔާ (އަބޫ ނުވަތަ އުންމު ކުރިޔަށްލައިގެން ކިޔޭ ނަންތައް…) 1\n17/11/2014 ފިޤުހާއި އޭގެ ޢިލްމުތައް, ދީންއަލްއަޚް އަބޫ ފުޟައިލު މުއުތަމިން އަޙްމަދު\nالحمد لله وحده والصلاة والسلام على من لا نبي بعده وعلى آله وصحبه ومن تبعه. وبعد:\nކުންޔާއަކީ އަމިއްލަ ނަމާއި ލަޤަބު ފިޔަވާ “އަބޫ” ނުވަތަ “އުންމު” ކުރިއަށް ލައިގެންކިޔޭ ކޮންމެ ނަމެކެވެ. މިގޮތުން ކުންޔާ ކިޔައި އުޅެނީ، ލަޤަބާއި ޚިލާފަށް، މީހަކަށް މަދަހަކިޔުމުގެ ގޮތުން ނުވަތަ މާތްކޮށްހިތުމުގެ ގޮތުންނެވެ. އެއާ ޚިލާފަށް މީހަކަށް މަދަހަ ކިޔުމުގެ ގޮތުންވެސް ނުވަތަ މީހަކު ދަށްކޮށް ނިކަމެތިކޮށްލުމުގެ ގޮތުންވެސް ލަޤަބު ކިޔައިފާނެއެވެ.\nއެމީހަކީ ކާކުކަން އެނގެނީ ހަމައެކަނި ކުންޔާއިން ކަމުގައިވާނަމަ ނުވަތަ މަސްލަޙަތުހުރީ ކުންޔާ ބޭނުންކުރުން ކަމުގައިވާނަމަ ނުވަތަ އެމީހެއްގެ އަޞްލު ނަމަކީ ޝަރީޢަތާއި ޚިލާފު ނަމެއް ކަމުގައިވާނަމަ، އެޙާލަތުގައި ފާސިޤުންނަށާއި ކާފިރުންނާ އަދި ބިދުޢަވެރިންނަށްވެސް ކުންޔާއިން ނަން ދެވިދާނެއެވެ. ﷲތަޢާލާ ވަޙީކުރައްވާފައިވެއެވެ.\n﴿ تَبَّتْ يَدَا أَبِي لَهَبٍ وَتَبَّ ﴾ [المسد:١]\nއަލްއިމާމު ނަވަވީ رحمه الله އެކަލޭގެފާނުގެ ފޮތެއްކަމުގައިވާ “الأذكار”ގައި ބާބެއް ބަންނަވަމުން ވިދާޅުވެފައިވެއެވެ.\n“ކާފިރުންނާއި ފާސިޤުންނާއި ބިދުޢަވެރިންގެ ތެރެއިން އެމީހަކީ ކާކުކަން އެނގެނީ ހަމައެކަނި ކުންޔާއިން ކަމަށްވެފައި، ނުވަތަ އެމީހެއްގެ އަޞްލު ނަން ބޭނުންކުރުމުން ފިތުނަވެރިކަމެއް އުފެދިދާނެކަމަށް ބިރުވެތިވާނަމަ އެމީހުންނަށް ކުނިޔާއަކުން ނަން ކިޔުން ނަންގަތް ބާބު:\nއަބޫ ލަހަބުގެ އަޞްލު ނަމަކީ ޢަބްދުލް ޢުއްޒާއެވެ.\nބުނެވެއެވެ. މި އާޔަތުގައި އޭނާގެ ނަން ކުންޔާއިން ޛިކުރު ކުރައްވާފައިވަނީ، މީހުންގެ ތެރޭގައި އޭނާގެ ނަން މަޝްހޫރުވެފައިވަނީ ކުންޔާއިން ކަމަށް ވެފައި، މީހުންނަށް އޭނާ އެނގެނީ އޭނާގެ ކުންޔާއިން ނަންގަނެވުމުން ކަމުގައިވާތީއެވެ.\nއަދި ބުނެވެއެވެ. އޭނާގެ ނަން އާޔަތުގައު ކުންޔާއިން ޛިކުރު ކުރެވިފައިވަނީ، އޭނާގެ އަޞްލުނަމަކީ ބުދަކަށް ނިސްބަތްކޮށްފައި ނަމަކަށް ވާތީއެވެ. (ޢަބްދުލް ޢުއްޒާގެ މާނައަކީ ޢުއްޒާގެ އަޅެވެ. ޢުއްޒާއަކީ މައްކާގެ މުޝްރިކުން އަޅުކަން ކުރުމަށްޓަކައި ހަދައިފައިވާ ބުދަކަށް ކިޔާނަމެކެވެ.)\nއަދިވެސް އިމާމް ނަވަވީ رحمه الله ގެ ބަސްފުޅެއްގައި ވެއެވެ.\n“ޙަދީޘް ބަސްފުޅުތަކުގައި ކުންޔާއިން އަބޫ ޠާލިބުގެނަން ތަކުރާރުކޮށް އައިސްފައި އެބަ ހުއްޓެވެ. ނަމަވެސް އަބޫ ޠާލިބުގެ އަޞްލު ނަމަކީ ޢަބްދު މަނާފް އެވެ. އަދި ޞަޙީޙުގައި ވެއެވެ. “هذا قبرُ أبِي رِغال” މާނައީ: “މިއީ އަބޫ ރިޣާލުގެ ޤަބުރެވެ.” މިފަދައިން ކާފިރުންނަށްވެސް ކުންޔާ ބޭނުންކުރައްވާފައިވާ މިޘާލުތަށް ގިނަގުނައެވެ. މިފަދައިން ކުންޔާ ބޭނުން ކުރެވޭހުށީ ކުރިން އަހަރެމެން ތަރުޖަމާގައި ބަޔާންކުރި ޝަރުޠު ފުރިހަމަ ވާނަމައެވެ. އެ ޝަރުޠު ފުރިހަމަ ނުވާނަމަ ނަމަށް އެއްޗެއް އިތުރެއް ނުކުރެވޭނެއެވެ.”\nއިމާމް ނަވަވީ ގެ ބަސްފުޅު ނިމުނީ… [الأذكار / ص: ٢٩٦ ]\nމިތާނގައިމިވާ އަބޫ ރިޣާލަކީ، ގެފުޅު މުގުރާލުމަށް އަބްރަހާ މައްކާއަށް އައުމުން އެކަމުގައި އޭނާއަށް ޢަރަބިންގެ ތެރެއިން އެހީތެރިކަން ދިން މީހެކެވެ. އޭނާ މަރާލެވިފައިވަނީ ރަޖަމުކޮށްގެންނެވެ.\nކުންޔާއަކީ، ދަރިއަކަށް ނިސްބަތްކޮށް ކިޔާފައިވާ ކުނިޔާއަކަށް ވުން ކޮންމެހެން ލާޒިމެއް ނޫނެވެ. އަދި ކިއެއް ހެއްޔެވެ. ދިރުން ނުހުންނަ އެއްޗެއްސަށް ނިސްބަތްކޮށްވެސް އަދި ހައިވާނުންނަށް ނިސްބަތްކޮށްވެސް ކުންޔާ ކިއިދާނެއެވެ. މިޘާލަކަށް އަބޫ ޠުރާބު، މިއީ ދިރުން ނުހުންނަ އެއްޗަކަށް ނިސްބަތްކޮށް ދެވިފައިވާ ކުނިޔާއެކެވެ. ޠުރާބަކީ ހިރަފުހެވެ. އަދި އަބޫ ހިއްރު ނުވަތަ އަބޫ ހުރައިރާ މިއީ ހައިވާނަކަށް ނިސްބަތްކޮށް ދެވިފައިވާ ކުނިޔާއެކެވެ. ހިއްރު ނުވަތަ ހުރައިރާ އަކީ ބުޅަލެވެ.\nއަދި ކުންޔާއަކީ، ތިމާއަށް ލިބިފައިވާ ދަރިއަކަށް ނިސްބަތްކޮށް ކިޔާފައިވާ ކުނިޔާއަކަށްވުންވެސް ލާޒިމެއްނޫނެވެ. މިސާލަކަށް ” أبو بكر الصدِّيق “، އަބޫ ބަކުރު رضي الله عنهގެ ބަކުރު ކިޔާ ދަރިކަލެއް ނުހުންނަވައެވެ.


މި ލަފުޒު ކިޔަން އެނގޭތަ؟ މި ލަފުޒު ކިޔަން އެނގޭތަ؟\nމި ލަފުޒު ކިޔަން އެނގޭތަ؟\nދުނިޔޭގެ އެކިކަންކޮޅުތަކުގައި ލިޔަން ކިޔަން ނޭނގޭ 660 މިލިއަން ކުޑަކުދިން ދިރިއުޅެއެވެ. ދާދި ފަހުން އިންޓަނޭޝަނަލް އެއިޑް ކެމްޕޭން އައިއޭސީއިން ޢާންމުކުރި ވީޑިއޯއެއްގައިވަނީ ސޫރިޔާގައި މިހާލަތު އާންމުންނަށް ހާމަކޮށްފައެވެ. 1 މިނެޓް 53 ސިކުންތުގެ މިވީޑިއޯ ބެލުމަށްފަހު ގިނަބަޔަކަށްވަނީ ފުން އަސަރުތަކެއް ކުރުވާފައެވެ.\nދުނިޔޭގެ އެކި ކަންކޮޅުތަކުގައި ޙާލުގައި ޖެހިފައިވާ އެތަށް މިލިއަން ބަޔަކު ދިރިއުޅެއެވެ. ދުނިޔޭގެ އުތުރުން ދެކުނަށް، އަދި ހުޅަނގުން އިރުމައްޗާ ހަމައަށް ބަލާލިއަސް ބަނޑުހައި ހޫނުކަމާއި، ބިކަ ޙާލުގައި ޖެހިފައިވާ އެތަށް ޢާއިލާތަކެއްވެއެވެ. މީގެތެރޭގައި ގިނަ ޢަދަދެއްގެ ކުޑަކުދިންވެސް ހިމެނެއެވެ.\nއދ.ގެ ޑިވެލޮޕްމެންޓް ޕްރޮގްރާމްގެ އެންމެ ފަހުގެ ތަފާސްހިސާބުތައް ދައްކާގޮތުން ދުނިޔޭގެ އާބާދީގެ %74އަކީ ފަޤީރުކަމުގައި އުޅޭ މީހުންނެވެ. އޭގެތެރޭގައި 660 މިލިއަން ކުޑަކުދިން ހިމެނެއެވެ. މިފަދަ ކުދިން އެންމެގިނަ ޤައުމުތަކުގެ ތެރޭގައި އެފްރިކާ ބައްރުގެ ފަޤީރު ޤައުމުތަކާއި ސޫރިޔާ، މިޔަންމާ، ޔަމަން އަދި ފަލަސްތީން ފަދަ ޤައުމުތަށް ފާހަގަކޮށްލެވެއެވެ.\nމިފަދަ ކުދިންނަށް ކާނެއެއްޗެއްގެ މިންވަރުވެސް ނުލިބިފައިވާއިރު އެކުދިންވަނީ އެއްވެސް ކުށެއްނެތި އަސާސީ އިންސާނީ ޙައްޤުތަކުންވެސް މަޙުރޫމުވެފައެވެ.\nދުނިޔެ ތަރައްޤީވެ ޤައުމުތަށް ތަރައްޤީގެ ރޭހުގައި އެއްޤައުމު އަނެއް ޤައުމާއި ވާދަކުރަމުންދާއިރު، މިފަދަ ކުދިން ތަޙައްމަލުކުރަން ދަނީ ދަތިއުނދަގޫ ކެތްނުކުރެވޭ ހިތްދަތި ދުވަސްތަކަކެވެ. ލިޔަންކިޔަން ނޭނގި ދުނިޔޭގައި އެތައް ކުދިންނެއް ދިރިއުޅެއެވެ.\nސޫރިޔާގެ ކުޑަކުދިންގެ ޙާލަތު ދައްކުވައިދޭ 1 މިނެޓާއި 53 ސިކުންތުގެ މިވީޑިއޯއިން ދައްކުވައިދެނީ މިކޭމްޕްގައި ދިރިއުޅޭ ކުދިންނަށް ކަރުދާސް ގަނޑެއްގައި ޖަހާފައިވާ ލިއުމެއް ކިޔުމަށް ޙަވާލުކުރެވޭ މަންޒަރެވެ. މިސުވާލު އެކި ޢުމުރުގެ އެކިކުދިންނަށް އަމަޒުކުރުމުން މިއިން އެއްވެސް ކުއްޖަކަށް މިގަނޑުގައި ލިޔެފައިވާ ލިޔުން ކިޔާކަށް ނޭނގުނެވެ.\nހަނގުރާމައިގެ ސަބަބުން ބިކަހާލުގައިޖެހި އެކުދިން ސްކޫލަށް ނުދާވާހަކަ ފުން އަސަރާއިއެކު އެކުދިން މިވީޑިއޯގެ ޒަރިއްޔާއިން ކިޔައިދެއެވެ. ޖުމުލަ 12 ކުއްޖަކާ މި ސުވާލުކޮށްފައިވާއިރު، މި ކަރުދާހުގައި ލިޔެފައިވާ ލަފްޒު ދައްކާލަނީ ވީޑިއޯ ނިންމާލަމުންނެވެ. މިލަފްޒުފެނުމާއިއެކު ލޮލުން ކަރުނަ ހިލުނެވެ.\nހިތަށް ފުން އަސަރުތަކެއް ކުރުވިއެވެ. އެކަރުދާހުގައި ލިޔެފައިވަނީ މަތިވެރި މާތްﷲގެ އިސްމަފުޅެއެވެ. އެކުދިންނަކީ މުސްލިމުންނެވެ. އެހެންނަމެވެސް، ސޫރިޔާގައި ބިކަޙާލުގައި ޖެހި ރެފިއުޖީ ކޭމްޕްތަކުގައި ދިރިއުޅެން ޖެހުމުން އެކުދިންނަށް ލިޔަންކިޔަން ދަސްކުރެވޭނެފަދައެއްވެސް ނެތެވެ.\nއައިއޭސީއިން އާންމުކުރި ވީޑިއޯ..\nދުނިޔެ ކުރިއަރައި ތަރައްޤީވަމުންދާއިރު، މިފަދަ ޙާލެއްގައި އިންސާނުންގެ ތެރެއިން އެއްބަޔަކު އުޅެންޖެހުމަކީ އެކަމުގެ ހިތާމަ އަޅުގަނޑުމެން އެންމެން ކުރަންޖެހޭކަމެކެވެ. މިކުދިންގެ ޙައްޤުޤައި މިއަދު އަޅުގަނޑުމެން އެންމެން މިއަދުމިވަނީ ނުކުންނަން ޖެހިފައެވެ.\nދުނިޔޭގެ އެކި ކަންކޮޅުތަކުގައި ޙާލުގައި ޖެހިފައިވާ ނިކަމެތިންނަށް އެހީވުމަށް މަސައްކަތްކުރާ ރާއްޖޭގެ އެހީދޭ ޙަރަކާތެއްކަމަށްވާ "އިންޓަނޭޝަނަލް އެއިޑް ކެމްޕެއިން"އިން މި ވީޑިއޯ ޢާންމުކޮށްފައިވާއިރު، މިވީޑިއޯވަނީ ގިނަ ޢަދެއްގެ ބަޔަކު ބަލައި ޝެއަރވެސް ކޮށްފައެވެ. އެހެންނަމަވެސް، ސުވާލަކީ މިފަދަ ޕޯސްޓަކަށް ލައިކް ކޮއްލައި ޝެއަރ ކޮއްލުމުން އެ ނިމުނީތޯއެވެ.\nމި ސުވާލުގެ ޖަވާބު ވަރަށް ސާފެވެ. މި ފަދަ ނިކަމެތި އިންސާނުންނަށް ވަކިން ޚާއްސަކޮށް އަޅުގަނޑުމެންގެ މުސްލިމު އަޙުންނާއި އުޚުތުންނަށް ވީ ވަރަކުން އެހީތެރިވުމަކީ އަޅުގަނޑުމެންގެގެ މާތް ދީން އެކަމަކަށް ގޮވާލާ މަތިވެރިކަމެކެވެ. މި މާތް މަސައްކަތް ކުރުމުގެ މަގު އައިއޭސީއިން މިހާރު މިވަނީ ވަރަށް ފަސޭހަކޮށްދީފައެވެ. އައިއޭސީގެ މަދަދާއިއެކު ސޫރިޔާގެ ނިކަމެތި މުސްލިމުންނަށް އެހީވުމުގެ ފުރުސަތު އެބައޮތެވެ.\nއައިއޭސީއިން މަޢުލޫމާތުދޭ ގޮތުގައި، ސުރިޔާގެ ކޮންމެ3ކުދިންގެ ތެރެއިން އެއް ކުއްޖަކީ ސްކޫލަށް ނުދާކުއްޖެކެވެ. އަދި އެޤައުމުގެ ކޮންމެ3ސްކޫލަކުން އެއް ސްކޫލްވަނީ ބިމާއި ހަމަކޮށްލާފައެވެ. މި ސަބަބައްޓަކައި ސޫރިޔާގައި މިހާރު 5.8 މިލިއަން ކުދިން އެއްވެސް ތަޢުލީމެއް ނުލިބި ބިކަޙާލުގައި ދިރިއުޅެމުންދެއެވެ.\nއައިއޭސީގެ މަދަދާއިއެކު ސޫރިޔާގެ ނިކަމެތި މި ކުދިންނަށް ކިޔަވާނެ މަދުރަސާއެއް ބިނާކޮށްދިނުމަށް އެހީވެވިދާނެއެވެ. އެއީ ކިތަންމެ ކުޑަ މިންވަރެއް ނަމަވެސް އެކަންވެގެންދާނީ މި ތުއްތު ކުދިންނަށް އެކުދިން ދީނީ ގޮތުން އެގެންޖެހޭ މައުލޫމާތުތައް އަންގައިދިނުމަށް އެޅޭ މުހިއްމު ފިޔަވަޅަށެވެ.


Kulheyne club eh nuninmaa mashooru kulhuntherin\nކުޅޭނެ ކުލަބެއް ނުނިންމާ މަޝްހޫރު ކުޅުންތެރިން\nކުރިއަށް އޮތް ސިޒަނަށް ތައްޔާރު ވުމަށް ޓީމުތަކުން މިހާރު އެންމެ ބޮޑަށް ކުރަމުންދާ ކަމަކީ އާ ސީޒަނަށް ކުޅުންތެރިންގެ ސޮއި ހޯދުމުގެ މަސައްކަތެވެ. މަޝްހޫރު ވިކްޓަރީ އާއި ކުލަބު ވެލެންސިއާ ފިޔަވައި ހުރިހާ ކުލަބެއްގެ ޓްރާންސްފާގެ ޚަބަރުތައް ވެސް މީޑިއާއިން ދަނީ ތިލަ ކުރަމުންނެވެ.\nނަމަވެސް މަޝްހުރު ބައެއް ކުޅުންތެރިންގެ ޓްރާންސްފާ އާ މެދު އަދިވެސް ވަކި ގޮތެއް ނުނިމެ އެވެ. ކުލަބުތަކުން އެ ކުޅުންތެރިންނާ ވާހަކަ ދައްކަމުންދާ ކަމުގެ "ރޫމާސް" ފެތުރެމުން ދިޔަ ނަމަވެސް އެކުޅުންތެރިންނާ ބެހޭގޮތުން ސައްހަ ތައްގަނޑު ޖެހިގެން އަންނަ ޚަބަރެއް ނެތެވެ.\nތިރީގައި މިވަނީ އޭގެ ތެރެއިން ބައެއް ކުޅުންތެރިންގެ ވާހަކަ ތެކެވެ. މިއީ އެންމެ ބޮޑު ޓްރާންސްފާގެ އެއްބަސްވުން ތަކަށްވެސް ވުން އެކަށީގެން ވެއެވެ.\nމި ލިސްޓްގެ އެންމެ ފުރަތަމަ ނަމަކީ، މިޑްފީލްޑާ، އިސްމާއީލް އީސާ (މެސީ) އެވެ. މިދިޔަ އަހަރު ވިކްޓަރީ އަށް ކުޅުމަށްފަހު، ދެން އޭނާ ބަދަލުވީ މާޒިޔާ އަށެވެ. ކުރިއަށް އޮތް ސީޒަނަށް އޭނާ އަދި ވަކި ގޮތެއް ނުނިންމަ އެވެ.\nމެސީގެ ނަމަށް ނިސްބަތްކޮށް އޭނާ އަށް ނަން ހަރުކުރީ، ވިކްޓަރީގެ ކުރީގެ ކޯޗް މައުރޫފް އަހްމަދު (މާއްޓޭ) އެވެ. އިސްމާއީލް ކެރިއާ ފެށީ، މާއްޓޭގެ އިރުޝާދުގެ ދަށުން ވިކްޓަރީންނެވެ. ވިކްޓަރީ އާއި ނިއުރޭޑިއަންޓް ކުޅުނު މެޗެއްގައި، ވިކްޓަރީ މެޗުން ބަލިވާން ދަނިކޮށް، ބަދަލު ކުޅުންތެރިޔެއްގެ ގޮތުގައި، އީސަ ކުޅުވަން އަރުވަމުން މާއްޓޭ ދިން އިރުޝާދު މިއޮތީ "މިއަދު ކަލޭއަކީ މެސީ، މެސީ ކޮށްޓާލާހެން ނައްޓާލަފައި ތޮރުފާލާފައި އޭރިއާ ތެރެއަށް ވަދެގެން ދާށެ." މާއްޓޭ ބުންޏެވެ.\nމާއްޓޭ ދިން އިރުޝާދު އީސްމާއިލް ވަރަށް ރަނގަޅަށް ބޭނުން ހިފި އެވެ. ޒުވާން، އިސްމާއީލް ނިއުގެ ޑިފެންޑަރުންގެ ކައރިން ނައްޓާލާފައި އޭރިއާ ތެރެއަށް ވަދެގެން ދިޔަ އެވެ، އެންމެ ފަހުން އޭނާ ހުއްޓުވުމަށްޓަަކައި ނިއު އަށް ޖެހުނީ ޕެނަލްޓީ އޭރިއާ ތެރެއިން ފައުލު ކުރާށެވެ. އެ މެޗު ވިކްޓަރީ އަށް 2-1 ކާމިޔާބު ކޮށްދިނުމުގައި އިސްމާއިލް މުހިންމު ދައުރެއް އަދާ ކުރި އެވެ. އޭގެފަހުން ގަލޮޅު ދަނޑުގައި އޭނާ މަޝްހުރުވީ މެސީގެ ނަމުންނެވެ.\nފުރަތަމަ ޑިވިޝަންގައި ކުޅެމުންދާ ކުޅުންތެރިންގެ ތެރެއިން އެންމެ ތަޖުރިބާ ކާރު ކުޅުންތެރިޔަކަށް ވާނީ، މިޑްފީލްޑާ އަހްމަދު ނިޔާޒު (ނިޔާ) އެވެ. އިންޓަ ސްކޫލުގައި މާޖީދިއްޔާ ސުކޫލުން ފާހަގަ ވުމަށް ފަހު އޭނާ ސްކޫލް ނިމުނު ތަނުން، ނިއު ލެގޫންސަށް ސޮއި ކުރި އެވެ. އޭނާގެ ކެރިއަރުގައި އެންމެ ބޮޑަށް ފާހަގަވީ، ނިއު ރޭޑިއަންޓްގައެވެ. މިދިޔަ އަހަރު ވިކްޓަރީ އާއި ގދ. ތިނަދޫ އަށް ކުޅުނު މީޑްފީލްޑަރު ވަނީ އެ ދެ ޓީމުގައި ފާހަގަ ކުރެވޭ މޮޅު ކުޅުމެއް ދައްކާފަ އެވެ.\nފުރަތަމަ ޑިވިޝަންގައި، މި އަހަރުވެސް ބިދޭސީ ކީޕަރުން ގިނަ ވާނެ ކަމަށް ގަބޫލު ކުރެވެއެވެ. މިދިޔަ އަހަރު ގައުމީ ޓީމަށް ކުޅުން ހުއްޓާލި، ކީޕަރު މުހައްމަދު އިމްރާން (ކުޑަ އިމްރާން) ވެސް، ކުޅޭނެ ވަކި ޓީމެއް ރަސްމީކޮށް ނިންމާފައެއް ނުވެ އެވެ. އެނގިފައިވާ ގޮތުގައި އޭނާ ގެންދަން ވިކްޓަރީން ވެސް މަސައްކަތް ކުރެ އެވެ.\nމި ލިސްޓްގައި، ތަޖުރިބާކާރު މިޑްފީލްޑާ އަސްހަދު އަލީ (އަޑޭ) ވެސް ހިމެނެއެވެ. ކުލަބު ވެލެންސިއާ ކެރިއާ ފެށި ކުޅުންތެރިޔާ އެންމެ ފުރަތަމަ ކުޅުނީ ފޯވަޑަކަށެވެ. މިދިޔަ ތިން އަހަރު، އޭނާ ހުރީ މާޒިޔާގައެވެ. މާޒިޔާގެ ފޯވަޑް އަސަދުﷲ އަބްދުﷲ އަށް އަނިޔާ ވުމުން، އަޑޭ ވަނީ ފޯވަޑެއްގެ ރޯލުވެސް އަދާ ކޮށްފަ އެވެ. އަދި އޭނާގެ ހިއްސާ ވެގެން މުހިންމު މެޗުތަކުގައި މާޒިޔާ މޮޅު ކޮށްދީފައި ވެސް ވެއެވެ.\nރާއްޖޭގެ ފުޓްބޯޅައަށް އެންމެ ގިނައިން ކުޅުންތެރިން އުފައްދާ ދެ ރަށުގެ ތެރެއިން، އެއް ރަށަކަށް ވަނީ ބ. އޭދަފުއްޓެވެ. އޭދަފުށީ ކުޅުންތެރިންގެ ތެރެއިން، މިހާރު ގަލޮޅު ދަނޑުގައި ކުޅެމުންދާ އެންމެ ތަޖުރިބާ ކާރު ކުޅުންތެރިޔަކީ، މުހައްމަދު ޝިފާން (ކުޑައްޓޭ) އެވެ. އޭނާ އަކީ ސާފް ޗެމްޕިއަންޝިޕް ކާމިޔާބު ކުރި ގައުމީ ޓީމުގެ މުހިންމު ކުޅުންތެރިޔެކެވެ. އޭރު އޭނާ ކުޅުނީ މިޑްފީލްޑަށެވެ. އޭރު ޓީމުގައި ހިމެނުނު ޑިފެންޑަރުން ކަމަށްވާ، ސޮބާހް މުހައްމަދު އިބްރާހިމް (ސޮބާ) އާއި މުހައްމަދު ޖަމީލު ގައުމީ ޓީމަށް ކުޅުން ހުއްޓާލުމުން، ކުޑައްޓޭ ޑިފެންޑަރަކަށް ބަދަލު ވިއެވެ. އެއަށްފަހު ގައުމީ ޓީމުގެ ޑިފެންސަށްވެސް އޭނާ ހެޔޮވަރެވެ.\nއައްޑޫ ސިޓީއަށް ނިސްބަތްވާ މުހައްމަދު އާރިފް (ބަކާ) ކެރިއާ ފެށީ، އައްޑޫ ވިޔަފާރިވެރިން އުފެއްދި، އައިލެންޑް ފުޓްބޯޅަ ކުލަބު (އައިއެފްސީ) ންނެވެ. މާއްޓޭ އައިއެފްސީގެ ކޯޗް ކަމާ ހަވާލުވެ، އެ ޓީމަށް ބަކާ ގެނެ އެވެ. ކުރިން ވިކްޓަރީއަށް ކުޅުނު ހުނަރުވެރި ބިދޭސީ ކުޅުންތެރިޔާ ބަކާގެ ނަމަށް ނިސްބަތްކޮށް އާރިފް އަށް ބަކާ ގެ ނަން ދިނީވެސް މާއްޓޭ އެވެ. ވިކްޓަރީއަށް ކުޅުނު ބަކާ އަކީވެސް ފިޒިކަލީ ވަރުގަދަ ކުޅުންތެރިޔެކެވެ. ރާއްޖޭގެ ބަކާ އަކީ ރާއްޖޭގައި އުފެދުނު މޮޅު ޑިފެންސިވް މިޑްފީލްޑަރުންގެ ތެރެއިން އެންމެ ފާހަގަ ކުރެވޭ އެއް ކުޅުންތެރިޔާ އެވެ. ކުރިއަށް އޮތް ސީޒަނަށް އޭނާ ސޮއި ހޯދުމަށް، ކުލަބު އީގަލްސް އާއި ވިކްޓަރީން މަސައްކަތް ކުރަމުންދާ ކަމުގެ އަޑުތައް ވަނީ ފެތުރިފަ އެވެ.\nއަހްމަދު ޝާފިއު (ޝާފީ) އަކީވެސް، އޭދަފުށިން އުފެއްދި ކުޅުންތެރިޔެކެވެ. މިދިޔަ އަހަރު ވެލެންސިއާ އާއި ގްރީން ސްޓްރީޓަށް ކުޅުނު ޑިފެންޑަރާ ބެހޭގޮތުން، ގްރީން ސްޓްރީޓްގައި ޝާފީ އަށް އިރުޝާދު ދިން ސޮބާ ބުނީ، ޝާފީ އަކީ ގަލަޅު ދަނޑުން މިހާރު ފެންނާނެ، މަސައްކަތުގެ ރޭޓް އަދި ޑިސިޕްލިން އެންމެ ރަނގަޅު ކުޅުންތެރިޔާ ކަމަށެވެ. އަދި ޓީމުގެ ފަހަތުގައި ހުރެގެން ލީޑަރެއްގެ ރޯލްވެސް ޝާފީ އަދާ ކުރާ ކަމަށް، ސޮބާ ބުންޏެވެ. ޝަފީ އަކީ ގައުމީ ޓީމުގެ އެއް ވައިސް ކެޕްޓަންވެސް މެއެވެ.


Hulhumale Dhevana Fiyavahin Mi Aharu Bin Vihkaane - Vaguthu\nހުޅުމާލެ ދެވަނަ ފިޔަވަހިން މި އަހަރު ބިން ވިއްކާނެ\nމި އަހަރު ހުޅުމާލެ އިން އަމިއްލަ ފަރާތް ތަކަށް ބިން ވިއްކާނެ ކަމަށް، ހައުސިން ޑިވްލޮޕްމަންޓް ކޯޕަރޭޝަން (އެޗްޑީސީ) އިން ބުނެފި އެވެ.\nނޭޝަނަލް ފެޑަރޭޝަން އޮފް މޯލްޑިވިއަން އެމްޕްލޯޔާސް (އެންއެފްއެމްއީ) އިން އިމާރާތް ކުރުމުގެ ދާއިރާއާބެހޭ ގޮތުން މިއަދު ބޭއްވި ވެބިނާގައި ވާހަކަ ދައްކަވަމުން އެޗްޑީސީގެ މެނޭޖިން ޑިރެކްޓަރު ސުހައިލް އަހުމަދު ވިދާޅުވީ މި އަހަރު ބިން ވިއްކަން ފަށާނެ ކަމަށެވެ. ބިން ވިއްކުން ލަސްވަނީ ދެވަނަ ފިޔަވަހީގައި ބައެއް ވަސީލަތްތައް ގާއިމް ކުރަން ޖެހޭތީ ކަމަށެވެ.\n"އަޅުގަނޑު އެޗްޑީސީ އާއި ހަވާލުވީއިރު ވެސް އެއް ބުރަށް ބިން ވިއްކާފައި ވަނީ. ނަމަވެސް އެސެންޝިއަލް ސާވިސް ގާއިމް ނުވެ ހުރީ. އަދި ވެސް އިލެކްޓްރިކް ނެޓްވޯކް ފޯރުކޮށް ދެވޭނެ ޑެޑްލައިނެއް ފައިނަލެއް ނުވޭ. އަޅުގަނޑުމެން މި ބަލަނީ އިލެކްޓްރިކް ނެޓްވޯކްގައި ހުރި މައްސަލަތައް ސޯޓްއައުޓް ވީހާ އަވަހަކަށް އެ މަސައްކަތް ކުރިއަށް ގެންދަން. ފެނާއި ނަރުދަމާގެ މަސައްކަތް އެމްޑަބްލިއުއެސްސީ އިން ކުރަމުން އެބަ ގެންދޭ،" ސުހައިލް ވިދާޅުވި އެވެ.\nމިމަސް ނިމުމުގެ ކުރިން ހުޅުމާލެ2ވަނަ ފިޔަވަހީގެ މުހިންމު ކޮންސްޓަރަކްޝަން ޕްރޮޖެކްޓްތައް އިޢުލާންކުރާނެކަމަށް ވެސް ސުހައިލް މިއަދު ވިދާޅުވިއެވެ.\nސުހައިލް ވިދާޅުވީ، ހުޅުމާލެ2ވަނަ ފިޔަވަހީގެ ކޮންޓަރަކްޝަން މައި މަސައްކަތްތައް އިޢުލާންކުރުމަށް ކުރިން ހަމަޖެއްސީ މިއަހަރުގެ ފުރަތަމަ ކުއާޓަރުގައިކަމަށެވެ. ނަމަވެސް މިކަން އިޢުލާންކުރުމަށް ލަސްތަކެއް ދިމާވިނަމަވެސް މިމަސް ނިމުމުގެ ކުރިން މުހިންމު ކޮންސްޓަރަކްޝަން ޕްރޮޖެކްޓަތައް އިޢުލާންކުރާނެކަމަށް އޭނާ ވިދާޅުވިއެވެ.\nއެޗްޑީސީ އިން ކުރާނެ ކަންތައްތަކުގެ ވާހަކަ ކުންފުނީގެ މެނޭޖިން ޑިރެކްޓަރ ސުހައިމް މިހާމަ ކުރެއްވީ ފާއިތުވި ދޮޅު އަހަރު ދުވަހު އެޗްޑީސީ އަށް އެކަށީގެންވާ ވަރަށް ޕްރޮޖެކްޓްތައް ކުރިއަށް ނުގެންދެވޭތީ ވަރަށް ބޮޑަށް ފާޑުކިޔުން އަމާޒުވެފައި ވަނިކޮށެވެ. ކުރީގެ ރައީސް ޔާމީންގެ ވެރިކަމުގައި އެޗްޑީސީ އަކީ އެންމެ ގިނަ ޕްރޮޖެކްޓް ކުރިއަށް ގެންދިޔަ އެއް ކުންފުންޏެވެ.\nހިޔާ ފްލެޓް ސަރަހައްދުގެ ޑަކްޓް ނެޓްވޯކް އެޅުމުގެ މަސައްކަތް ނިންމާލައިފި\nޖޫން 10, 2020 23:28\nޔާމީން ސަރުކާރުގަ މާލޭގެރައްޔިތުންނައް ގޯތިކުޑައަގެއްގައި ވިކަންއުޅުނީމަ ލީހަޅޭއް އަހުރެމެން ދެކުނީމު..!؟ ެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެ\nޖޫން 13, 2020 01:58\nކޮން ޔާމީނެކޭ ކިޔާކަށް ކަނޑު ކޮސް އައުވާނުން، ރ. ޔާމީން އަޅުއްވައިދިން ފްލެޓޭ އެއީ... ރ. ޔާމީން އެފްލެޓް ތައް އަޅުގަނޑުމެން އެމްޑީޕީ މެމްބަރުންނަށް ވެސް ދެއްވީ... އެމްޑީޕީގަ ނަން އޮތަސް ދެއްވީ... މި ކަނޑު ކޮހުން މި އުޅެނީ ޕާރޓީގެ އެކްޓިވިސްޓުން ނަށް އެކަނި ދޭންތަ؟ ކިހާ ދެރަކަމެއް\nޖޫން 11, 2020 00:06\nބިންވެސް ހިއްކަނީ މުންސަނދިން އިތުރަށް މުއްސަނދި ވުމަށް... މަދު މީހެއްގެ މިހުންނަނީ ބިން ހިއްކާނެ ފެންވަރު... އެހެންވެގެން ހުރިހާ މުއްސަނދިން އެކެއްޗެއް ކިއައިގެން ސަރުކާރުގެ ޙަރަދުގަ ބިން ހިއްކަނީ.. ހިއްކާފަ ބިން ގަނެެފަ، އެތަނުގައި އިމާރާތް އަޅާފަ ނިކަމެތިންނަށް ކުއްޔަށް ދޫކޮށްލަނީ... މިޤައުމުގަ އަރާމެއް އޮތީ މުއްސަނދިންނަށް... އަހަރުމެން ގަނަ ތެޅެންް ޖެހެނީ.. ކޮތަރު ކޮއްޓެއް ވިއަސް އާއްމު މީހާ ކިއާ އަގަށްވުރެ ކުޑަކޮށް ސަރުކާރުގެ ފްލެޓަކަށް ކުލި ދެއްކުން މާހިތަށް ފަސޭހަ...\nޖޫން 11, 2020 00:23\nތިޔަވިދާޅުވާ ކަރަންޓްއެހިސާބައްނުފޯރައިއޮތީ މިސަރުކާރުގެ ނާގާބިލްކަމުންނޭވިދާޅުވާން ކެރިވަޑައިނުގެންނެވީތޯ\nޖޫން 11, 2020 00:36\nއަނެއްކާ މިވަނީ ކިހިނެއްތޯ ކުރީގެ ސަރުކާރުން ވިއްކަންއުޅުނީމަ އެންޓިކޮރަޕްޝަނާ ދެންވެސް ޖެހިގެން އޮއްހާ އޮފީ ހަކައް ގޮސް ގެން އެކަން ހުއްޓުވިމީ އިއަދު ވެރިކަމައް އަރާ ބިންވިއްކުން ހަލާލް މީތޯ އެބުނާ މޮޅު ޑިމޮކްރަސީ ރައްޔތުން އަޅުވެތި ރައްޔިތުންގެ ރުފިޔާ ޙަރަދުކޮއްގެން ހިއްކާބިން ވެރިން ހިތުހުރިބަޔަކައް ވިއްކާ ދީ މިހަދަނީ ރައްޔިތުމީހާ ބޮޑު އަގުގައި ކުއްޔައް ވޯޓް ހޯދަންވީމަ އައިސް މިބުނަނީ ތިމަންނަ މެންނނަން އެނގެޔޭ 100 އަކަފޫޓެއްގައި 3،4 ކުދިންގޮވައިގެން އުޅޭކަން ހޮވާ ދެއްވާށޭ ތިކަން ރަގަޅު ވާނޭ މީގަ އެންމެ ހެއްވާކަމަކީ ނަސްލީ އިމްތިޔާޒެއްގެދަށުން ބިން ގަންނަން މިޖެހެނީ މިމާލޭގެ ޒުވާނާ އެކަމަކު ރައްރަށުގެ ޒުވާނާޔައް ހިލޭ ގޯތި ދެވޭ މީ ކޮންކަހަލަ ނާތަހުޒީބް ނަސްލީ އިމްތިޔާޒެއްތޯ ރައްޔިތުން ވޯޓްދެއްވާއިރު މިކަމާ ފިކުރުކޮއް ނޫނެކޭ ބުނަން ދަސްކުރާނީ ކޮން ދުވަހަކުންތޯ މާމަ ދަރިން ކާފަދަރިން މިދަނީ އަހަރެމެން ވޯޓްދީގެން ހޮވި ބަޔަކު އަޅުވެތި ކުރަމުން\nޖޫން 11, 2020 00:46\nރައީސް ޔާމިން ހިއްކައިދެއްވި ބިންކޮޅު ވިއްކާލައިގެން ވެސް ލާރިއެއް ހޯދޭތޯ ބަލައިބަލަ.\nޖޫން 11, 2020 01:16\nއިންޑިޔާ މީހުންނަށްތަ. ޓާޓާ ފްލެޓް އަޅަން ދިންް މީހުން ތިބީ ބަޑަށް. އަވަހަށް ތިކަން ކުރަން އުޅޭ. ނަޝީދު ގޯތި ނާޝިދު ލާންވާނެ ހައުސިން މިނިސްޓަރަށް. އިންޑިޔާގައި ގަ.ޑުފިއްލާ ކުޅެން މޮޅު އެދުރެއް ކަމަށްވޭ\nޖޫން 11, 2020 01:27\nރަ އްޔިތުންގެ ފަ އިސާ އިން ހި އްކާފަ އިވާ އެހެން ރަށްރަށުގެ ބިންތަ އް އެރަށެ އްްގެ މީހުންނަށް ހިލޭ. މާލެ މީހުން މިޖެހެނީ ބިން ގަންނަން. އެވެސް އެހެން ރަށްރަށުގެ މީހުން ގަނެ ބާކީވާ ބިން. މާލެ މީހުނަށް ބިދޭސީންނަށް ވާވަރު ވެސް ނުވޭ.\nޖޫން 11, 2020 01:33\nމާލޭ ކުދި ބިންކޮޅަށް ތިތަނުންބިންނުދީ ވިއްކާހުސް ނުކުރާތި\nޖޫން 11, 2020 04:05\nމިކަހަލަ ދަޑިވަޅެއްގައި ގިނަމީހުން އަތުގައި ފައިސާނުހުންނާނެއެވެ. މިކަމުގެ ބޭނުމަކީ ޕާޓީކުދިންނަށް މިތަނުން ބިންވިއްކުމެވެ. އޭރަށް ބުނަންއޮންނާނެތާ ތިމަންނަމެން އިއުލާނުކުރީމޭ ގަންނަން އެދުނުމީހުނަށް އެއޮތީވިއްކާފަޔޭ ޕާޓީކުދިންނަށް ފައިސާވެސް ހޯދާދޭނީ މިސަރުކާރުން\nޖޫން 11, 2020 05:48\nތިބިންތަށް ހައްގުމީހުންނަކީ މިސަރުކާރު ގެނައުމަށް ހަރަދުކުރިމީހުން! އެނޫންބަޔަކަށް ނުދޭތި!\nޖޫން 11, 2020 07:01\nކޮވިޑް ކަންތައް ނިމެނީ، ބިންވެސް ގެދޮރުވެސް ގަނެވެނީ. ވަލްހަމްދުލިއްލާހި.\nޖޫން 11, 2020 07:35\nމަޖިލިސް ކުދިން ބައިއަޅަންވާ ވަގުތު އައިސް ލައިގަންނަނީ! ޕާޓީތަޢްބަދަލު ވާނެ މިފަހަރު!\nޖޫން 11, 2020 09:38\nއާނ މިދަނޑިވަޅު ވިއްކީމަތާ އާދައިގެ މީހަކަށް ނުގަނެވޭނީ. އެންމެން މާލީގޮތުން މިހާ ދަތިވެފަ ތިއްބަ.\nޖޫން 11, 2020 11:44\nކޮވިޑާއި ގުޅިގެން ވެންޓިލޭޓަރު ގެނެސްދިން މީހުންނަށް ފައިސާލިބުމުން ބިން ވިއްކަންވީއެވެ. ތިބުނާ ބިންތައް ގިނައިން ގަންނާނީ މިބުނި ފަރާތްތަކައި މިސަރުކާރުން ބަދަލުގޮތުގައި ފައިސާ ލިބިފައިވާ ފަރާތްތަކާއި މިސަރުކާރު ގެންނަށް އިންވެސްޓް ކުރިމީހުންނެވެ. އަދި ފޮރިންމިނިސްޓްރީގެ މަތީ ފަނޑީގެ މީޙުންނާއި ފޮރިންމިނިސްޓަރުގެ ގާތް މީހުންނެވެ. ރައްޔިތުން ހަމަހަަމަވާނީ މިހާވަރަށް. އަނިޔާވެރި ސަރުކާރެއްމީ.\nޖޫން 12, 2020 22:30\n10 ބަޔަށް ބައިއަޅަންޖެހޭނެ... ފުރަތަމަ އެމްޕީ ބޭކަލުން